Hussain Sageef | Magey Candidate 2019 | SunOnline\nމިޕޭޖުގައި ކެނޑިޑޭޓުން އިސްތިހާރު ކުރެއްވުމަށް 7970076 ގުޅުއްވާ\nއެޑްރެސް: ހިސާން، ހދ. ވައިކަރަދޫ\nކުރިމަތިލާ ދާއިރާ: ވައިކަރަދޫ ދާއިރާ\nކެނޑިޑޭޓު ނަމްބަރު: 2\nހުސައިން ޘަގީފް އޭނާގެ އުފަން ރަށުން ތައުލީމު ހާސިލުކުރެއްވުމަށްފަހު މާލެ އައިސް، އައިޓީގެ ދާއިރާއިން ތައުލީމު ހާސިލުކުރެއްވިއެވެ. އެއަށްފަހު އައިޓީ ޓެކްނީޝަނެއްގެ ގޮތުގައި މާލޭގެ ބައެއް ކުންފުނިތަކުގައި މަސައްކަތްކުރުމުގެ އިތުރުން ބައެއް ބޮޑެތި ރިސޯޓުތަކުގައި ޓެކްނީޝަނުން ފެށިގެން އައިޓީ މެނޭޖަރުގެ ވަޒީފާ އަދާކުރެއްވިއެވެ. ޘަގީފް 2014 ގައި ޕީޕީއެމް ޓިކެޓުގައި ހދ. އަތޮޅު ކައުންސިލަށް އިންތިހާބުވެ، ކައުންސިލުގެ ރައީސްކަން ކުރެއްވިއެވެ. ނަމަވެސް އަތޮޅުގައި ޓޫރިޒަމް ކުރިއެރުވުމަށް ކުރި މަސައްކަތްތަކަށް ހުރަސް އެޅި، ކައުންސިލްތަކުގެ ބާރުތައް އަތުލުމުގެ ސަބަބުން އެކަމާ އިހުތިޖާޖުކުރެއްވުމުގެ ގޮތުން ރައްޔިތުންގެ މަސްލަހަތު އިސްކުރައްވައި، ކައުންސިލުން ޘަގީފް އިސްތިއުފާދެއްވިއެވެ.\nމަޖިލީހަށް ޘަގީފް ކުރިމަތިލައްވަނީ އަތޮޅާއި ދާއިރާގެ ތަރައްގީގެ އެކި މަޝްރޫއުތައް ސަރުކާރާ ގުޅިގެން ކުރިއަށް ގެންދެއްވުމަށެވެ. އޭނާއަކީ ތިލަދުންމަތީގެ ރައްޔިތުންނާއި، ޚާއްސަގޮތެއްގައި، ވައިކަރަދޫ ދާއިރާގެ ރައްޔިތުންނާއި ވަރަށް ގާތުން މަސައްކަތް ކުރައްވާފައިވާ ބޭފުޅެކެވެ. ޘަގީފްގެ އަމާޒަކީ ގާނޫނީ އޮނިގަނޑުގެ ތެރެއިން ރައްޔިތުން އެންމެ ބޭނުންވާ ކަންކަން ކޮށްދިނުމުގެ ވަރުގަދަ އަދި ސާބިތު އަޒުމުގެ މަތީގައި ހުންނެވުމެވެ. އަދި މަޖިލިސް މެމްބަރެއްގެ ހައިސިއްޔަތުން ރައްޔިތުންގެ ހައްގުތައް ހޯދައިދިނުމަށް މަސައްކަތްކުރެވޭނެކަމަށް އޭނާ ގަބޫލުކުރައްވައެވެ. މީގެ ކުރިންވެސް އަތޮޅާއި ދާއިރާގެ ހައްގުގައި ވަކާލާތުކުރި ފަދައިން މަޖިލީހުގެ ތެރެއިންވެސް ތިލަދުންމަތީގެ ހައްގުގައި ވަކާލާތުކުރުމުގެ ފުރުސަތު ލިބުމަކީ އޭނާގެ އުންމީދެވެ.\nއައިޓީގެ ދާއިރާގެ އިތުރުން ޓޫރިޒަމުގައިވެސް އުޅުއްވި ޘަގީފް ސިޔާސީ ދާއިރާއަށް ވެދެވަޑައިގެންނެވީ 2014 ވަނަ އަހަރު، އަތޮޅު ކައުންސިލަށް އިންތިހާބުވެވަޑައިގެންނެވި ހިސާބުންނެވެ. ކައުންސިލުގެ ރައީސްކަން ކުރެއްވިއެވެ. ހދ. އަތޮޅުން ޕާސްޕޯޓު ލިބޭނެ ގޮތް ހެދުމާއި ތިލަދެކުނު ޝަރަފުވެރިކަމުގެ އެވޯޑު ދިނުމާއި ލޭ ހަދިޔާކުރާ ދަފްތަރެއް ހެދުމާއި ވައިކަރަމުރައިދޫގެ އެއްފަޅި ޕިކްނިކަށް ހާއްސަކުރުމަށް ކުރި މަސައްކަތުގައި ޘަގީފުގެ ހިއްސާ ބޮޑެވެ. ކައުންސިލުން އިސްތިއުފާ ދެއްވުމަށްފަހުވެސް އޭނާގެ ހިދުމަތްތަކަށް ނިމުމެއް ނާދެއެވެ. "ޓޫރިޒަމް ނެތް ހދ."ގެ ނަމުގައި ހިންގި ކެމްޕޭނުގައި މުހިންމު ރޯލެއް އޭނާ އަދާކުރެއްވިއެވެ. އަދި މަންޒިލެއްގެ ގޮތުގައި އަތޮޅު މާކެޓުކުރުމަށް ޑޮކިއުމެންޓްރީއެއް ހެދުމުގެ މަސައްކަތްވެސް ކުރެއްވިއެވެ. މީގެ އިތުރުން ޘަގީފް ވަނީ ނޫސްވެރިކަމުގެ ދާއިރާގައިވެސް ހަރަކާތްތެރިވިއެވެ.\nވަޢުދު ނުވަތަ ކޮށްދޭނެ ކަންކަން\nޖަޒީރާ މެނިފެސްޓޯ ތަންފީޒުކުރުމަށާއި އޭގެން ރައްޔިތުންނަށް ވާންޖެހޭ ކަންކަން ސަރުކާރުގެ ތެރެއިން ކަށަވަރުކޮށްދިނުމަކީ ޘަގީފުގެ ވައުދެކެވެ. އަދި މަޖިލީހުގެ ތެރެއިން ރައްޔިތުންނަށް ލިބެންޖެހޭ ހައްގުތަކާއި ތަރައްގީ ލަސްނުކޮށް ގެނައުމަށް އެހީތެރިވުމެވެ. މަޖިލިސް މެމްބަރަކީ ދާއިރާގެ ރައްޔިތުންނާއި ސަރުކާރާ ގުޅުވައިދޭ، އަދި ސަރުކާރު ތެރެއިން ކުރަންޖެހޭ ކަންކަން ކުރަން މަގުފަހިކޮށްދޭ ފަރާތްކަން ޘަގީފު ގަބޫލުކުރައްވައެވެ. 19 ވަނަ މަޖިލީހުގެ މެމްބަރުކަމަށް ހޮވިއްޖެނަމަ "ތިލަދުންމަތި ފަޚުރުވެރިވާ ފަދަ" މެމްބަރަކަށް ވާނެކަމަށް ޘަގީފު ވައުދުވެއެވެ.


Kulhudhuffushi Online - Fast eid treinarakah vaan beynunthah ? Miothee rangalhu furusatheh\nފަސްޓް އެއިޑް ޓްރެއިނަރަކަށް ވާން ބޭނުންތައް ؟ މިއޮތީ ރަނގަޅު ފުރުސަތެއް\nއަބްދުލް ވާހިދު ޙަސަން - 1 އަހަރު ކުރިން - 8 މާރޗް 2017\nހދ ރެޑް ކުސެންޓް\nދުނިޔެ ގަބޫލުކުރާ ފެންވަރުގެ ފަސްޓް އެއިޑް ޓްރެއިންނަރުންގެ ތަމްރީންގައި ބައިވެރިވުމަށް ބޭނުންވާ ފަރާތްތަކަށް ފުރުސަތު ހުޅުވާލައިފި އެވެ.\nރެޑްކުރެސެންޓްގެ ހދ ގެ ގޮފިން ކުރިއަށްގެންދާ މި ޕްރޮގުރާމްގައި ކުރިއަށްދާނީ މިމަހު 19 އިން 23 އަށް ކުޅުދުއްފުށީގައި އެވެ.\nހދ ރެޑް ކުރެންސެންޓްގެ ކޯޑިނޭޓަރު އަހުމަދު އަބުދުﷲ ވިދާޅުވީ މި ތަމްރީން ޕްރޮގުރާމްގައި މައިގަނޑު ބޭނުމަކީ ފަސްޓް އެއިޑް ދިނުމަށް ބޭނުންވާ ވޮލަންޓިއަރުން ތަމްރީންކުރުމަށް ބޭނުންވާ ޓްރޭނަރުން ތަމްރީން ކުރުމާއި ކުޅުދުއްފުށި ސަރަހައްދުގައި ކުރިއަށްގެންދާ ފަސްޓް އެއިޑް ޕްރޮގުރާމްތައް ނަގައިދިނުން ކަމަށެވެ.\nއޭނާ ވިދާޅުވީ ފަސްޓް އެއިޑް ޓްރެއިނަރުން ކުޅުދުއްފުށިން ލިބެން ނުހުންނާތީ ދަތިތަކާއި ދިމާވާކަމަށާއި މި ޕްރޮގުރާމްގެ ސަބަބުން އެކަމަށް ހައްލެއް ލިބިގެންދާނެކަމަށެވެ.\n”ފަސްޓް އެއިޑް ޓްރެއިންގ ދެވޭވަރުގެ މީހުން މިކޮޅުގައި ތިބުން، ދުނިޔޭގެ ފެންވަރުގައި ގަބޫލުކުރާ ސްޓޭންޑެޑް ފަސްޓް އެއިޑް ޓްރެއިނިންގއެއް މި. އެހެންވީމާ ގުލޯބަލީ އެކްސެޕްޓްކުރާނެ މި ޓްރެއިނިންގ ހެދީމަ. ރިސޯޓްތަންތަނުގައި ޓްރެއިނިންގ ދެވޭ ފެންވަރު ވާނެ” އަހުމަދު ވިދާޅުވި އެވެ.\nއަހުމަދު ވިދާޅުވީ މި ޓްރެއިނިންގ ގައި ބައިވެރިވެވޭނީ ރެޑް ކުރެސެންޓުގެ މެމްބަރުންނަށް ކަމަށާއި މެމްބަރޝިޕް ފޯމް ފުރާލުމަށްފަހު މި ޓްރެއިނިންގ ގައި ބައިވެރިވުމުގެ ފުރުސަތު އޮތް ކަމަށް އޭނާ ވިދާޅުވި އެވެ.\nބައިވެރިވުމުގެ ފުރުސަތު މާދަމާގެ ނިޔަލަށް ހުޅުވާލާފައިވާއިރު ބައިވެރިވުމަށް ބޭނުންވާ ފަރާތްތަކުން 7938817 އަށް އައިޑިކާޑް ނަމްބަރާއި ނަމާއި އެސްއެމްއެސް ކުރެއްވުން އެދެ އެވެ.\nމިޓްރެއިނިންގ ގައި ކިޔަވާދެއްވާނީ ރެޑް ކުރެސެންޓްގެ ތަޖުރިބާކާރު ބޭފުޅުންނެވެ.\nހދ އަތޮޅު ކައުންސިލްގެ އިސްވެރިއެއް އޮފީސް ތެރޭގައި ބަދުއަހްލާގީ ވީޑިއޯއެއް ބަލާ މަންޒަރު ފެންނަ ވީޑިއޯއެއް ލީކް ވެއްޖެ\nކުޅުދުއްފުށީގެ ހީވާގި ކަނބަލަކަށް ރެހެންދި އެވޯޑް ލިބިއްޖެ


Salaameh nubune 70 aharu vazeefaagai\nސަލާމެއް ނުބުނެ 70 އަހަރު ވަޒީފާގައި\nކޮންމެ އޮފީހެއްގައި ވެސް އަދި ކުންފުންޏެއްގައި ވެސް ހުރި އެންމެ އަގުހުރި އެއް އެސެޓަކީ އެ އޮފީހެއްގެ މުވައްޒަފުންނެވެ. އިނގިރޭސި ވިލާތުގެ ފައިވާން އުފައްދާ ކުންފުންޏަކުން މީގެ 70 އަހަރު ކުރިން މުވައްޒަފަކަށް ވަޒީފާ ދިނެވެ. އެ މީހާގެ މުޅި ހަޔާތް ވޭތު ކޮށްފައިވަނީ އެ ކުންފުނީގައި މަސައްތް ކުރުމުގަ އެވެ. ދުވަހަކުވެސް ސަލާމެއް ނުބުނެ އެވެ.\nޔޫކޭގެ ކްލާކްސް ޝޫ ފެކްޓްރީގައި ބްރައަން ޗޯލޭ މަސައްކަތް ކުރަން ފެށީ 1953 ވަނަ އަހަރު އެވެ. އޭރު އޭނާގެ އުމުރުން 15 އަހަރެވެ. އެހާ ޅަ އުމުރުގައި އޭނާ މަސައްކަތް ކުރަން ފެށި ނަމަވެސް ބްރައަން ވަނީ މަސައްކަތުގައި ނަމޫނާ ދައްކާފަ އެވެ. މަސައްކަތަށް ފަރުވާ ބެހެއްޓުމާއި ސަލާމެއް ނުބުނެ ގަޑީ ނުޖެހި އޮފީހަށް އައިސް ވަފާތެރިކަމާއެކު ބުރަ މަސައްކަތް މިހާތަނަށް ވެސް އޭނާ ދެމި އެބަހުއްޓެވެ.\nބްރައަން ފުރަތަމަ ވަޒީފާއަކަށް ދާން ފެށީ ސްކޫލްގައި ކިޔަވަމުން ލިބޭ ހުސް ވަގުތު އެވެ. އިނގިރޭސި ވިލާތުގެ ނޫހަކަށް ދީފައިވާ އިންޓަވިއު އެއްގައި ބްރައަން ބުނީ އޭނާ އެހާ ޅަ އުމުރުގައި މަސައްކަތް ކުރަން ފެށުމުން އޭނާގެ ބައްޕަ ވެސް އެކަމާ ސުވާލު ކުރި ކަމަށެވެ. އަދި އެއީ އެމީހުން ފަގީރުކަމުން އިތުރު އާމްދަނީއެއް ހޯދަން ކަމަށް އޭރު އޭނާ ބައްޕަ ކައިރި ބުނިކަމަށް ބްރައަން ބުންޏެވެ.\nބްރައަންގެ އާއިލާ އެ ދުވަސްވަރު އުޅުނީ ވަރަށް ފަގީރު ހާލުގަ އެވެ. އެހެންވެ ސްކޫލަށް ދަމުން އޭނާ ޕާޓްޓައިމްކޮށް މަސައްކަތް ކުރަން ފެށީ އެވެ. އަދި އެ މަސައްކަތުން ލިބޭ ފައިސާގެ ދެބައިކުޅަ އެއްބައި މަންމައަށް ދެމުން ދިޔަ އެވެ.\nބްރައަންގެ އުމުރުން މިހާރު 83 އަހަރު ފުރިއްޖެ އެވެ. ނަމަވެސް ރިޓަޔާ ކުރުމުގެ ވިސްނުމެއް އަދިވެސް އޭނާގެ ނެތެވެ. އޭނާ ބުނި ގޮތުގައި އެންމެ ގިނަ ދުވަހު މަސައްކަތް ކުރި މީހެއްގެ ރެކޯޑް އޮތް ޑޭވިޑް އެޓޭންބޮރޯގް އުމުރުން 95 އަހަރު ވަންދެން ވަޒީފާ އަދާކޮށްފައި ވެއެވެ. އެހެންވެ އެ ރެކޯޑް މުގުރާލުމަކީ ބްރައަންގެ އުންމީދެވެ.\nސިންޑްރެއްލާ ޖޮބެއް، ފައިވާނަކަށް އަރައިގެން ބޮޑު މުސާރައެއް!\nދަރިފުޅު ސަލާމަތްކުރަން ނަރުދަމާ ވަޅުގަނޑަކަށް ފުންމާލައިފި


vnews - Ibrahim Mohamed Solih hayyaru koggen Dhoonidhoo ah gengosfi\nއެމްޑީޕީ ޕީޖީ ލީޑަރ އިބްރާހިމް މުހަންމަދު ސޯލިހް ހައްޔަރުކޮށްގެން ދޫނިދޫއަށް ގެންގޮސްފި\nއެމްޑީޕީ ޕާލަމެންޓްރީ ގްރޫޕްގެ ލީޑަރ އިބްރާހިމް މުހަންމަދު ސޯލިހް ޖުމްހޫރީ މައިދާން ސަރަހައްދުގައި ހުންނަވާ މަންޒަރު ފެންނަ ފޮޓޯ:\nއެމްޑީޕީ ޕާލަމެންޓްރީ ގްރޫޕްގެ ލީޑަރ އިބްރާހިމް މުހަންމަދު ސޯލިހް ހައްޔަރުކޮށްގެން ދޫނިދޫއަށް ގެންގޮސްފިއެވެ.\nއެމްޑީޕީގެ ސެކްރެޓޭރިއެޓުން ކުރި ޓްވީޓެއްގައި މިކަން ވަނީ ކަށަވަރު ކޮށްދީފައެވެ.\nއިބްރާހިމް މުހަންމަދު ސޯލިހް ހައްޔަރުކުރީ ކޮންތާކުން ކަމެއް ސާފެއް ނުވެއެވެ.\nއެހެން ނަމަވެސް، ހުކުރު ދުވަހުގެރޭ އިހުތިޖާޖުގެ ބައިވެރިން ޖުމްހޫރީ މައިދާން ސަރަހައްދަށް ވަންނަން މަސައްކަތް ކުރަމުން ދިޔައިރު އިބްރާހިމް މުހަންމަދު ސޯލިހް އެސަރަހައްދުން ފެނިފައި ވެއެވެ.\nއަދި ފުލުހުން އިބްރާހިމް މުހަންމަދު ސޯލިހް ހައްޔަރު ކޮށްފިކަމުގެ ރިޕޯޓްތަކެއްވެސް ފެތުރިގެންދިޔައެވެ. ނަމަވެސް، ފުލުހުން އޭރު އިބޫ ހައްޔަރު ނުކުރާކަން އެމްޑީޕީގެ އިސް ފަރާތްތަކުންވެސް ސޯޝަލް މީޑިއާ މެދުވެރިކޮށް ކަށަވަރު ކޮށްދީފައި ވެއެވެ.\nއިބްރާހިމް މުހަންމަދު ސޯލިހް ޖުމްހޫރީ މައިދާން ސަރަހައްދުގައި ހުންނަވާ ފޮޓޯއެއްވެސް ސޯޝަލް މީޑިއާގައި އާންމުވެފައި ވެއެވެ. އިބްރާހިމް މުހަންމަދު ސޯލިހްގެ ގާތުގައި އަންހެން ފުލުހަކު ހުންނަ މަންޒަރުވެސް ފޮޓޯއިން ފެނެއެވެ.


MDP aai PPM ge member in ge adhadhu madhu vejje | Mihaaru\nއިދިކޮޅު ޕީޕީއެމް/ޕީއެންސީން ކޯލިޝަނުން މިދިޔަ ހުކުރު ދުވަހުގެ ރޭ ބޭއްވި ޖަލްސާގައި ބައިވެރިވި ބައެއް މީހުން--ފޮޓޯ: ހުސައިން ވަހީދު/މިހާރު\n25 ނޮވެމްބަރ 2019 - 17:19\nއިލެކްޝަންސް ކޮމިޝަން (އީސީ) އިން މިއަދު ހިއްސާކުރި މައުލޫމާތުގައިވާ ގޮތުން، އެންމެ ބޮޑު ޕާޓީގެ ގޮތުގައި އޮތް އެމްޑީޕީގެ މެމްބަރުންގެ އަދަދަކީ 53،694 އެވެ. މިއީ މީގެ ހަ މަސް ކުރިން އާއްމުކުރި މައުލޫމާތުތަކާ އަޅާބަލާއިރު 608 މެމްބަރުންގެ ދަށް ވުމެކެވެ.\nމިދިޔަ މެއި މަހު އީސީން ބުނީ އެމްޑީޕީގެ މެމްބަރުންގެ އަދަދު 54،302 ކަމަށެވެ.\nޕީޕީއެމްގެ މެމްބަރުންގެ އަދަދު ވެސް 38،020 އިން 36،831 އަށް ވަނީ ދަށްވެފަ އެވެ. އެއީ 1،189 މެމްބަރުންގެ މަދުވުމެކެވެ.\nމި ފަހުން އެންމެ ގިނަ މެމްބަރުން އިތުރުވި އެއް ޕާޓީ އަކީ ޖުމްހޫރީ ޕާޓީއެވެ. އެ ޕާޓީގެ މެމްބަޝިޕަށް 1،391 މީހުން ވަނީ އިތުރުވެފަ އެވެ. ކުރިން 9،335 ގައި ހުރިއިރު މެމްބަރުންގެ އަދަދު މިހާރު ވަނީ 10،726 އަށް އިތުރުވެފަ އެވެ.\nހަތަރު ވަނަ އަށް މެމްބަރުން އެންމެ ގިނައީ އެމްޑީއޭގަ އެވެ. އެ ޕާޓީގައި މިހާރު ތިބީ 8805 މެމްބަރުންނެވެ. މީގެ ހަ މަސްކުރިން ހިއްސާކުރި މައުލޫމާތުތަކަށް ބަލާއިރު އެ ޕާޓީގައި ތިބީ 8،712 މެމްބަރުންނެވެ.\nއަދާލަތު ޕާޓީގައި މީގެ ކުރިން 6،253 މެމްބަރުން ތިބިއިރު 301 މެމްބަރުންގެ އިތުރުވުމާއެކު އެ އަދަދު ވަނީ 6554 އަށް އިތުރުވެފަ އެވެ.\nހަ މަސް ދުވަހުގެ ތަފާސްހިސާބުތަކަށް ބަލާއިރު، މެމްބަޝިޕްގައި އެންމެ ބޮޑު ކުރިއެރުމެއް ހޯދާފައިވަނީ ޕީއެންސީ އެވެ. އެ ޕާޓީގެ މެމްބަރުންގެ އަދަދު 3،084 އިން 4،367 އަށް އިތުރުވެފައި ވެ އެވެ. އެއީ 1،283 މެމްބަރުންގެ އިތުރުވުމެކެވެ.\nއެމްޓީޑީގެ މެމްބަރުންގެ އަދަދު ވެސް ވަނީ 3،575 އިން 3،498 އަށް މަދުވެފަ އެވެ. މިދިޔަ ޖެނުއަރީ މަހު ރަޖިސްޓްރީކޮށްދިން ލޭބަ ޕާޓީގެ މެމްބަރުންގެ އަދަދަކީ 3004 އެވެ. ކުރިން އެ ޕާޓީގައި ތިބީ 2،766 މެމްބަރުންނެވެ.\nއެންމެ މަދު މެމްބަރުންނާއެކު ފުލުގައި އޮތީ ޑީއާރުޕީ އެވެ. މީގެ ކުރިން 2،870 މެމްބަރުން ތިބި ޕާޓީގައި މިހާރު ތިބީ 2985 މެމްބަރުންނެވެ.\nއެމްޑީޕީ އަދާލަތު ޕާޓީ ޑީއާރުޕީ އިލެކްޝަންސް ކޮމިޝަން ޖުމްހޫރީ ޕާޓީ މޯލްޑިވިއަން ލޭބަ ޕާޓީ ޕީޕީއެމް މޯލްޑިވްސް ތާޑްވޭ ޑިމޮކްރަޓްސް (އެމްޓީޑީ) ޕީޕަލްސް ނެޝަނަލް ކޮންގްރެސް\nދުވަހަކު ޕާޓީއަކަށް ވަންނަން ސޮއި ނުކުރިއަސް މިގޭ ދެކުދިން ޖުމުހުރީ ޕާޓީއަށް ވަށްދާފަ ތިބި .\n87000 މެމްބަރުން ތިބިކަމަށް ދައުވާ ކުރަނީ ވޯޓުން ވައްކަންކުރަންކަން ވަރަށް ސާފު. 25000 މެމްބަރުން ވޯޓުލިޔޭ ކީވެސް ވޯޓުފޮށި ނުބަހައްޓާ ރަށްރަށުގެ ނަތީޖާ ޝީޓްތައް ހަދައިގެންކަމަށް އަސްލަމް ފަޅާއަރުވާލައިފި. ދެން ވޯޓް ފޮށި ބެހެއްޓި ރަށްރަށުގަ ކިހާ އޮޅުވާލުމެއް އޮޅުވާލާނެ؟ އިންތިހާބުގައި ވޯޓް ލާފައިވަނީ ގިނަވެގެން 1500 ވަރަކަށް ކނ\nމެންބަރުންނަން ނޭގި އިލެކުސަން ކޮމިސަރން ތެރޭން އަލަށް އުފަށްދާ ފާޓީތަކަށް މީހުން ހަމަ ކޮށްދޭ. އެންވީމަ ވެސް ފާޓީން ތަކުން މީހުން މަދުވޭ. މީ ހަގީގަތް .\nދީނޭކިޔާ އަދިވެސް ހަނުހުރިނަ މަ ވެސް ތިހެން ނުވީސް ދެން ދާނީ ދަށަށް މަތި ފަޑިޔަށް މިހާރު އިތުބާރުގެއްލިއްޖެ އަސްލު ސޫރަ ހާ މަވެ ފިލް މު ނި މިއްޖެ...ދެއްކުންތެރި ކަ މުގެ ގޮތުން މިސްކިތަށް އަރާ މީހުންނަކީ ހާދަނުބާބައެކެވެ. އެ މީހުންނަށް އެކަންއެގޭނަ މަ\nކޮބައިތަ ތިޔަ ބުނާ 80 ހާސް މެމްބަރުން\nއަލްހަމްދު ލިއްލާހި. މެމްބަރުންގެ އަދަދަށް ފައިސާ ދިނުމަކީ ގޯހެެއް. އިންތިހާބުތަކުގެ ވޯޓްގެ ނިސްބަތުން އެއްޗެއްދީ.\nޕާޓީތަކުގެ މެމްބަރުންގެ ހަގީގަތަކީ ތިއީ. ޕީޕީއެމް ވެރިކަމުގައި އޮތްނަމަ ތިހެންނުވާނެ.\nމިހާރު ތިޔަހުރި ހިސާބުތަކާއިމެދުވެސް މަށަށް ޝައްކު.\nޕިޕީއެމް ވެރިކަމުގަ އޮތްނަމަ ތިޖޫރީގެ ހާލަތުވާނީ ކިހިނެއް؟


Raees Yameen Ah Dhuvaafarun Aadhayaa Khilaafu Hoonu Maruhabaa eh - Vaguthu\nރައީސް ޔާމީނަށް ދުވާފަރުން އާދަޔާ ޚިލާފު ހޫނު މަރުޙަބާއެއް\n3 އަހަރު ކުރިން ( އޮގަސްޓް 27, 2018 )\nކުރިއަށް އޮތް ރިޔާސީ އިންތިޚާބުގައި ޕީޕީއެމްގެ ފަރާތުން ވާދަކުރައްވާ ކެންޑިޑޭޓް، ރައީސް އަބްދުލްﷲ ޔާމީން އަބްދުލްޤައްޔޫމަށް ރ. ދުވާފަރުން އާދަޔާ ޚިލާފު ހޫނު މަރުޙަބާއެއް ދަންނަވައިފިއެވެ.\nރިޔާސީ އިންތިޚާބުގެ ކެމްޕެއިނަށް މިހާރު ރ. އަތޮޅުގެ ބައެއް ރަށްތަކަށް ކުރައްވަމުން ގެންދަވާ ދަތުރުފުޅުގައި ރައީސް ދުވާފަރަށް ވަޑައިގަތީ މިއަދު މެންދުރުގެ ވަގުތެއްގައެވެ. އެރަށުގެ ކުދި ބޮޑު ގިނަ އަދަދެއްގެ ރައްޔިތުން ރައީސްއަށް މަރުހަބާ ދަންނަވަން ރަށުގެ ބަނދަރު ސަރަހައްދަށް ނުކުމެތިބިއިރު، އެ ހުރިހާ އެންމެނާ ސަލާމް ކުރެއްވުމުގައި އެމަނިކުފާނު އެއް ގަޑިއިރު ހޭދަ ކުރެއްވިއެވެ.\nމިއީ ރަށަކުން މިހާތަނަށް ރައީސްއަށް އެންމެ ހޫނު މަރުޙަބާ ދެންނެވި އެއް ރަށްކަން ފާހަގަކޮށްލެއެވެ. އަދި ޕީޕީއެމްއަށް ބޮޑު ތާއީދެއް އޮންނަ ދުވާފަރުން ވަނީ މިހާތަނަށް ބޭއްވި ހުރިހާ އިންތިހާބެއްގައި ވެސް ޕީޕީއެމްއަށް އެ އިންތިހާބު ކާމިޔާބު ކޮށްދިނުމުގައި މުހިއްމު ދައުރެއް އަދާކޮށްފައެވެ.\nބޮޑުބެރުގެ ހަރަކާތްތަކާ އެކު، ރައީސް ޔާމީނަށް މަރުހަބާ ދެންނެވުމަށް ބޭއްވި ހަރަކާތްތަކުގައި، ވެރިކަން ކުރާ ޕާޓީ ޕީޕީއެމްގެ ބައެއް ސަޕޯޓަރުން ތިބީ ފިޔާތޮށި ކުލައިގެ ޓީޝާޓު ލައިގެން، ޕީޕީއެމްގެ ދިދަ ހިފައިގެންނެވެ. އަދި ބައެއް އަންހެނުން ތިބީ "ރައީސް ޔާމީން 2018" ޖަހާފައިވާ ބުރުގާ އަޅައިގެންނެވެ.\nރައީސް ޔާމީނަށް ރ. ދުވާފަރުން ހޫނު މަރުޙަބާއެއް ދެންނެވިއިރު، އިދިކޮޅު ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް (އިބޫ)ގެ ކެމްޕެއިން ދަތުރުފުޅެއްގައި އެރަށަށް ވަޑައިގަތުމުން ވެސް އެމަނިކުފާނަށް ވެސް އެރަށުގެ ރައްޔިތުން ވަނީ ހޫނު މަރުޙަބާއެއް ދަންނަވާފައެވެ. އެގޮތުން އިބޫއަށް މަރުހަބާ ކިއުމަށް ނުކުމެ ތިބި ރައްޔިތުންނާ ސަލާމް ކުރެއްވުމުގައި އޭނާ 30 މިނެޓް ހޭދަކުރެއްވިކަން ފާހަގަކޮށްލެވެއެވެ.\nރައީސް ރ. އަތޮޅަށް ކުރައްވަމުން ގެންދަވާ ދަތުރުފުޅުގައި އެމަނިކުފާނު ބައިވެރިވެވަޑައިގަންނަވާ ޖަލްސާއެއް މިރޭ ދުވާފަރުގައި ބޭއްވުމަށް ވަނީ ހަމަޖެހިފައެވެ.\nއޮގަސްޓް 27, 2018 19:47\nކޮބާ ތަމެންނަށް ފެނޭތޭ ފެނޭދޯ ފެނޭތޭ ފެނޭދޯ ފެނޭތޭ ފެނޭދޯ ފެނޭތޭ ފެނޭދޯ ފެނޭތޭ ފެނޭދޯ ބްރިޖް ވެސް ނިމުނީ ދޯ އައިނޯ ސަމްޓައިމްސް އިޓްސް ހާރޑް ޓު ފޭސް ރިއަލިޓީ އޯއް އޯއް އީވެން ދޯ ޔޫ މައިޓް ނޯ ދަ ޓްރުތް ސަމްޓައިމް އިޓްސް ހާރޑް ޓު ފޭސް ދަ ރިއަލިޓީ އޯއްް އޯއް އޯއް...\nއޮގަސްޓް 27, 2018 20:05\nއިބޫއައް މަރުހަބާކިއުމައް ދުވާފަރުގަ ގިނައިން ތިބީއަތޮޅުތެރެއިން ގެނަސް ތިބިމީހުން\nނަމަވެސް ރ ޔާމީން އައް މަރުހަބާ ޚިޔަން ނުކޔުތީ ހުސް ދުވާފަރައް ނިސްބަތް ވާމީހުން މީތަފާތަކީ ހަގީގަތް ޙާމަވާނީ އިރާދަކުރެއްވީޔާއި ވޯޓް ފޮށިން\nއޮގަސްޓް 27, 2018 21:14\nކެރުނަސް ނުކެރުނަަސް، އިބޫއަށް މަރުޙަބާކިޔަން ނުކުތީ ދުވާފަރު ރައްޔިތުން އެތަނުން 20 މީހުންވެސް ހޯދާބަލަ އެހެން ރަށްރަށުގެ. ހަޖަމްގެ ބަައި ދަށީ ހަމަ.\nއޮގަސްޓް 27, 2018 20:13\n50 މީހުންނެއް ނުނުކުމޭ. ދެން ކޮން ހޫނު މަރުހަބާ އެއް ތޯ ކިޔާނީ..\nއޮގަސްޓް 27, 2018 21:34\nކަލޯ ދެ ލޯ އަނދިރީތަ\nއަޙްމަދު / ދުވާފަރު\nއޮގަސްޓް 27, 2018 20:31\nދުވާފަރުން އިބޫއަށް އެ ދައްކައިލީ ދަޅަ! ދުވާފަރު އޮތީ ރައީސް ޔާމީނާއެކު! މިކަން ޔަޤީންކޮށްދެން!\nއޮގަސްޓް 28, 2018 09:12\nއިބޫ ލަަދުފޮރުވަން ކުރާކަމަކީ އަތޮޅުގެ ހުރިހާރަށެއްގައި ތިބޭ މަދު ސަޕޯޓަރުންކޮޅު ލޯންޗް ނުވަތަ ދޯނިފަހަރު ކުއްޔަށް ހިފާދީފަ ދެން ދާން އޮތްރަށަކަށް ކުރިޔަށް ގަނޑުކޮށް ފޮނުވަނީ! ދެން އެރަށު މީސްކޮޅާ މުޅި އަތޮޅުމީސްކޮޅު ލައިނަކަށް އެތުރިލަނީ! ދެން ފޮޓޯ ރީތިވާނެނު؟ ރ އަތޮޅު ދުވާފަރަށް ކުރި ދަތުރުން މިކަން ވަރަށް ސާފް!


Umaru Naseeru JP ah miadhu soi kuravvifi\nކުރީގެ ހޯމްމިނިސްޓަރު އުމަރު ނަސީރު ޖުމްހޫރީޕާޓީ (ޖޭޕީ) އަށް މިއަދު ސޮއި ކުރައްވައިފިއެވެ.\nއޭނާ އެޕާޓީއަށް ސޮއިކުރެއްވީ ޕީޕީއެމުން ވަކިކުރެއްވުމަށްފަހު އެއްވެސް ޕާޓީއަކާ ނުގުޅި ދުވަސްކޮޅަކު ހުންނެވުމަށްފަހުއެވެ. އުމަރު ކުރިންވަނީ ހަފްތާގައި ޖޭޕީއަށް ސޮއިކުރައްވާނެ ކަމަށް ވިދާޅުވެފައެވެ. އުމަރު ޖޭޕީއަށް ސޮއިކުރެއްވުމުގެ ރަސްމިއްޔާތު ބާއްވާފައިވަނީ ޖޭޕީގެ މައިޖަގަހަ މ.ކުނޫޒުގައި ހުންނަ "ޖުމްހޫރީ މާލަން" ގައެވެ.\nޖޭޕީއަށް ސޮއި ކުރެއްވުމަށްފަހު އުމަރު ވަނީ އޭނާގެ މެންބަރޝިޕް ފޯމު ޖޭޕީ ހިންގެވުމާ ހަވާލުވެ ހުންނެވި އެޕާޓީގެ ނާއިބު ލީޑަރު ކިނބިދޫ ދާއިރާގެ ރައްޔިތުންގެ މަޖިލިސް މެންނަރު އަބްދުﷲ ރިޔާޒާ ހަވާލު ކުރައްވައިފައެވެ.\nއުމަރު ވިދާޅުވެފައިވަނީ ޖޭޕީއަށް ސޮއިކުރެއްވީ ކުރިއަށްއޮތް ރިޔާސީ އިންތިޚާބުގައި އެޕާޓީއަށް އެހީތެރިވެދެއްވުމަށް ކަމަށެވެ. އުމަރަކީ އަންނަ އަހަރުގެ ރިޔާސީ އިންތިޚާބުގައި ވާދަކުރައްވާނެ ކަމަށް އެންމެ ފުރަތަމަ އިއުލާން ކުރެއްވި ބޭފުޅާއެވެ.\nއުމަރު ވިދާޅުވީ އޭނާ ޖޭޕީއަށް ސޮއިކުރެއްވީ ވެރިކަން ބޭނުންފުޅުވެގެން ނޫން ކަމަށެވެ. އޭނާ މަސައްކަތް ކުރައްވާނީ ރިޔާސީ އިންތިޚާބުގައި ޖޭޕީގެ ލީޑަރު ގާސިމް އިބްރާހީމަށް ވާދަކުރެވޭގޮތް ހެއްދެވުމަށް ކަމަށެވެ. އެކަން އެގޮތަށް ނުވެއްޖެނަމަ ޖޭޕީގެ ރިޔާސީ ޓިކެޓަށް ވާދަކުރައްވާނެ ކަމަށް އޭނާ ވަނީ ވިދާޅުވެފައެވެ.


ތާރީޙް: 23 ފެބުރުވަރީ 2020\nފެކަލްޓީ އޮފް އެންޖިނިއަރިންގ ސައިންސް އެންޑް ޓެކްނޮލޮޖީ (ކ. މާލެ)\nމަހަކު 3,549.22 ރުފިޔާ\nމަހަކު 1,521.09 ރުފިޔާ\nއިތުރުގަޑީގައި މަސައްކަތްކުރާނަމަ، އިތުރުގަޑީގެ ފައިސާ ހަމަޖެހިފައި އޮންނަ އުސޫލުން ދެވޭނެއެވެ.\nއިމާރާތުގެ ގޯތިތެރެއާއި، ކިޔަވައި ދިނުމަށް ބޭނުންކުރާ ތަންތަނާއި، މަސައްކަތްކުރާ ޖަގަހަތައް ފަދަ އިމާރާތުގައި ހިމެނޭ އެންމެހައި ތަންތަނާއި އަދި އިމާރާތުގައި ހަރުކޮށްފައިވާ ފަންކާއާއި، ބިއްލޫރި އަދި ފަރނީޗަރ ފަދަ ތަކެތި ދެމެހެއްޓެނިވި ގޮތެއްގައި ހިރަފުސް ފޮޅައި ސިއްޙީ ގޮތުން އެކަށީގެންވާ މިންވަރަށް ސާފުކުރުން.\nހަވާލު ކުރެވިފައިވާ އޮފީހުގެ ކޮޓަރިތައް ސާފުކޮށް ވަށިގަނޑުތަކުގައި ހުންނަ ކުނި އުކައިލުން.\nފާޚާނާތަށް ސާފުކޮށް ދޮވުން.\nސާފުކޮށް ބަލަހައްޓަން ޙަވާލުކޮށްފައިވާ ތަންތަނުގެ ތެރެއިން މޮޕްލައިގެން ސާފުކުރަންޖެހޭ ތަންތަނުގައި ހަފުތާއަކު ތިން ފަހަރު މޮޕްލައި ސާފުކުރުން.\nސާފުކޮށް ބަލަހައްޓަން ޙަވާލުކޮށްފައިވާ ތަނެއްގައި ހަލާކުވެ ބޭނުން ނުކުރެވޭ ފަދަ ގޮތަކަށް އެއްޗެއް ހުރިނަމަ ނުވަތަ ތަން ހަލާކުވެފައި ހުރި ނަމަ، އެކަން ކަމާބެހޭ މުވައްޒަފެއްގެ ސަމާލުކަމަށް ގެނައުން.\nސައިކޮޓަރި ތެރެއާއި، މޭޒާއި، ގޮނޑިއާއި، ސިންކާއި، ކަބަޑު ފަދަ ތަންތަން ސާފުކޮށް ރީތިކުރުން.\nފާޚާނާތަކުގައި ހުންނަންޖެހޭ ޓިޝޫއާއި ސައިބޯނި ފަދަ ތަކެތި ހަމަޔަށް ހުރޭތޯ ކަށަވަރުކޮށް، ހުންނަންޖެހޭ އެއްޗެއް ނެތްނަމަ އެ އެއްޗެއް ހަމަކުރުން.\nސާފުކޮށް ބަލަހައްޓަން ހަވާލުކޮށްފައިވާ އާންމުކޮށް މީހުން ނުވަންނަ ތަންތަން ހަފުތާއަކު އެއްފަހަރު ސާފުކުރުން.\nކްލާސްތައް ބޭއްވުމަށާއި، އިމްތިޙާންތައް ބޭއްވުމަށާއި، ސެމިނަރ ފަދަ ކަންކަން ބޭއްވުމަށް ބޭނުންވާ ތަންތަން ތައްޔާރުކުރުން.\nއެންމެން ގުޅިގެން ކުރަންޖެހޭ މަސައްކަތްތަކުގައި ފުރިހަމައަށް ބައިވެރިވެ އެއްބާރުލުމާއި އެކު މަސައްކަތްކުރުން.\nމިނޫންވެސް ކެމްޕަހުން ޙަވާލުކުރާ މަޤާމާ ގުޅޭގޮތުން ކަންތައްތައް ކުރުން.\n2020 މާރިޗު 01 ވާ އާދީއްތަ ދުވަހުގެ މެންދުރު 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީ/އިދާރީ މަރުކަޒަށް\nދިވެހިރައްޔިތެއްކަން އަންގައިދޭ ކާޑުގެ (މުއްދަތު ހަމަނުވާ) ސާފު ކޮޕީ(އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެއޮފީހުން ތައްގަނޑު ޖަހާފައިވާ އަސްލު)\nވަޒީފާގައި އުޅޭ ނުވަތަ އުޅެފައިވާ ފަރާތެއްނަމަ، އަދާކުރާ ނުވަތަ އަދާކުރި ވަޒީފާގެ މަސްއޫލިއްޔަތު އެނގޭނެ ރަސްމީ ލިޔުމެއް(އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ އަސްލު)\nވަޒީފާއަށް ކުރިމަތިލާ ފަރާތުގެ މަސައްކަތް ބެލެހެއްޓި ސްޕަވައިޒަރަކު އެފަރާތެއްގެ މަސައްކަތާ މެދު ދެކޭ ގޮތުގެ ލިޔުމެއް. (މަތީގައި ދެންނެވުނު ލިޔުމަކީ އެ މުވައްޒަފު ވަޒީފާ އަދާކުރެއްވި މުއްދަތުގެ ފެށުނު ތާރީޚް އަދި ވަޒީފާއިން ވަކިވި ތާރީޚް އެނގޭނެފަދަ ލިޔުމަކަށްވުން )\nލިބިފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްތަކުގެ ކޮޕީ (ރާއްޖެއިން ބޭރުގެ ސެޓިފިކެޓެއްނަމަ އެކްރިޑިޓް ކޮށްފައިވާ ސަނަދާއި، އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހަކުން ތައްގަނޑު ޖަހާފައިވާ އަސްލު)\nމި މަޤާމަށް ހޮވޭ މުވައްޒަފަކު މެންދުރުފަހު ދަންފަޅީގައިވެސް ޑިއުޓީ އަދާކުރަންޖެހިދާނެއެވެ.\nމިމަޤާމަށް ހޮވޭ ކެންޑިޑޭޓަކު ވަޒީފާއަށް ނުކުންނަ ތާރީޚުން ފެށިގެން ފުރަތަމަ 03 މަސް ދުވަސް ބެލޭނީ، ވަޒީފާގެ ޕްރޮބޭޝަން މުއްދަތުގެ ގޮތުގައެވެ. މިމުއްދަތުގެ ތެރޭގައި، މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައި، އެއްވެސް ނޯޓިހެއް ދިނުމަކާނުލައި ވަޒީފާގެ އެއްބަސްވުން އުވާލައި، މުވައްޒަފު ވަޒީފާއިން ވަކިކުރުމުގެ އިޚުތިޔާރު ޔުނިވަރސިޓީއަށް ލިބިގެންވެއެވެ.\nމަޢުލޫމާތު ސާފުކުރުމަށް ގުޅާނީ 3345405 ނަމްބަރު ފޯނަށެވެ.\n23 ފެބުރުވަރީ 2020\nޕަބްލިޝްކުރި ތާރީޚު: 23 ފެބުރުވަރީ 2020\nޕަބްލިޝްކުރި ގަޑި: 1159\nސުންގަޑި: 01 މާރިޗު 2020 1200


Falkland In Furathama Faharah Covid-19 Fenijje - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 43 މިނެޓް ކުރިން\nދެކުނު އެޓްލާންޓިކްގައި ޖަޒީރާ ރަށްތަކެއްގެ މައްޗަށް އެކުލެވޭ ފޯލްކްލޭންޑް އައިލޭންޑުން ފުރަތަމަ ފަހަރަށް ކޮރޯނާވައިރަސް (ކޮވިޑް-19) ފެނިއްޖެއެވެ.\nއެޤައުމުން ކޮވިޑް-19 އަށް ފުރަތަމަ ފަހަރަށް މީހަކު ފައްސި (ޕޮޒިޓިވް) ވެފައިވާކަން، ފޯލްކްލޭންޑް ސަރުކާރުން ނޫސްތަކުގައި ވަނީ ކަށަވަރުކޮށްދީފައެވެ.\nހުކުރު ދުވަހު ފޯލްކްލޭންޑުން ކޮވިޑް-19 އަށް މީހަކު ފައްސިވެފައިވާއިރު، އޭނާއަކީ މި ނިމިދިޔަ މާރިޗު މަހުގެ 31 ވަނަ ދުވަހު އެޑްމިޓްކޮށްގެން ފަރުވާދެމުން ދިޔަ މީހެއް ކަމަށް އިދާރާތަކުން ބުނެއެވެ. ކޮވިޑް-19 އަށް އޭނާ ޓެސްޓު ކުރީ ބަލީގެ ގިނަ އަލާމާތްތައް ފެނިގެން ކަމަށް ވެއެވެ.\nކޮވިޑް-19 އަށް އެޤައުމުން ފުރަތަމަ ފައްސިވި އެމީހާއަށް ބަލި ޖެހިފައިވީނަމަވެސް އޭނާގެ ހާލު ރަނގަޅު ކަމަށް އިދާރާތަކާއި ހަވާލާދީ ނޫސްތައް ބުނެއެވެ. ފޯލްކްލޭންޑުގެ ކަމާއި ބެހޭ ފަރާތްތަކުން މިހާރު ދަނީ އޭނާ ކޮވިޑް-19 އަށް ފައްސިވުމާއި ގުޅިގެން ކޮންޓެކްޓް ޓްރޭސިންގެ މަސައްކަތް ކުރަމުންނެވެ.\nފޯލްކްލޭންޑް އައިލޭންޑުން ކޮވިޑް-19 ފެނުމާއި އެކު މިހާތަނަށް ދުނިޔެއިން މި ވައިރަސް ފެނުނު ޤައުމުތަކުގެ އަދަދު ވަނީ 205 އަށް އަރާފައެވެ. މި ޤައުމުތަކުން މިހާތަނަށް ޖުމްލަ 1098762 މީހަކު ކޮވިޑް-19 އަށް ފައްސިވެފައިވާއިރު އޭގެތެރެއިން 59172 މީހަކު ވަނީ މަރުވެފައެވެ.\nމިދިޔަ އަހަރުގެ ފަހުކޮޅު ދުނިޔެއިން ފެނުނު ކޮވިޑް-19 އަށް އަދި ފަރުވާއެއް ނުވަތަ ވެކްސިނެއް ހޯދިފައެއް ނުވެއެވެ. ދުނިޔޭގެ އެކި ކަންކޮޅުތަކުގައި ހިފެހެއްޓުމެއް ނެތި މި ވައިރަސް އަދިވެސް ދަނީ ފެތުރެމުންނެވެ.\nއޭޕްރީލް 4, 2020 09:17\nލަސް މަލްވީނަސް ސޮން އާރޖެންޓީނަސް.


Ainakee covid ah magu fahivaa aadhathakah elhey huraheh | Mihaaru\nއައިނަކީ ކޮވިޑަށް މަގު ފަހިވާ އާދަތަކަށް އެޅޭ ހުރަހެއް\n23 ފެބުރުއަރީ 2021 - 07:30\nއައިނު އަޅާ މީހުންނަށް ކޮވިޑް-19 ޖެހުމުގެ ފުރުސަތު އައިނު ނާޅާ މީހުންނާ އަޅާބަލާ އިރު ތިން ގުނަ ދަށްކޮށްދޭ ކަމަށް އިންޑިއާގައި ހަދާފައިވާ ދިރާސާއެއްގައި ބުނެފި އެވެ،\nކޮރޯނާވައިރަހުގެ އަސަރު ހަށިގަނޑަށް ކޮށްފާނެ ކަންކަމުގެ ތެރޭގައި އަތުން ލޮލާއި ނޭފަތާއި އަނގަ ފަދަ ތަންތަނުގައި އަތްލެވުން ހިމެނެ އެވެ. އެކަމަކު އައިނު އަޅާ މީހެއް ނަމަ އެ މީހަކަށް ލޮލުގައި އަތްލެވޭ މިންވަރު ވަރަށް ބޮޑަށް މަދުކޮށްދޭ ކަމަށާއި އެކަމުގެ ސަބަބުން ވައިރަހަށް ހުށަހެޅުމުގެ ފުރުސަތު ވެސް ދަށްކޮށްދޭ ކަމަށް ބުންޏެވެ.\nމެޑްރިވިކްސްގައި ޝާއިއުކޮށްފައިވާ މި ދިރާސާ އިންޑިއާ އިން ހަދާފައި ވަނީ މިދިޔަ ހޫނު މޫސުމުގެ ތެރޭގަ އެވެ. އެގޮތުން އުތުރު އިންޑިއާގެ ހޮސްޕިޓަލެއްގައި ކޮވިޑް އަލާމާތްތަކެއް ހުރެގެން އެޑްމިޓްކޮށްފައި ތިބި 304 މީހެއްގެ ސިއްހީ ހާލަތު ދެ ހަފުތާގެ މުއްދަތަކަށް ބަލާފައިވެ އެވެ. އޭގެ ތެރޭގައި ހިމެނެނީ 10-80 އަހަރާ ދެމެދުގެ މީހުންނެވެ.\nއެ މީހުންގެ ތެރެއިން 19 ޕަސެންޓް މީހުންނަކީ އައިނު އަޅާ މީހުންނެވެ. ދިރާސާ އަށް މައުލޫމާތު އެއްކުރި ހުރިހާ އެންމެންގެ ފަރާތުން ވެސް ފާހަގަކުރެވުނީ އެ އެވްރެޖްކޮށް ކޮންމެ މީހަކު ވެސް ގަޑިއަކު 23 ފަހަރު މޫނުގައި އަތްލާކަމެވެ. އަދި އެގޮތަށް އަތްލުމުގެ ތެރޭގައި ގަޑިއަކު މަދުވެގެން ތިން ފަހަރު ކޮންމެ މީހަކަށް ވެސް ލޮލުގައި އަތްލެވެ އެވެެ.\nGlasses-wearers up to three times less likely to catch coronavirus, study suggests https://t.co/Y4DlqwYKJu\n— S.E. Cupp (@secupp) February 21, 2021\nއެކަމަކު ދިރާސާ އިން ފާހަގަކުރެވުނު މައިގަނޑު ކަމަކީ އައިނު އަޅައިގެން ތިބި މީހުންނާއި ނާޅާ މީހުންނަށް ވައިރަހުގެ އަސަރުކުރުމުގައި ބޮޑު ތަފާތެއް ހުރި ކަމެވެ. އެވެ. އެގޮތުން އައިނު އަޅާ މީހުންނަށް ވައިރަހުގެ އަސަރުކުރުމުގެ ފުރުސަތު އެ ނޫން މީހުންނާ އަޅާބަލާ އިރު ތިން ގުނަ ދަށްކޮށްދޭ ކަމަށް ދައްކަ އެވެ.\nއެހެންވެ ކޮވިޑް-19 ގަދަ ފަސޭހައިން ފެތުރޭ ބައްޔަކުން ދިގު މުއްދަތަކަށް ރައްކާތެރިތެރިކަން ހޯދޭނެ އެއްގޮތަކަށް އައިނު އެޅުން ހިމެނޭ ކަމަށް ދިރާސާގައި ބުންޏެވެ. އައިނަކީ އާންމުކޮށް ދެ ގޮތަކަށް ބޭނުންކުރެވޭ އެއްޗެކެވެ. އެއީ އާންމުކޮށް ހުރިހާ ވަގުތެއްގައި އަޅާ ނަމްބަރު އައިނުގެ ގޮތުގަ އާއި އަވި އައިނުގެ ގޮތުގަ އެވެ. އެހެންވެ އާންމުކޮށް އައިނު ނާޅާ މީހުން ވެސް ބޭރުތެރޭގައި އުޅޭ އިރު އަވި އައިނު އަޅައިގެން އުޅެން އާދަކުރުން ރައްކާތެރި ކަމަށް ދިރާސާގައި ބުންޏެވެ.\nދާދި ފަހުން އޯކްލީން ވަނީ އައިނު އަޅާ މީހުންނަށް ފަސޭހަކޮށްދޭ މާސްކެއް ވެސް ނެރެފަ އެވެ.\nAinu alhaa meehunna faseyha maskeh\nމީގެ ކުރިން ލޮލަށް ލެންސް ލައްވާ މީހުން ކޮވިޑް-19 އިން ރައްކާތެރިކަން ހޯދަން ލެންސް ބޭނުން ނުކުރަން ވެސް ސިއްހީ ތަޖުރިބާކާރުން ލަފާ ދެއްވާފައިވެ އެވެ.\nލެންސް ބޭނުންކުރާ ނަމަ ބަލިޖެހުމުގެ ފުރުސަތު އިތުރުކޮށްދެ އެވެ. އެއީ ލެންސް ލައްވައި ނަގަން ކޮންމެހެން ވެސް އަތް ބޭނުންކުރަން ޖެހޭނެތީ އެވެ. ހަމިއާ އެކު ގިނަގިނައިން އަތް ދޮވުމަކީ ވެސް ކޮވިޑް-19 އިން ރައްކާތެރިކަން ހޯދަން ކުރަން ޖެހޭ ކަމެކެވެ.\nއިންޑިއާ ފޭސް މާސްކް ދިރާސާ ސަލާމަތީ ފިޔަވަޅުތައް ސިއްހަތާއި ރައްކާތެރިކަން އައިނު\n2 ކޮމެންޓް, 1 ރިއެކްޝަންސް\nގައިގެ ބޮޑުުބައި ނިވާވާގޮތަށް ހެދުންލާމީހުންނާ ކުޑަތަންކޮޅެއް ނިވާވާގޮތަށް ހެދުންލާ މީހުންނާ ދެމެދުވެސް ހަމުގެ މައްސަލަތައް ދިމާވުމުގައި ވަރަށް ބޮޑު ތަފާތެއް ހުންނާނެ. އެއީ ސީދާ އަވިން ހަނގަޑަށްލިބޭގެއްލުން ބޮޑުބައިނިވާކޮށްގެން އުޅޭމީހުންގެ އެތައްގުނައެއް ކުޑަވާނެތީ.\nގަބޫލުކުރެވޭ. މާސްކުގެ ސަބަބުންވެސް އަނގަމަތީ އަތްލެވޭވަރު މަދުވޭ.


Barulamaanee gennan furusathu nudhehvvaane kamah Raees alhugandu kairee vidhaalhuvi: Reeko Moosa - One Online\nރައީސް ސޯލިހު (ކ) އަދި ރީކޯ މޫސާ މަނިކު ރައްޔިތުންގެ މަޖިލީހުގައި ---\nބަރުލަމާނީ ގެންނަން ފުރުސަތު ނުދެއްވާނެ ކަމަށް ރައީސް އަޅުގަނޑު ކައިރީ ވިދާޅުވި: ރީކޯ މޫސަ\nރާއްޖޭގެ ވެރިކަމުގެ ނިޒާމު ބަރުލަމާނީ އަށް ފުރޮޅައިލަން ކުރެވެމުންދާ މަސައްކަތަށް ތާއީދު ނުކުރައްވާ ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވި ކަމަށް ހުޅުހެންވޭރު ދާއިރާގެ ކުރީގެ މެންބަރު، އަދި މަޖިލީހުގެ ކުރީގެ ނައިބު ރައީސް ރީކޯ މޫސާ މަނިކު ވިދާޅުވެއްޖެ އެވެ.\n"ވަން" އަށް މިއަދު ދެއްވި އިންޓަވިއުއެއްގައި މޫސަ ވިދާޅުވީ ރައީސް ސޯލިހު ހުންނެވީ ރައްޔިތުން ނިންމާފައިވާ ގޮތުގެ މަތީން ދައުލަތް ހިންގެވުމަށް ކަމަށެވެ. އެ ނިންމުމަށް ފުރިހަމައަށް އިހުތިރާމު ކުރައްވާ ކަމަށާއި މިއީ ނިޒާމުގެ ކަންތަކާ އުޅެން ޖެހޭ ވަގުތެއް ނޫން ކަމަށް ރައީސް ވިދާޅުވި ކަމަށް މޫސަ ވިދާޅުވި އެވެ.\n"ރައީސް އަޅުގަނޑު ކައިރީ އިހަކަށް ދުވަހު ވިދާޅުވީ މޫސާއޭ ރައްޔިތުން އެ އޮތީ ގޮތެއް ނިންމާފަ ނޫންނޭ. އެހެންވީމަ އެވާހަކަ ދެން ދައްކަނީ ކީއްކުރަންހޭ. ތިމަންނާ ބޭނުންވާ ގޮތް އެއޮތީ ރައީސް ނަޝީދަށް ވެސް ދަންނަވާފައޭ. ރައީސް ސޯލިހު ރައީސް ނަޝީދަށް ފޮނުއްވި މެސެޖުގެ މާނައަކީ ތިއީ ތިމަން މަނިކުފާނާ ރައީސް ނަޝީދާ ނިންމަން ޖެހޭ ކަމެއް ނޫނޭ. ރައްޔިތުން އޮތީ ގޮތް ނިންމާފައޭ." މޫސަ ވަން އަށް ވިދާޅުވި އެވެ.\nމޫސަ ވިދާޅުވީ، ބަރުލަމާނީ އަށް ވެރިކަން ފުރޮޅުލައިލައްވަން ބޭނުންފުޅު ނަމަ އެކަން ކުރެއްވުމުގެ މަސައްކަތް މާ ކުރީން ވެސް ފެއްޓެވީސް ކަމަށް ރައީސް ސޯލިހު ވިދާޅުވި އެވެ.\n"ރައީސް ވިދާޅުވީ އެމަނިކުފާނު ބަރުލަމާނީ އަށް މިރާއްޖޭގެ ވެރިކަމުގެ ނިޒާމު ގެންދަވާން ބޭނުންފުޅު ނަމަ، 65 މެންބަރުންނާ އެކު މަޖިލީހުގެ ސުޕަ މެޖޯރިޓީ ލިބުމުން އެންމެ ފުރަތަމަ ވެސް ފެންޓެވީހީ އެ މަސައްކަތޭ." މޫސަ ވިދާޅުވި އެވެ.\nރައީސް ނަޝީދު ރައީސް ސޯލިހަށް މި މަހުގެ 19 ވަނަ ދުވަހު ކުރެއްވި މެސެޖުގައި ވަނީ 2023 ގެ ފެބުރުއަރީ މަހުގެ ތެރޭގައި ވެރިކަމުގެ ނިޒާމު ބަދަލުކޮށް މަޖިލީހުން ސަރުކާރު އެކުލަވާލުމަށް އެދިވަޑައިގަންނަވާ ކަމަށެވެ. އަދި ރިޔާސީ އިންތިހާބު 2023 ވަނަ އަހަރު ނުބާއްވައި، ފަސް ކުރުމަށްވެސް ނަޝީދު ވަނީ ރައީސްގެ އަރިހުން އެދިވަޑައިގެންފައެވެ.\n2024 ވަނަ އަހަރު ރައްޔިތުންގެ މަޖިލީހުގެ އިންތިހާބު ބޭއްވުމުގެ ކުރިން، ގާނޫނުގައިވާ ގޮތުގެ މަތީން ރައީސުލްޖުމްހޫރިއްޔާއަކީ ރައްޔިތުންގެ މަޖިލީހުން ކަނޑައަޅާ ފަރާތަކަށްވުމަށް އެދިވަޑައިގަންނަވާ ކަމަށްވެސް ނަޝީދުގެ މެސެޖުގައިވެއެވެ.\nއޭގެ އިތުރުން އެއް ފަރާތުގައި ހުންނަވަން ބޭނުންފުޅު ނުވާ ކަމަށާއި ބޮޑުވަޒީރުގެ މަގާމަށް ވަޑައިގެން ގައުމު ހިންގަވަން ބޭނުންފުޅުވާ ކަމަށާއި އެކަމާ ގުޅޭގޮތުން ރައީސްއާ މަޝްވަރާކުރައްވަން ބޭނުންފުޅުވާ ކަމަށްވެސް ނަޝީދުގެ މެސެޖުގައިވެއެވެ.\nގުޅޭ ޓެގު ސިޔާސީ ރައީސް އިބްރާހިމް މުހައްމަދު ސޯލިހު ރީކޯ މޫސާ މަނިކް ބަރުލަމާނީ ނިޒާމް ރިޔާސީ ނިޒާމު މުހައްމަދު ނަޝީދު، އެމްޑީޕީގެ ރައީސް\nރައީސް ނަޝީދު "އިމޯޝަނަލް ކާޑު" ކުޅުއްވަން ފައްޓަވައިފި، އެއީ ބަލިވީމަ އަބަދުވެސް ހައްދަވާގޮތް: ރީކޯ މޫސަ


MIB ge hissaadhaarunnah faidhaa bahany - Dhiyares\nއެމްއައިބީގެ ހިއްސާދާރުންނަށް ފައިދާ ބަހަނީ\nމޯލްޑިވްސް އިސްލާމިކް ބޭންކް. ފޮޓޯ: އެމްއައިބީ\nމޯލްޑިވްސް އިސްލާމިކް ބޭންކް (އެމްއައިބީ) ގެ ހިއްސާދާރުންނަށް 2019 ވަނަ އަހަރު ލިބުނު ފައިދާއިން ހިއްސާ ބަހަން ނިންމައިފިއެވެ.\nއެމްއައިބީއިން ބުނެފައިވާ ގޮތުގައި ހިއްސާދާރުންނަށް ފައިދާ ބެހުމުގެ ހުއްދަ އެމްއެމްއޭ އިން ވަނީ މިހާރުދީފައެވެ. އެމްއައިބީގެ ހިއްސާދާރުންނަށް ބަހަން ހަމަޖައްސާފަިވަނީ ހިއްސާއަކަށް 1.575 ރުފިޔާއެވެ. އެބޭންކުން ބުނެފައިވާގޮތުގައި ބޭންކް ޑިޕޮސިޓް މެދުވެރިކޮށް ހިއްސާދާރުންނަށް ހިއްސާގެ ފައިދާ ބަހާނެ ކަމަށާއި ހިއްސާދާރުން ފޯރުކޮށްދީފައިވާ އެކައުންޓުތަކަށް ފައިދާ ޖަމާކުރާނެ ކަމަށެވެ.\nއަދި ބޭންކު ޑީޓެއިލް ބަދަލުކުރަން ބޭނުންވާ ފަރާތްތަކަށް މާޗު ނުވަ ވަނަ ދުވަހުގެ ނިޔަލަށް އެ ފުރުސަތު އޮންނާނެ ކަމަށެވެ. އެމްއައިބީ އިން އާންމުންނަށް ހިއްސާ ވިއްކަން ފަށާފައިވަނީ 2019 ވަނަ އަހަރުގައެވެ. މިގޮތުން އެ ބޭންކުގެ 31 އިންސައްތަ ހިއްސާ އާންމުކޮށް ހުޅުވާލައިގެން ވިއްކާލާފައިވާއިރު އޭރު ހިއްސާއެއް ވިއްކީ 35 ރުފިޔާއަށެވެ.\nއެމްއައިބީގެ 36 ޕަސެންޓު ހިއްސާ އަކީ އިސްލާމިކް ކޯޕަރޭޝަންފޯ ޑިވެލޮޕްމެންޓް އޮފް ޕްރައިވެޓް ސެކްޓާ (އައިސީޑީ)ގެ ހިއްސާ އެވެ. އަދި ސަރުކާރުގެ 28 އިންސައްތަ ހިއްސާ އެމްއައިބީގައި އޮންނައިރު 10.53 ހިއްސާ އަކީ ޕެންޝަން އޮފީހުގެ ހިއްސާއެވެ. އަދި އަމާނާ ތަކާފުލްގެ5ޕަސެންޓު ހިއްސާއޮވެއެވެ.


Dhivehi Dhidha Aaeku Harubee Misuru Fathaha Koffi - Vaguthu\nދިވެހި ދިދައާއި އެެކު ހަރުބީ މިސްރު ފަތަހަކޮށްފި\nބޮޑުބެރަކީ ދިވެހިންގެ މެދުގައި އެއްމެ މަގުބޫލް ސަގާފީ ކުޅިވަރޭ ބުނުމަކީ ދޮގަކަށް ނުވާނެއެވެ. ބޮޑުބެރުގެ ނަމާއި އެ އެއަޑު އިވުމުން ލޭ ކެކިގެންނުދާ ދިވެއްސަކު ނެތޭ ބުނުމަކީވެސް ދޮގަކަށް ނުވާނެއެވެ. އެހެން ކަމުން އެ ފޯރިގަދަ މަޖާކުޅިވަރަށް ނިމުމެއް އައުމަކީ އެއްވެސް ފަރުދަކު އެދޭނޭ ކަމެއް ނޫނެވެ.\nރާއްޖޭގައި ފަނޑުވަމުން ނިވެމުން ދިޔަ ބޮޑުބެރުގެ ސަގާފަތައް އިންގިލާބެއް ގެނެސްދިނީ ބޮޑުބެރުގެ ރަސްގެފާނުގެ ގޮތުގައި ގިނަ ބަޔަކު ގަބޫލްކުރާ މަޝްހޫރު ބޮޑުބެރު ގްރޫޕް ހަރުބީ ކަމީ ޝައްކެއް އޮތް ކަމެއް ނޫނެވެ. އެކަން އެ ގްރޫޕުން ދަނީ ވަރަށް ރަނގަޅަށް ސާބިތުކޮށްދެމުންނެވެ. ބޮޑުބެރު ރަސްގެފާނުގެ ގޮތުގައި ހަރުބީގެ ނަން ބުނުން އެއީ އެހެން ގްރޫޕްތަކަށް ވެވޭ ބޭއިންސާފަކަށްވެސް ނުވާނެއެވެ.\nހަރުބީ އަކީ ބޮޑުބެރުގެ ރަސްގެފާނުގެ ގޮތުގައި ބަލައިގަންނަނީ ސަބަބުތަކެއް ނެތިއެއް ނޫނެވެ. ޓީވީއެއްއިން ބޭއްވި ބޮޑުބެރު މުބާރާތްތަކުން ހަރުބީ ހޯދި ކާމިޔާބީތަކާއި ރަންވަނަތަކުގެ އިތުރުން ހިތާނީ ސީޒަންތަކާއި ކުލަގަދަ ޚަފްލާތަށް ފަޅުފިލުވާލަދޭ ބައިވެރިއަކަށް ހަރުބީ ވުމާއި ބޮޑުބެރުގެ ސަގާފަތް ދިރުވާ އާލާކުރަން އެ ގްރޫޕުން ކުރާ މަސައްކަތްތަކުގެ ސަބަބުންނެވެ. އަދި ރާއްޖެއާއި ރާއްޖެއިން ބޭރުގައި ދައްކުވައިދޭ އާދަޔާ ޚިލާފް ހަރަކާތްތަކުގެ ސަބަބުންނެވެ. ހަރުބީގެ ޖާދުލުގައި ޖެހި، އެ ގްރޫޕުގެ ޝޯވްއަކަށް އިންތިޒާރު ނުކުރާ މީހަކު މަދުވާނެއޭ ބުނެވޭ ވަރަށް އެ ގްރޫޕުންވަނީ ދިވެހިންގެ އިހުތިރާމާއި ލޯބި ހޯދާފައެވެ.\nހަރުބީގެ ބައިވެރިން ޝޯވ އެއް ހުށަހަޅައިދެނީ\nރާއްޖޭގެ ރައްޔިތުންގެ މެދުގައި ހޯދި މަގުބޫލް ކަމަށްފަހު، މިހާރު ހަރުބީގެ ފަރާތުން ފެންނަން ފަށާފަައި ވަނީ މުޅިން ތަފާތު މަންޒަރުތަކެކެވެ. އެ ގްރޫޕުން ޖަހަމުންދާ ބޮޑުބެރުގެ ރާގުތަކާއި ކިޔަމުންދާ ދިވެހި ސަގާފީ ލަވަތަކުގެ އިތުރުން ނެށުންތެރި ގެންގުޅޭ ފަރި ހަރަކާތްތަކުގެ ޖާދުލުގައި ބޭރު ގައުމުތަކުގެ މީހުން ޖައްސުވާ މަންޒަރެވެ. މިސްރުގައި ކުރިއަށްދާ "އިންޓަނޭޝަނަލް ފެސްޓިވަލް ފޯރ ޑްރަމްސް އެންޑް ޓްރެޑިޝަނަލް އާރޓްސް" ގައި ބައިވެރިވެ މިސްރު ރައްޔިތުންނާއި އެ ފެސްޓިވަލުގައި ތަމްސީލް ކުރަމުންދާ އެހެން ގައުމުތަކުގެ ހިތްތައް ހަރުބީން ފަތަހަ ކުރަމުންދާ މަންޒަރެވެ. ސަގާފީ ގޮތުން ދިވެހިންގެ ހިތްތައް މިލްކްކުރި ފަދައިން ބޭރު ގައުމުތަކުގެ މީހުންވެސް ހަރުބީގެ ޖާދުލުގައި ޖައްސުވާ މަންޒަރެވެ.\nއަހަރަކު އެއްފަހަރު މިސްރުގެ އިސްމައިލިއާގައި ބާއްވާ ސަގާފީ ކުޅިވަރާއި މިއުޒިކް ދައްކުވައިދޭ ފެސްޓިވަލުގައި ދުނިޔޭގެ އެކި ގައުމުތަކުގެ 20 ގުރޫޕަކުން ވަނީ ބައިވެރިވެފައެވެ. މި ފެސްޓިވަލުގައި ރާއްޖޭގެ އިތުރުން އަލްޖީރިއާ، ޖޯޑަން، ރަޝިއާ، ފަލަސްތީން، އިންޑޮނޭޝިއާ، ފަދަ ގައުމު ތަކުގެ ސަގާފީ ގުރޫޕުތަކުގެ އިތުރުން މިސްރުގެ އެކި ކަންކޮޅުތަކުން ގުރޫޕްތައް ވަނީ ބައިވެރިވެފައެވެ. އެހެން ނަމަވެސް މިހުރިހާ ގައުމުތަކެއްގެ ވެސް އަދި ފެސްޓިވަލް ބާއްވާ މިސްރު ރައްޔިތުންގެވެސް އެއްމެ ބޮޑު މަގުބޫލް ކަމަކާއި ތަރުހީބެއް ލިބެމުންދަނީ ގައުމީ ދިދައާއި އެކު ދިވެހި ސަގާފަތް ދިރުވަން މަސައްކަތް ކުރާ ރާއްޖޭގެ ބޮޑުބެރުގެ ރަސްގެފާނު ހަރުބީ އަށެވެ.\n"ވަގުތަށް" މަޢުލޫމާތު ހިއްސާ ކުރަމުން ހަރުބީ ބޮޑުބެރު ގްރޫޕްގައި ހަރަކާތްތެރިވާ އިސް ފަރާތަކުން ބުނީ މިސްރުގެ އެކި ކަންކޮޅުތަކުގައި ކޮންމެ ދުވަހެއްގައި ވެސް ކުރިއަށްގެންދާ ފެސްޓިވަލުގައި ހަރުބީ އަށް ބޮޑު ތަރުހީބެއް ލިބިގެންދިޔަ ކަމަށެވެ. އޭނާ ބުނީ، ފެސްޓިވަލުގައި ބައިވެރިވި ގައުމުތަކުގެ ތެރެއިން ވަރުބަލި ކަމެއް ނެތި އެއް ފެންވަރެއްގައި ރީތި ލަވަތަކެއް ހަރުބީން ގެނެސްދިނުމުން މިސްރުގެ ރައްޔިތުންނާއި އެހެން ގައުމުތަކުން ޒިޔާރަތް ކުރި ފަރާތްތަކުން ތިބެނީ ހައިރާންވެފައި ކަމަށެވެ.\nފެސްޓިވަލުގަ ލިބުނު ސަޕޯޓާގުޅޭ ގޮތުން ހަރުބީން ބުނީ "ފެސްޓިވަލަށް ގޮސް އުޅޭ ޕާކިސްތާން ގްރޫޕްގެ ފޭވަރިޓަކީ ހަރުބީ ކަމަށާއި ފެސްޓިވަލް އިންތިޒާމްކުރި ފަރާތައް ހަރުބީގެ ސަގާފީ ސޯލޯކޮޅުތައް ކަމުގޮސްގެން އެހެން މީހުންގެ އައިޓްމްތަކުގެ ތެރެއަށްވެސް އެ ސޯލޯކޮޅު ހިމަނާފައިވާ ކަމަށެވެ.\nއޭނާ ބުނީ ފެސްޓިވަލް ރޭވިފައިވާ ގޮތުން ކޮންމެ ރެއަކުވެސް މިސްރުގެ އެކި ހިސާބުތަކަށް ގޮސް ޝޯވް ދީފައިވާ ކަމަށާއި، އެގޮތަށް ޝޯވް ދޭއިރު، ބޮޑުބެރުގެ އިތުރުން މިސްރުގެ އެކި ސިޓީތަކުގައި ސަގާފީ ގޮތުން ތަފާތު އައިޓަމްތައް ހުށަހަޅައިދީފައިވާ ކަމަށެވެ. އަދި ރާއްޖޭގެ ސަގާފީ މިއުޒިކާއި ނެށުންތައް ދައްކާލުމުގެ އިތުރުން ދިވެހި ދިދައާއެކު ރާއްޖެ ޕްރޮމޯޓްކުރަމުން އަންނަ ކަމަށެވެ.\nމިއީ ރާއްޖެއިން ބޭރުގައި ހަރުބީ ތަމްސީލް ކުރާ 17 ވަނަ ފަހަރަށްވީއިރު، މީގެ ކުރިން ހަރުބީ ވަނީ ލަންޑަން، އިޓަލީ، ޖަރުމަން، ރަޝިއާ، ޑޫބާއީ، އެޖިބްޓް، މެލޭޝިއާ، ޗައިނާ، އިންޑިއާ އަދި ލަންކާފަދަ ގައުމުތަކުގައި ދިވެހި ސަގާފަތް ދިރުވާ އެގައުމުތަކުގެ ރައްޔިތުންގެ މަގުބޫލްކަން ހޯދާފައެވެ.\nހަރުބީ ބޮޑުބެރު ގުރޫޕް މިމަހުގެ 29 ވަނަ ދުވަހު އެނބުރި ރާއްޖެ އަންނާނީ މިސްރު ރައްޔިތުންގެ ފަރާތުން ލިބުނު ލޯތްބާއި އިހްތިރާމްގެ އިތުރުން ދިވެހިންގެ ނަމާއި ދިވެހިންގެ ސަގާފަތް ދިރުވަން ކުރާ މަސައްކަތުގައި ދިވެހި ގައުމީ ދިދަ ވިހުރާލެވި ކާމިޔާބު ދަތުރެއް ކުރެވުނީތީ ފަޚްރުވެރިވާ ހާލުގައެވެ. ރާއްޖެއަށް ރީތި ނަން ހޯދައިދިނުމަށް ހަރުބީން ކުރާ މަސައްކަތަށް ވަގުތު ޓީމްގެ ނަމުގައި ޝުކުރު ދަންނަވަމެވެ.\nއޭޕްރީލް 25, 2018 02:47\nފަތަހަ ގެ މާނަ އޮޅިއްޖެ....\nއޭޕްރީލް 25, 2018 07:11\nހަނގުރާމަޔަކުން ނަސްރު ހޯދާ ދިވެހިރާއްޖޭގެ ދަށައް މިސްރު ގެނައީކަމަށް އަޅުގަޑު ހީކުރީ\nބޮޑު ބެރު މަނާނޫންތަ އިސްލާމް ދީނުގަ؟؟؟ އެހެންވީމަ ހުރިހާ ދިވެހިންގެ ލޭ ނުކެކޭނެދޯ..\nއޭޕްރީލް 25, 2018 08:36\nތި ދޮގެއް. މަންދީރާގެ ބާނީ ރައްޒާގު މީތި ކޮޅައް ޖެހީ ގަވައިދުތަކާ އެއްޗެހި ހަދާ ޓީވީއެއްއިން ބޭއްވި ބޮޑުބެރު މުބާރާތައް އެންމެ އެހީތެރިވީ އޭނަ މި ދޮގެއްތޯ ބަލަން ގުޅާ\nރައްޒާގޭ. އާނ ތެދެއް ކޮނޑުމަތީ ގޮޅިއެއް ބެއިންދީވެސް ގަވާއިދުން.\nއޭޕްރީލް 25, 2018 10:22\nއޭޕްރީލް 25, 2018 19:05\nކޯޗެއް ހަޖަމް ކުރަންވީ. ކަމޯން ނުރަ. ކައޭ ހަޖަމްކުރޭ\nއޭޕްރީލް 25, 2018 20:24\nއޭޕްރީލް 25, 2018 21:51\nކަލެއެކޭ ނުކިޔާ. މަޑުން އިނދޭ\nއޭޕްރީލް 26, 2018 18:13\nސަހީމު ތިޔަބޮޑުބެރު ގުރޫޕައް ވައްދާ


Ras Online - ބިއުޓީ ސީކްރެޓްސް އެމްވީގެ އާފިހާރައެއް؛ ކޮލިޓީ ރީތިވާސަމާނާއި ހަށިގަނޑު ހިއްކާލާ ސާމާނު\nބިއުޓީ ސީކްރެޓްސް އެމްވީގެ އާފިހާރައެއް؛ ކޮލިޓީ ރީތިވާސަމާނާއި ހަށިގަނޑު ހިއްކާލާ ސާމާނު\nޒަހީނުއްދީން ސަޢީދު4ޖުލައި 2021 - 15:46\nއެއްތަނަކުން ގިނަ ސާމާނު ލިބޭ ބިއުޓީ ސީކްރެޓް ޝޮޕްގެ އާ ފިހާރައެއް މާލޭގައި ހުޅުވައިފިއެެވެ.\n"ބިއުޓީ ސީކްރެޓް ޝޮޕް" ގެނަމުގައި ހުޅުވި މި ފިހާރަ ހުޅުވާފައިވަނީ ރީތިވާ ސާމާނު މާކެޓްކޮށް ވިއްކުމުގައި އާންމުންގެ ބޮޑު މަގުބޫލް ކަމެއް ހޯދާފައިވާ ބިއުޓީ ސީކްރެޓްސް އެމްވީ އިންނެވެ. މާލޭގެ ބޮޑުރަސްގެފާނުމަގު ގަލޮޅު ކަންމަތީގައި ހުޅުވި މިފިހާރައިގައި މަޝްހޫރު އޮރިޖިނަލް، ފެންވަރު ރަނގަޅު، ގިނަ ޕްރޮޑަކްޓްތަކެއް ލިބެން ހުރިކަން ފާހަގަކޮށްލެވެއެވެ. މިފިހާރައިން އޮންލައިންކޮށް ވެސް ވިޔަފާރި ކުރެވޭނެއެެވެ. އަދި ފިހާރައިން އޮންލައިންކޮށް ކަސްޓަމަރުން ގަންނަ ތަކެތި ހިލޭ ޑެލިވަރީ ކޮށްދޭ ގޮތަށް ވަނީ ނިއްމާފައެވެ.\nބިއުޓީ ސީކްރެޓް ޝޮޕުން ވިއްކާ ބާވަތްތަކުގެ ތެރޭގައި ކޮލާޖެން އަދި ވިޓަމިން އީ އެކުލެވޭ އުފެއްދުންތައް ހިމެނެއެވެ. އެ ފިހާރައިން މާކެޓްކޮށް ވިއްކާ ބާވަތްތަކީ ގުދުރަތީ މާއްދާތައް ހިމަނައިގެން ހަށިގަނޑާއި ހަމަށް އެއްވެސް ގެއްލުމެއް ނުވާނޭހެން އުފައްދާފައިވާ ބާވަތްތަކެވެ. އެގޮތުން ބިއުޓީ ސީކްރެޓް ޝޮޕުން މާކެޓްކޮށް ވިއްކާ މޫނާއި ހަށިގަނޑަށް ހާއްސަ ޕްރޮޑަކްޓްސް ތަކަކީ ފެންވަރުގެ ގޮތުންނާއި ސިއްހީ ގޮތުން އެއްވެސް ގެއްލުމެއް ނުވާގޮތަށް އުފައްދާފައިވާ ކޮލިޓީގެ ޔަގީންކަން ދޭ ބާވަތްތަކެކެވެ.\nބިއުޓީ ސީކްރެޓް ޝޮޕުން ވިއްކާ ބާވަތްތަކުގެ ތެރޭގައި ހަށިގަނޑު ހިއްކާލުމަށް ހާއްސަ ސްލިމިންގް ޕްރޮޑަކްޓްސްތަކާއި، އެލޯވެރާ ހިމެނޭ އެކި އުފެއްދުންތައްވެސް ހިމެނެއެވެ. ބިއުޓީ ސީކްރެޓް ޝޮޕަކީ އެއްތަނަކުން މިދެންނެވިފަދަ ރީތިވާ ގިނަ ސާމާނު އެންމެ އަގުހެޔޮކޮށް ގަންނަން ލިބޭނެ ފިހާރަކަން ޔަގީނެވެ. މިއީ އަގުހެޔޮކޮށް ފެންވަރު ރަނގަޅު ސާމާނު ގަތުމުގެ އިންތިޒާރުގައި ތިބި ފަރާތްތަކަށް ލިބިގެންދާނެ އުފާވެރި ޚަބަރަކަށް ވެެގެންދާނެކަން ޔަގީނެވެ. ބިއުޓީ ސީކްރެޓް ޝޮޕަށް ޒިޔާރަތްކޮށްލައްވާ އަޖުމަ ބައްލަވާ ލައްވާށެވެ. މިއީ ރަނުގެ ފުރުސަތެކެެވެ.\nރީތިވުމަށް ބޭނުންވާ ސާމާނުގެ އިތުރުން، ހަށިގަނޑު ހިއްކާލާ ލޫޅާފަތިވެލަން ބޭނުންވާ ފަރާތްތަކަށް ވެސް ބިއުޓީ ސީކްރެޓް ޝޮޕުން އެފަދަ އިތުބާރު ހިފޭ ޕްރޮޑަކްތައް ލިބެން އެބަހުއްޓެވެ. އެގޮތުން ހަށިގަނޑު ހިއްކާލައި ލޫޅާފަތިވެލަން ބޭނުންކުރާ ބާވްތަތަކާއި އެލޯވެރާގެ އެކިބާވަތްތަކާއި ބޮޑީގެ ހުރިހާ ޕްރޮޑަކްޓެއްވެސް އެ ފިހާރައިން ލިބޭނެއެވެ. އޭގެ އިތުރުން މޫނު ރީތިކޮށް ދޮންކޮށްދޭ ފޭސް ވައިޓަނިންގ ކްރީމްތަކާއި މޫނުގެ ހަން އަލިކޮށް، އަރާމުކަން ގެނަސްދޭ ފޭސް ވޮޝް އަދި ފޭސް ސްކަރަބާއި ބޮޑީ ސްކްރަބްވެސް ބިއުޓީ ސީކްރެޓް ޝޮޕުން ލިބެން ހުރެއެވެ.\nބިއުޓީ ސީކްރެޓްސް އެމްވީއަށް ގުޅުއްވާލައްވަން ބޭނުންފުޅުނަމަ 9744014 ނަންބަރު ފޯނަށް ގުޅާލައްވާށެވެ. އަގުހެޔޮ ކޮލިޓީ ރީތިވާ ސާމާނު ބޭނުން ނަމަ ބިއުޓީ ސީކްރެޓް ޝޮޕް ޚިޔާރު ކުރަށްވާށެވެ.


Vakeelaku Hamajahsan Luthufee ah 10 Dhuvas – Iru\nވަކީލަކު ހަމަޖައްސަން ލުތުފީއަށް 10 ދުވަސް\nލަހޫ· 14 ޖޫން 2020\nނޮވެމްބަރު3ގެ އުދުވާނީ ހަމަލާގެ އިސްމޭސްތިރީގެ ގޮތުގައި ހުރި ހ. ހާޖަރާގޭ އަބްދުﷲ ލުތުފީ ފިލައިގެން އުޅުނު މައްސަލައިގައި އޭނާގެ މައްޗަށް ކުރާ ދައުވާއާ ގުޅިގެން ވަކީލަކު ހަމަޖައްސަން 10 ދުވަހުގެ މުއްދަތެއް ކްރިމިނަލް ކޯޓުން ދީފި އެވެ.\nކްރިމިނަލް ކޯޓުގައި ވީޑިއޯ ކޮންފަރެންސްކޮށް ބޭއްވި އިބްތިދާއީ އަޑުއެހުން ފެށުމަށްފަހު މައްސަލަ ބައްލަވާ ގާޒީ އަލީ ރަޝީދު ވަކީލަކު އައްޔަންކުރަން ބޭނުންތޯ ލުތުފީއާއި ސުވާލުކުރެއްވުމުން ލުތުފީ ބުނީ އެނާ ބޭނުންވަނީ ވަކީލަކު އައްޔަންކުރުމަށްކަމަށެވެ.\nލުތުފީ ވަކީލަކަށް އެދުމުން އެނާއަށް ވަކީލަކު އައްޔަންކުރުމަށް 10 ސުވަހުގެ މުއްދަތެއްދީ އެކަން ހަމަޖައްސާދިނުމަށް ބޭނުންވާ ކަންކަން ހަމަޖައްސާދިނުމަށް ކަރެކްޝަނަށް އަންގަވާނެކަމަށް މައްސަލަ ބައްލަވާ ގާޒީ ވިދާޅުވިއެވެ.\nމިއަދުގެ ޝަރީއަތް ކްރިމިނަލްކޯޓުން ވީޑިއޯ ކޮންފަރެންސް މެދުވެރިކޮށް ކުރިޔަށް ގެންގޮސްފައިވަނީ މައްސަލަ އަޑުއަހަން ބޭނުންވާ މީހުންނަސްވެސް އެފުރުސަތު ދީގެންނެވެ.\nވަގަށް ނެގި 59500ރ ހޯދައިފި\nއުމުރު ދުވަހުގެ ޖަލު ހުކުމެއްގައި ހުއްޓައި ބޭސްފަރުވާއަށް ލުތުފީ 2010 ވަނަ އަހަރު ރާއްޖެއިން ބޭރަށް ފޮނުވުމުން މިދިޔަ އަހަރާ ހަމައަށް ފިލައިގެން އުޅެނިކޮށް، އޭނާ ރާއްޖެ ގެނައީ މިދިޔަ އަހަރު އެވެ. އެ މައްސަލައިގައި ލުތުފީގެ މައްޗަށް ދައުލަތުން ކުރަނީ މީހުން ބަންދުކުރާ މަރުކަޒަކުން ފިލުމުގެ ދައުވާ އެވެ.


އިތުރު 390 މީހުން ކޯވިޑް ވެކްސިން ފުރިހަމަކޮށްފި އިތުރު 390 މީހުން ކޯވިޑް ވެކްސިން ފުރިހަމަކޮށްފި\nވެކްސިންގެ ދެވަނަ ޑޯޒް ޖެހުން. ފޮޓޯ: މުޙައްމަދު ވަޙީދު / ޕީ.އެސް.އެމް ނިއުސް\nކޯވިޑުން ދިފާޢުވުމަށް ރާއްޖޭގައި ކުރިއަށްގެންދާ ޤައުމީ ވެކްސިން ޕްރޮގްރާމުގެ ތެރެއިން އިތުރު 300 އަށްވުރެ ގިނަ މީހުން ވެކްސިން ފުރިހަމަކޮށްފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ތަފާސް ހިސާބުތައް ދައްކާގޮތުން ރާއްޖޭގައި ކޯވިޑް ވެކްސިން ފުރިހަމަކުރި މީހުންގެ ޢަދަދު މިހާރު ވަނީ 354،759 އިން މައްޗަށް އަރާފައެވެ.\nއެޗްޕީއޭއިން އެންމެފަހުން ޢާއްމުކޮށްފައިވާ ތަފާސް ހިސާބުތައް ދައްކާގޮތުން އާދިއްތަ ދުވަހު 390 މީހުން ވަނީ ކޯވިޑް ވެކްސިންގެ ދެވަނަ ޑޯޒް ޖަހާފައެވެ. މީގެ ތެރޭގައި މާލޭ ސަރަޙައްދުން ވެކްސިން ފުރިހަމަކުރި 220 މީހުންނާއި، އަތޮޅުތަކުން ވެކްސިންގެ ދެވަނަ ޑޯޒް ޖެހި 170 މީހަކު ހިމެނެއެވެ. އަލަށް ވެކްސިން ފުރިހަމަކުރި މީހުންނާއެކު ރާއްޖެއިން ކޯވިޑް ވެކްސިން ފުރިހަމަކުރި މީހުންގެ ޖުމްލަ ޢަދަދު މިހާރު ވަނީ 354،759 އަށް އަރާފައެވެ.\nކޯވިޑުން ދިފާޢުވުމަށް ދޭ ވެކްސިންގެ ފުރަތަމަ ޑޯޒް އާދިއްތަ ދުވަހު 50 މީހަކު ވަނީ ޖަހާފައެވެ. މީގެ ތެރޭގައި މާލޭ ސަރަޙައްދުން ވެކްސިން ޖެހި 35 މީހުންނާއި އަތޮޅުތަކުން ވެކްސިން ޖެހި 15 މީހަކު ހިމެނެއެވެ. މިއާއެކު ވެކްސިންގެ ފުރަތަމަ ޑޯޒް ޖެހި މީހުންގެ ޖުމްލަ ޢަދަދުވަނީ 394،099 އަށް އަރާފައެވެ.


Gaumee dhuvahuge dhidha negumuge haassa ihuthifaalugai Raeesuljumhooriyyaa baiverivevadaigenfi - One Online\n18 އޮކްޓޫބަރު 2020، ޖުމުހޫރީ މައިދާން، މާލެ: ގައުމީ ދުވަސް ފާހަގަކުރުމުގެ ގޮތުން މިއަދު ހެނދުނު ބޭއްވި ދިދަ ނެގުމުގެ ހާއްސަ އިހުތިފާލުގައި ރައީސް ސޯލިހު ބައިވެރިވެވަޑައިގަންނަވަނީ --- ވަން ފޮޓޯ: މުހައްމަދު ހައްޔާމް\nގައުމީ ދުވަހުގެ ދިދަ ނެގުމުގެ ހާއްސަ އިހުތިފާލުގައި ރައީސުލްޖުމްހޫރިއްޔާ ބައިވެރިވެ ވަޑައިގަންނަވައިފި\nގައުމީ ދުވަހުގެ މުނާސަބާ ފާހަގަކުރުމުގެ ގޮތުން ބޭއްވި ދިދަ ނެގުމުގެ ހާއްސަ އިހުތިފާލުގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ބައިވެރިވެ ވަޑައިގެންފި އެވެ.\nމި ރަސްމިއްޔާތު އޮތީ މިއަދު ހެނދުނު 06:00 ގައި ޖުމުހޫރީ މައިދާނުގަ އެވެ.\nދިދަ ނެގުމުގެ ރަސްމިއްޔާތުގައި ބައިވެރިވެވަޑައިގަތުމަށް ރައީސުލްޖުމްހޫރިއްޔާ ޖުމްހޫރީ މައިދާނަށް ވަޑައިގަތުމުން އެ މަނިކުފާނަށް މަރުހަބާ ދެންނެވީ މިނިސްޓާ އޮފް ޑިފެންސް މާރިޔާ އަހުމަދުދީދީ އާއި ހޯމް އެފެއާޒް މިނިސްޓާ އިމްރާން އަބްދުﷲ އެވެ.\nމި ރަސްމިއްޔާތުގައި ދިދަ ނެންގެވުމުގެ އިތުރުން ދުވަހާ ގުޅޭ ހާއްސަ ދުއާއެއް ކުރުން އޮތެވެ. އިސްވެ މި ދުއާ ކޮށްދެއްވީ މަސްޖިދުއްސުލްތާން މުހައްމަދު ތަކުރުފާނުލް އައުޒަމްގެ އިމާމު އައްޝައިޚް ނަސަރުﷲ އަލީ އެވެ.\nމި އިހުތިފާލުގައި ރައީސުލްޖުމްހޫރިއްޔާގެ ނައިބު ފައިސަލް ނަސީމްގެ އިތުރުން ސަރުކާރުގެ މިނިސްޓަރުންނާއި ދައުލަތުގެ އިއްޒަތްތެރީން ވެސް ބައިވެރިވެ ވަޑައިގެންނެވިއެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ޕޮލިސް މޯލްޑިވްސް ނޭޝަނަލް ޑިފެންސް ފޯސް ޑިފެންސް މިނިސްޓަރު މާރިޔާ އަހުމަދު ދީދީ ގައުމީ ދުވަސް ސީޕީ މުހައްމަދު ހަމީދު\nރައީސް ނަޝީދު ގައުމީ ދުވަހުގެ ތަހުނިޔާ ވިދާޅުވީ، ބޮޑުތަކުރުފާނާ ބެހޭ ލިޔުމަކުން!\nބޭރުން އައިސް އަޅުވެތިކުރުމަށްވުރެ އިޖުތިމާއީ މައްސަލަތަކުން މިނިވަންކަން ގެއްލުމުގެ ބިރުބޮޑު: އިމްރާން\nދިވެހިރާއްޖެއަށް އަރައި އިސްތިއުމާރުކުރީ ހަމަ ޕޯޗުގީޒުންނެވެ!\nވަން ފޮޓޯ: ގައުމީ ދުވަސް ފާހަގަކުރުމުގެ ގޮތުން ބޭއްވި ދިދަ ނެގުމުގެ ހާއްސަ ރަސްމިއްޔާތު\nގައުމީވަންތަކަށް ޖީލުތަކަށް ފޯރުކޮށްދެވޭނީ ޅަދަރީންނާއި ޒުވާނުންގެ ހިތްތަކުގައި ގައުމީ ލޯބި އުފެދިގެން: ރައީސް


މިސްކިތްމަގަށް ނިސްބަތްވާ ޒުވާނުންތަކެއް އިސް ނަގައިގެން، އެ ސަރަހައްދުގައި ރައްޔިތުންނަށް ހިތްފަސޭހަންކަން ލިބޭނެގޮތަށް ތަރައްޤީކޮށްފައިވާ މައިޒާން ތަރައްޤީކުރުމުގައި ކޮރަޕްޝަންގެ ކުށެއް އެކުލެވިގެން ނުވާ ކަމަށް އޭސީސީ އިން ނިންމައިފިއެވެ.\nމި މައްސަލައަކީ މިސްކިތްމަގު މައިޒާން ތަރައްޤީކުރުމުގައި ކޮރަޕްޝަނަށް މަގުފަހިވާގޮތަށް ކައުންސިލުން ހަރަދުކޮށްފައިވާ ކަމަށްބުނެ އާއްމު ފަރާތަކުން އިހަވަންދޫ ކައުންސިލާއި ދެކޮޅަށް އޭސީސީއަށް ހުށައަޅާފައިވާ މައްސަލައެކެވެ. މި މައްސަލާގައި ކޮރަޕްޝަންގެ ކުށެއް ނުހިމެނޭކަމަށް ކޮމިޝަނުން ނިންމީ 19 އޮކްޓޫބަރ 2020 ވަނަ ދުވަހު އެކަން ބަޔާންކޮށް ކައުންސިލަށް އެންގި އެންގުމުގައެވެ.\nމިސްކިތްމަގު މައިޒާނަކީ ރަށުގެ ރައްޔިތުންނަށް ހިތްފަސޭހަ މާހައުލެއްގައި އާއިލާއާއިއެކު އުފާވެރި ވަގުތުތަކެއް ހޭދާކޮށްލެވޭނެ ގޮތައް މިސްކިތްމަގު ޒުވާނުން ތަރައްޤީކޮށްފައިވާ ތަނެކެވެ. މިތަން ތަރައްޤީ ކުރުމަށް ކައުންސިލްގެ ފަރާތުންވަނީ އެހީތެރިކަން ފޯރުކޮށްދީފައެވެ.\nކައުންސިލުން ހިންގާ ވަރަށްގިނަ ހަރަކާތްތައް އޭސީސީއަށް ހުށައަޅަމުން ގެންދާކަން ފާހަގަކުރެވެއެވެ. ނަމަވެސް މިއަދާހަމައަށް މިއިން އެއްވެސް މައްސަލައެއް ސާބިތުވެފައެއް ނުވެއެވެ.


Neydhemey Vakivumeh Haadhahaa Loabivey - 20 | Vaahaka\nމަރިޔަމް ހުސައިން January 6, 2018\t24 Comments\nViews: 14079\t109\nޤާޟީގެ ނަސޭހަތުގެ ވާޙަކަކޮޅާއެކު ކައިވެނިކޮށްދިނުމުގެ ކަންތައްފެށިގެން ކުރިއަށްދިޔައެވެ. އެތަނުގައި ތިބި އެންމެންވެސް އެނަސޭހަތް އަޑުއަހަންތިބީ މަޑުމައިތިރިކަމާއެކު ނިކަން ކަނުލައެވެ. ހިތް އަވަސްވެފައިވާ ލައިބާ އާއި ނަވީންވެސް އިސްޖަހާލައިގެން ތިބީ ބަސްއަހާކުޑަކުއްޖަކު ފަދައިންނެވެ.\n"އަނބިގަބޫލުކޮށްފިން....." ނަވީންގެ އަޑުގައި ތުރުތުރު އެޅުމެއް ހުރި ނަމަވެސް އެކަން ލައިބާއަށް ފާހަގަ ނުކުރެވުނީ ގަނެފައިވާ ބިރުގެ ސަބަބުންނެވެ. ކައިވެނިކޮށްދޭން އައިމީހުން އެގެއިން ނިކުމެގެން ދިއުމުން އައްފާން ބޭނުންވީ އެދެމީހުންގެ ފޮޓޯއެއް ނަގާށެވެ. ފުރަތަމަ ނަވީން އެކަމާ އިންކާރު ކުރިނަމަވެސް ލައިބާ އެދުމުން އެކަމާ ދެކޮޅުހަދާކަށް ނަވީނަކަށް ނުކެރުނެވެ. ލައިބާގެ އަލަތު ކައިވެންޏަށްވެފައި ލައިބާވެސް ފޮނި އުއްމީދުތަކެއް ދެކޭނޭކަން ނަވީނަށް ގަބޫލުކުރެވުނެވެ.\nނަވީނާއި ލައިބާ ކާން އިށިއިނުމުން ފާތުންނާއި އައްފާން ނިކުތީބޭރަށެވެ. މާކުރިޔަކާލައިގެން ފާތުން އާއި އައްފާންވަނީ ނަވީންމެންނާއި ސިއްރުންރޭވުންތަކެއް ރާވާފައެވެ. ޖަވާޒީގުޅުމުން ގުޅިގެންދިޔަ ދެބައިވެރިންގެ ހަނދާނުގައި ތާއަބަދަށް ރައްކާކުރެވޭނެފަދަ ސަޕްރައިޒެއްދޭން ދެމީހުންވަނީ އެކުވެރިންނަށް ވެފައެވެ. އައްފާނަށް އެހިޔާލުދިނީ ފާތުންނެވެ. ފާތުންނަކީ އެކަހަލަކަންކަމަށް ނިކަން ފޯރިހުންނަ މީހެކެވެ.\nލައިބާ ހާސްވެފައި އިންވަރުން ނުވެސް ކެވުނެވެ. އެޅިކުޑަކުޑަ ބަތްކޮޅުވެސް ނުކެވިގެން ޖެހުނީ ޑަސްބިނަށް އަޅާލާށެވެ. ލައިބާ ކައިގެން ނިކުތްއިރު ނަވީން އޮތީ ޖޯލީގައެވެ. ބަޝީރާ ގެނައި ދުފާތަބަށް އުނގަށްލައިގެން ދުފާލަ ދުފާލާ އޭނާ އޮތެވެ. ލައިބާ ފެނުމުންވެސް ނަވީން ތެދުވަން ނޫޅި ޖޯލީގައި އޮތުމުން ލައިބާވެސް ނަވީނާއި ޖެހިގެން އިން ޖޯލީގައި އިށިއިނެވެ. ކައިރީގައި ތިބި ނަމަވެސް ދެމީހުންވެސް އިހްތިޔާރުކޮށްގެން ތިބީ ހިމޭންކަމެވެ. ލައިބާ އިނީ ލަދުން ދައްކަންވީ ވާހަކައެއް ނޭގިފައެވެ. ނަވީން އޮތީ މިކުރެވުނު ކައިވެންޏަކީ އެންމެ ރަނގަޅު ނިންމުންބާއޭ ހިތަށް އަރާ ގޮތްހުސްވެފައެވެ.\nނަވީންގެ ފޯނު ރިންގުވާން ފެށުމުން ތެޅިގަނެވުނެވެ. ލައިބާ އެހާކައިރީ އިންދާ އެކޯލަކީ ޖޫލީގެ ކޯލަކަށް ވެދާނެތީއެވެ. ފޯނު ރިންގުވާން ފެށުމުން ލައިބާވެސް އިނީ ނަވީނާ ދިމާއަށް ބަލާށެވެ. އެކަމުން އިތުރަށް ނަވީނަށްވީ އުނދަގުލެވެ. ޖީބުން ފޯނުނަގަމުން ހިނގައިގަތީ ދޮރާއްޓާ ދިމާއަށެވެ. ފޯނުގެ ސްކުރީނަށް ނަވީން ބަލާލީ ތެޅިތެޅި އޮތް ހިތަކާއި އެކުއެވެ. "ލަވް"ގެ ނަން އަރާފައި އޮތުމުން ބޭއިޙްތިޔާރުގައި ފަހަތަށް އެނބުރި ބަލާލެވުނީ ލައިބާއަށެވެ. އެފަނޑުއަލި އެޅިފައިވާ ލައިބާގެ މޫނުވެސް އިނީ ނަވީނާ ދިމާއަށެވެ. ކަންތައްކުރަންވީ ގޮތެއް ނޭގިފައި ހުރެ ފޯނުނަގާ ކަންފަތުގައި ޖެހިއެވެ. ފޯނަށް ޖަވާބު ނުދީފިނަމަ ތަކުރާރުކޮން ޖޫލީ ގުޅާނެތީއެވެ.\n"އޭ ކަމެއްގަ މިއުޅެނީ ފަހުން ގުޅާނަން އިނގޭ....." ޖޫލީ އެއްޗެއް ބުނަން ފުރުސަތުވެސް ނުދީ ނަވީން ބުނެލިއެވެ. ނަވީން ވާހަކަދެއްކީ ލައިބާއަށް ނީވޭހާ މަޑުންނެވެ. ޖޫލީ އެއްޗެއް ބުނަން ފުރުސަތު ނުދީ ނަވީން ފޯނުކަނޑާލިއެވެ. ކަންފަތާއި ދުރުކޮއްލި ފޯނު ޖީބަށް ލަމުން ލައިބާއާ ދިމާއަށް ހިނގައިގަތެވެ.\n"ހިނގާ ރޫމަށްދާން...." ލައިބާގެ ކުރިމައްޗަށް ހުއްޓެމުން ނަވީން ބުނެލިއެވެ. ލައިބާގެ ހިތުގެ ތެޅުން ކުރިއަށްވުރެން ވީއިތުރުވިއެވެ. ތާރެވެ. ހީވީ މޭފަޅާލާފައި ނިކުމެދާނެހެންނެވެ. ގައިން ހީބިހި ހިލުވާލިއެވެ. ހާސްވުމާއި ކަންބޮޑުވުން ކުރިމަތީގައި ހުރި ނަވީނަށް ވަންހަނާކުރުމަށްޓަކާ މީހާގެ ނަފްސު ކޮންޓުރޯލްކުރެވޭތޯ ލައިބާ މަސައްކަތްކުރިއެވެ. މިރެއަކީ ލައިބާ ހަޔާތުގައި މުޅިން އާތަޖުރިބާއެއް ކުރެވޭނޭ ރެއެކެވެ. އެކަން ހިތަށް އެރިޔަސް ލައިބާ ވިރޭހާވެއެވެ. ޖެހިލުންވެގެން މީހާ ރޫޅޭހާވެއެވެ. ލައިބާ ގަނޑުވެފައި އިން މީހަކުފަދައިން ޖޯލިން ތެދުވަން ނުކެރި އިނެވެ.\n"ދޭ...މަންމަ ކައިރީ ބުނެލާފަ އަންނަން...." ލައިބާ ތެދުވަން ނޫޅުމުން ނަވީން އިތުރަށް ބުނެލިއެވެ. ބުލްބުލާގޭގައި ދެމަފިރިއަކު އުޅެން އެކަށޭނެ ކޮޓަރިއެއް ނެތުމުން ނަވީނާއި ލައިބާ ތިބެން ހަމަޖެހިފައިވަނީ ގެސްޓުހައުސްގައެވެ.\nނަވީންގެ ދެލޮލުން ލައިބާއަށް ފެނުނީ އާދޭހެވެ. ލައިބާ ހީކޮށްގެން އެހުރީ ނަވީން އަސްލުވެސް ލައިބާ ދެކެ ލޯބިވެގެން ލައިބާއާ ކައިވެނިކުރީކަމުގައެވެ. އެހެންކަމުން ދެމީހުންގެ ހަތަރުކަޅި ބައްދަލުވި ވަގުތު ލައިބާއަށް އިޙްސާސްކުރެވުނީ ނަވީން ލައިބާއަށް ބޭނުންވެފައިވާ ވަރެވެ.\nލައިބާ އެތެރެއަށް ވަންއިރު ބަޝީރާ އެނދުމަތީގައި އިނެވެ. އެމޫނުން ފެންނަ އަސަރުތައް ބަޔާންކުރަން ލައިބާއަށް މިރޭ ވަރަށްވެސް ދައްޗެވެ. ލައިބާ ފެނުމުން ބަޝީރާ ހިނިތުންވެލީ ގަދަކަމުންނެވެ.\n"މަންމާ! މިދަނީ....." ދުލާހަމައަށް އެބަސްތައް ގެނައުމަކީ ލައިބާއަށް ފަސޭހަކަމަކަށް ނުވިއެވެ. ލައިބާގެ ދެލޯ ފެންކަޅިވިއެވެ. ކެތްތެރިކަމާއެކު ބަޝީރާ ހިންދިރުވާލީ ދެރަވެފައިވާކަން ލައިބާއަށް ނޭންގުމަށެވެ. ކިތަންމެ ކުރުނަމަވެސް އެބަސްތަކަކީ ބަޝީރާއަށްވެސް އަޑުއަހަން ފަސޭހަ ބަސްތަކެއް ނޫނެވެ. އެންމެ ތުއްތުއިރުން ފެށިގެން ލައިބާ އުޅެމުން އައީ ބަޝީރާ ކައިރީގައެވެ. އެއްސުފުރާމަތިން ކައިގެން ނިދަނީ ބަޝީރާ އާ އެއްއެނދެއްގައެވެ. މިރޭ ލައިބާ ބަޝީރާ އާ ވަކިވެގެން އެދަނީ ކިތަންމެ ކުޑަވަގުތުކޮޅަކަށް ނަމަވެސް ބަޝީރާއަށް އެދަރިފުޅާ ނުފެންނަ ފަށުގައި އެންމެ ނޭވާއެއް ބޭރުކޮށްލުމަކީވެސް ވޭނަކަށްވާނެއެވެ.\n"ދަނީ...ނީ" ލައިބާގެ އަޑު ކުރެހުނެވެ. ދެލޮލުގައި ގިނަވެފައިވާ ކަރުނަތައް އެރީތި މޫނުގައި ފިރުމާލީ ހިތްދަތިކަމުގެ ގަލަމަކުންނެވެ. ލައިބާއަށްވެސް މަންމަޔާ ވަކިން އެންމެ މިނެއްޓަށް ދުރަށް ދިއުމަކީވެސް ފަސޭހަކަމެއް ނޫނެވެ. އެހެނަސް މިއަދު ލައިބާ ނަވީނާއި އެކު އެދަނީ ދެކެމުން އައި ފޮނިހުވަފެންތައް ރަންއަކުރުން ފަވާލުމަށްޓަކާއެވެ.\nބަޝީރާ ލައިބާގެ ދެލޯފުހެދިނެވެ. އެވަގުތު ލައިބާޣެ ކެތްތެރިކަން ކޮޅުންލިއެވެ. މަންމަގެ ކޮނޑުމައްޗަށް ވެއްޓިގަތްއިރު ލައިބާގެ ގިސްލުމުގެ އަޑު ބަޝީރާގެ ހިތުގައި ވަކިދަމާލިއެވެ. ބަޝީރާގެ ލޮލުން އައި ކަރުނަފޮދު އަތުގެ ނުފުށުން ފޮހެލީ ދޮރުމައްޗަށް ހުއްޓުނު ނަވީން ފެނިފައެވެ.\n" ބޮޑުވެގެނެއް ނޫންތަ މީހަކާ އިނީ....މަންމަ ކައިރިއަށް އާދެވޭނެ މާދަން ހެނދުނު ހުއްޓާލާ ...." ލައިބާގެ ދެއަތުގައި ހިފަމުން ބަޝީރާ ހަމަޖެހޭގޮތް ދައްކާލުމަށް ބުނެލިއެވެ.\n"މާދަން ހެނދުނު އަންނަން ހިނގާދާން...މިހާރު އައްފާން ގުޅާފި އަހަރެމެން ލަސްވެގެން....." ލައިބާއަށް ނަވީން ގޭތެރެއަށް އައިކަން އެނގުނީވެސް ނަވީން ވާހަކަދެއްކުމުންނެވެ. އަވަސްއަވަހަށް ދެލޯ ފުހެލައިފައި ލައިބާ އިސްޖަހާއިގެން ހުރެ ނަވީނާއި ދިމާއަށް ހިނގައިގަތެވެ.\nއިރުއޮއްސުނީންސުރެން ޖޫލީއަށް ހުންނަނީ އުނދަގޫ ގޮތެއްވެފައެވެ. ބުނެދޭން ނޭގޭ ކަހަލަ އުނދަގޫ އިޙްސާސެއް ކުރެވެނީއެވެ. ޖޫލީ ހީކޮށްގެން ހުރީ ނަވީން ދުރުގައި ހުރުމުން ވާގޮތެއް ކަމަށެވެ. ކާތަށިތައް ނަގާފައި އައިސް ސޯފާގައި ޖައްސާލީ ޓީވީ ބަލާށެވެ. މާބޮޑު ޝައުގުވެރިކަމެއް ނެތަސް ނިދީގެ ކަންފުޅެއްވެސް ޖޫލީ ނެތެވެ. ނަވީން މަސައްކަތުން އަވަދިވެގެން ގުޅާނޭ ހިތާއެވެ. ނަވީނާ ވާޙަކަ ދައްކައިނުލާ ނަފުސަށް ހަމަޖެހުމެއް ނުލިބޭނެކަން އެނގޭތީ ޖޫލީ އޮތީ ފޯނުވެސް އަތުޖެހޭ ހިސާބުގައި ބާއްވައިގެންނެވެ. ޓީވީއަށް ގެއްލިފައި އޮތް ވަރުން އެތަނަށް މީހަކު އައިކަމެއްވެސް އޭނާ ނުދެނަ ހުއްޓެވެ. އިރުކޮޅަކު ޖޫލީއަށް ބަލަން ހުރެފައި ޒީނިޔާ ސޯފާގައި އިށިއިނެވެ. ޖޫލީ ކުޑަކޮން ސިހޭގޮތްވިއެވެ. އެހެނަސް ޒީނިޔާއަށް ބަލާލާފައި އަނެއްކާވެސް އޭނާގެ ނަޒަރު ހުއްޓުނީ ޓީވީގެ ސްކުރީނަށެވެ.\n"މިހާރަކަށް އައިސް ހާދަ މޫޑީކޮންނޭ ފެންނަނީ.....؟" ޒީނިޔާ ވާހަކަ ދެއްކީ ޖޫލީއަށް އިވޭ ވަރަށެވެ. ޒީނިޔާ އެހެން ބުނުމުން ޖޫލީ ބަލާލިއެވެ. އަދި ތެދުވެ ގޮނޑީގައި ހަމަޖެހިލިއެވެ.\n" ކިހިނެތްވީ މާމޫޑީވެފަ ހުންނަނީ.....ކުރިން ހުންނަ މަޖާ ގޮތެއް ނުހުރޭ....." ޒީނިޔާއަށް އެވާހަކަ ދައްކަން ޖެހުނީ ޒީނިޔާއަކީ ޖޫލީއާ އެންމެ ކައިރީގައި އުޅޭމީހާއަށް ވެފައި ޖޫލީއަށް އަންނަމުންދާ ބަދަލުތައް ފާހަގަވާތީއެވެ. ކުރިން އަބަދުވެސް ހިނިތުންވެފައިވާ އެމޫނު މިހާރު އަބަދުވެސް ފެންނަނީ މާޔޫސްކަމާއި ނުތަނަވަސްކަމެވެ.\n"އަސްލު މިހާރު ދިރިއުޅުންމަތިން ފާޑަކަށް ފޫހިވެފަ މިހުންނަނީ......" ބުރަކަށިދަށުގައި އޮތް ކުޝަންއެއް ދަމައިގަނެ ޖޫލީ އުނގުގައި ބާއްވަމުން ބުނެލިއެވެ. ޒީނިޔާއަށް އެކަން ފާހަގަވެގެން އެހީތީ ޖޫލީ އުފާކުރިއެވެ. އިތުބާރުހިފޭ މީހަކާ ހިއްސާކޮށް ހަމަޖެހުމެއް ލިބޭނޭ ހިތާއެވެ.\n"އަނެއްކާ ނަވީން....." ޒީނިޔާއަށް ވިސްނުނީ ނަވީނާއި ޖޫލީ ކުންޏެއް ޖެހުނީކަމަށެވެ.\n"ނޫނޭ....ނަވީނަކީ އެކަހަލަ މީހެއްނޫން....."އަވަސް އަވަހަށް ޖޫލީ ބުނެލީ ނަވީނާއިމެދު ޒީނިޔާއަށް ކުންހީއެއް ކުރެވިދާނެތީއެވެ.\n"މީ ވަރަށް އެހެން ކަހަލަ ވާހަކައެއް....އަހަރެމެން ދެމަފިރިންގެ ޒާތީ ވާހަކައެއް ވީމަ ވަރަށް އުނދަގޫ މިވާހަކަދައްކަންވެސް....." އިސްޖަހާލައިގެން އިން ޒީނިޔާގެ އަތްތިލާގައި ޒީނިޔާ އަތްޖައްސާލިއެވެ. ހީވަނީ ކިތަންމެ އުނދަގޫ ވާހަކައަކަށް އެވާހަކަ ވިޔަސް ބުނެދޭށެ ޒީނިޔާގެ އެހަރަކާތުން ބުނާހެންނެވެ.\n" ޖޫލީ ދުވަހެއްގައިވެސް ނުދައްކާށޭ ބުނި ވާހަކައެއް އަހަރެން ފުށުން ލީކްވިތަ؟ "ޖޫލީ ޒީނިޔާގެ މޫނަށް ބަލާލިއެވެ. ތުންފަތަށް ހިނިތުންވުމެއް ގެންނަމުން ދެފަރާތަށް ބޯހޫރާލީ ނޫނެކޭ ބުނުމުގެ ގޮތުންނެވެ.\n"ވެގެން މިއުޅޭ ގޮތަކީ ...................................................." ކުއްޖަކު ބޭނުންވެގެން ޓެސްޓު ހެދި ވާހަކަޔާ އޭގެ ނަތީޖާ އޮތް ގޮތް ޖޫލީ ޒީނިޔާއަށް އޮޅުން ފިލުވައިދިނެވެ. ޒީނިޔާގެ ދެލޯފެންކަޅިވީ އެދެމަފިރުންނާއިމެދު ހާލަތު ނިޔާކުރިގޮތުން ހިތާމަކުރަމުންނެވެ. އެހާލޯބިން އުޅުނު ދެމަފިރިއެއްގެ ދިރިއުޅުމަށް ވިއްސާރައިގެ ކަޅުވިލާގަނޑެއް ތާއަބަދަށް ބޯމަތިވެދާނޭ ހީކުރާނީ ފަހެ ކާކު ހެއްޔެވެ؟ ބުނާނެ އެއްޗެއް ނޭނގިފައި އެތަށް އިރަކު ޒީނިޔާއިނެވެ.\n"އަސްލު ބޭބީއެއް ބޭނުން ވާވަރުން އެކަމާ މާ ބޮޑަށް ވިސްނެނީ......މީހަކު ދަރިއެއް ގެނެސްގެން ގެންގުޅެން ނަވީން އެއްގޮތަކަށްވެސް ބޭނުމެއްނުވޭ......" ޖޫލީގެ ކޮންމެ ޖުމްލައެއްގައި އެތަކެއް ރިހުމެއްވިއެވެ. ނުރޮއެ ހިތްވަރުކޮށްގެން އިންނަމަވެސް ހިތުންދިޔައީ ކަރުނައަޅަމުންނެވެ. މިހާޜުވެސް ގިނަމީހުން ޖޫލީ އާ މެދު ދެކެނީ އޭނާޔަށް ކުދިން ނުލިބެނީކަމަށެވެ. ކައިވެންޏަށް ދެތިން އަހަރެއް ވެލާއިރަށް ދަރިއަކު ނެތިއްޔާ މުޖްތަމައުގެ އިނގިލިތައް މުޅުންވެސް ދިމާކުރާނީ އަންހެން މީހާއާ ދިމާލަށެވެ. ދަރިން ނުލިބޭ މީހެކޭ ބުނެ ލޭބަލްވާނީ މުޅިން އަންހެންމީހާއެވެ. ނަވީނަށް ކުއްޖަކު ނުލިބޭ ވާހަކަ އަޑުއިވުމުން ޒީނިޔާ ހިތުގައި ޖެހުނެވެ. ޒީނިޔާގެ ނަޒަރުގައި ނަވީނަކީ އޭނާގެ އެއްބަނޑު މީހެކެވެ. ޖޫލީއާ މެދުވެސް ދެކެނީ އެހާމެ ގާތްކޮންނެވެ. އޭގެން ކޮންމެ މީހަކަށް ލިބޭ ދެރައެއްގައިވެސް އޭނާ ސާމިލްވާނެއެވެ.\n"މީ ސިއްރެއް އިނގޭ...." ޖޫލީ އިތުރަށް ބުނެލިއެވެ. ވާހަކައިގެ ގޮތުން އެކަން ސިއްރުކުރަން އެދެވުނީ ޒީނިޔާއަށް އިތުބާރު ނުކުރާތީއެއް ނޫނެވެ. ވާހަކައިގެ ޒާތީކަމުންނެވެ.\n"ޔަގީންތާ.....އަހަރެން ފުށުން ތިކަން އެއްވެސް މީހަކަށް ނޭގޭނެ....." ޒީނިޔާގެ ފަރާތުން ޖޫލީއަށް ޔަގީންކަން ދިނެވެ. އެދެމީހުންނަށް ނޭގޭ ކަމަކީ އެދެމީހުންގެ ވާހަކަތައް އަޑުއިވޭ ހިސާބުގައި އެހެން މީހަކު ހުރިކަމެވެ. ނިޒާރު ގަސްތުގައި އެމީހުންގެ ވާހަކަ އަޑުއަހަން ހުރީކީ ނޫނެވެ. ނަވީނަށް ކުދިން ނުލިބޭ ވާހަކަ ބުނި ވަގުތަކީ ސްޓޯރޫމްގައި އިނދެފައި ނިޒާރު އެތަނުން ނިކުތުމަށް އައިސް ދޮރާހަމަވި ވަގުތެވެ. އެތަނުތެރޭގައި ނިޒާރު މަޑުކޮއްލީ ޖޫލީ އެދައްކާ ވާހަކަ އިތުރަށް ކަށަވަރުކުރުމުގެ ބޭނުމުގައެވެ. އެވާހަކަދެއްކީރު ޖޫލީމެން ތިބި ސޯފާގެ ފުރަގަހުގައި ހުންނަ ސްޓޯރޫމްގައި ނިޒާރު އުޅޭކަމެއް އެމީހުން ނުދެނަ ހުއްޓެވެ.\nއިވުނު ހިތްދަތި ހަބަރުން ނިޒާރުގެ ހިތް ރޮއްވާލިއެވެ. ކާފަދަރިއަކާއި މެދު ދެކޭ ހުވަފެންތައް ވިއްސިވިހާލިވީއެވެ. ނަވީން އޭނާ ގާތު އެވާހަކަ ނުދެއްކީތީ އިތުރަށް ހިތުގައި ޖެހުނެވެ. މިފަދަގޮތަކަށް އެވާހަކަ އަޑުއިވުން ވެގެންދިޔައީ ނިޒާރަށް އިތުރު ހިތްދަތިކަމަކަމަކަށެވެ. ޖޫލީ އާއި ޒީނިޔާއަށް ހިލަމެއް ވެދާނެތީ ނިކަން މަޑުން އެތަނުން ނިކުމެގެން ގޮސް ކޮޓަރިއަށްވަނެވެ. މިރޭ އިތުރަށް މަސައްކަތްކުރާނެ ހިތްވަރެއް ނިޒާރުގެ ނެތެވެ. އެނދުގައި ޖައްސާލީ ނަވީންގެ ހާލާއިމެދުވިސްނަމުންނެވެ. ހަށިގަނޑަށް ކުއްލިއަކަށް ލިބުނު ވަރުބަލި ކަމުގައި މީހާ ވަރުދެރަކޮށްލި ވަރުން ކޮޅަށް ހުރުމަށް ދަތިވެގެންނެވެ.\nއައްފާން އެރަށެއްގައި ވީކަން އެނގުނު ފަހުން ކޮންމެރެއަކުވެސް ނަސީރު އައްފާނަށް ގުޅައެވެ. ހަމައެކަނި ނަސީރަށް އަހަންކެރެނީ ކައިފިންތޯ އާއި ރަނގަޅުތޯއެވެ. އިތުރު ވާހަކައެއް ދައްކަން ނުކެރެނީ ނަސީރާއި އައްފާން އެހާ ގާތްކޮން އުޅެވިފައި ނެތީމައެވެ. ނަސީރު އޮޅުން ފިލުވަން ބޭނުން ކިތަންމެ ކަމެއް ހުއްޓެވެ. ބަޝީރާ ކިޔާ މީހަކު ދަންނަންހޭ އަހަން ކެރޭނީ ކިހިނެތް ހެއްޔެވެ؟ ކޮންމެ ރެއަކު ނަސީރު އެގުޅާ އަސްލު ސަބަބަކީ ބަޝީރާގެ ހަބަރު އޮޅުން ފިލުވުމަށެވެ. އެހެނަސް އައްފާން ކައިރީގައި އެކަހަލަ ވާހަކައެއް އަހާލަން ކެރޭނީވެސް ދެބަފައިންގެ ގުޅުން ވަރުގަދަ ނަމަތާއެވެ.\nއާދިލާ ފާހާނާއަށް ނިކުތްއިރު ނަސީރު އިނީ ކުޑަދޮރު ކައިރީގައެވެ. ކޮންމެވެސް ހިޔާލަކަށް ގެއްލިފައެވެ. އާދިލާ ފާހާނާއަށް ވަންއިރު އައްފާނަށް ގުޅާއިގެން އިނުމުން އާދިލާ ހިތްހަމަޖެހުނެވެ. ކުރިން ނުފެންނަ މަންޒަރަކަށްވާތީއެވެ. އާދިލާވެސް ބޭނުންވަނީ ދެބަފައިންގެ ގުޅުން ބަދަހިވާށެވެ.\n"އަފޫ އަންނާކަށް ނޫޅޭތަ؟" ނޫންކަމަށް ހަދާފައި އާދިލާ އަހާލިއެވެ. އާދިލާއަށް ދުވާލަކު އެއްފަހަރު އައްފާން ގުޅާ ހާލުބަލައެވެ. ބައްޕައަށް އިސްވެ ނުގުޅިޔަސް މަންމައަށް ގުޅައެވެ. ބައްޕަގެ ހާލު އޮޅުން ފިލުވަނީ މަންމަ މެދުވެރިކޮށެވެ.\n"ހޫން...ބުނި އަދި ދެތިން ދުވަސްވާނޭ....." ނަސީރު ޖަވާބުދިނީ އާދިލާގެ މޫނަށް ބަލާވެސް ނުލައެވެ. އައްފާން އެރަށުގައި ވީންސުރެން ނަސީރަށް ހަމަޖެހުމެއް ނުލިބެއެވެ. މާޒީ ހަނދާންނެތޭ އެންމެ ވަގުތުކޮޅެއްވެސް އޭނާއަށް ނުދެއެވެ. އަދި ވަކިން ބޮޑަށް އައްފާން އެރަށުގައި ވުމުން އެހަނދާންތައް އާވަނީ މާބޮޑަށެވެ. އައްފާނަކީ އަދި ހުސްހަށިބަޔަށް ހުރި ކުއްޖަކަށް ވާއިރު ނަސީރު ޒުވާން ދުވަސްވަރު އެޅިކަހަލަ ޅައެއްޗެއް އަޅައިދާނެތީ އޭނާ ހިތްބިރުގަނެއެވެ. ޖެހިލުންވެއެވެ. އެހެނަސް އެފަދަ ނަސޭހަތެއް އައްފާނަށް ދޭވަރަށްވުރެން ނަސީރު ދެކޭ ގޮތުގައި އޭނާ މާބޮޑަށް ދުރެއެވެ. ނަސީރު އެއީ އައްފާންގެ ބައްޕަޔަށް ވިޔަސް ދުވަހެއްގައިވެސް އެދަރިފުޅަށް ނަސޭހަތެއް ދީފައި ނުވާތީ މިއަދު އެވާހަކަދައްކާންވީ ކޮން ހައިސިއްޔަތަކުންކަމެއް ޙުދު އޭނާއަށްވެސް ނޭގެއެވެ.\nމަޑު ހިނގުމެއްގައި ނަވީނާއި ލައިބާ ގެސްޓު ހައުސްކައިރިއަށް އާދެވުނު އިރު ދެމީހުންގެ ދެމެދަށް ވެރިވެފައިވަނީ ހިމޭންކަމެވެ. ގެސްޓުހައުސް ދޮރުމަތީގައި އެދެމީހުންނަށް މަރުހަބާ ކިޔަން އައްފާނާއި ފާތުން ތިއްބެވެ. ނިކަން ހެވިފައި ހުރެގެން އައްފާން ލައިބާއަށް ދޭން ތައްޔާރުކުރި ހަދިޔާ ލައިބާއަށް ދިނެވެ. ދެން އައްފާން ނަވީން ގޮވައިގެން ޖެހިލީ ކޮންމެވެސް ވާހަކައެއް ދައްކަން ދުރަށެވެ. އެދަނޑިވަޅު ބަލާފައި ފާތުން ލައިބާ ކައިރިއަށް ޖެހިލިއެވެ.\n"ކޮންގުރާ....ދެން ދެކުދިން ނުތޮޅި ބަސްއަހާގެން އުޅޭތި...." ލައިބާ ހިނިތުންވެލިއެވެ. އެހާ ހާސްވެފައި ހުއްޓާވެސް ފާތުން ބެލީ ލައިބާ ހެއްވާލެވޭތޯއެވެ.\n"ދެން ފާތުންދޯ" ލައިބާ ލަދުން އިސްޖަހާލިއެވެ.\n" ނަވީން އަހަރެންގެ ބެސްޓީއަށް ނިކަން ކަމޭހިތާތި ...." ނަވީން އައިސް ލައިބާ ކައިރިއަށް ހުއްޓުމުން ފާތުން ބުނެލިއެވެ.\n"ޔަގީންތާ...." ނަވީން ބޯޖަހާލީ ފާތުން އެބުނި ބަހަށް ތާއީދުކުރުމުގެ ގޮތުންނެވެ.\n"ބެސްޓު އޮފް ލަކް...." ފާތުން ގެއަށްދާން ހިނގައިގަތެވެ. އައްފާން އައިސް އެމީހުން ކައިރިއަށް ހުއްޓުނީ އެވަގުތުއެވެ.\n"މަށަށް ހީވަނީ މޫސުމް ގޯސްވާން އުޅޭހެން.....އަވަހަށް އެތެރެއަށްވަދޭ..." އައްފާން ހުރީ އެތެރެއަށް ވަންނަ ކަހަލަ ގޮތަކަށް ނޫނެވެ. ބަނޑުހައިވެފައި ހުރުމުން އެއްޗެއް ކާލަން އޭނާ ހުރީ ނުލާހިކު ބޭނުންވެފައެވެ.\n"އަފޫ ކޮންތާކަށް ތިދަނީ....." އައްފާން ހިނގައިގަތުމުން ނަވީން އަހާލިއެވެ.\n"މިރޭދެން އަހަރެންނެއް ނޫނެއްނު ރޫމްމޭޓަކީ ....." ލައިބާ ރަކިވިވަރުން ތުންފަތުގައި ދަތްއަޅާލީ އިސް އޮބާލަމުންނެވެ.\n"މިދަނީ ހައިވެގެން އެއްޗެއް ކާލަން....." ބަނޑުގައި އަތްހާކާލަމުން އައްފާން ބުނެލިއެވެ.\n"އޯކޭ އަވަހަށްދޭ....." އައްފާން ފޮނުވާލާފައި ނަވީން ހިނގައިގަތީ އެމީހުންގެ ކޮޓަރިއާ ދިމާލަށެވެ. ނަވީންގެ ފަހަތުގައި ހުރި ލައިބާގެ ފިޔަވަޅުތައް އިންތިހާއަށް މަޑެވެ. ކުރިއަށް އަޅާލައި ކޮންމެ ފިޔަވަޅެއްވެސް ހީވަނީ ގަދަކަމުން އަޅާހެންނެވެ.\nކޮޓަރީގެ ދޮރު ހުޅުވާލުމާއެކު ދެމީހުނަށްވެސް ލިބުނީ އިންތިޙާ ހައިރާންކަމެވެ. އައްފާނާއި ފާތުން މާއަވަހަކަށް އެމީހުންނާއި ވަކިވެގެން މިކުރި ކަމަކީ މިއީތާއޭ ނަވީންގެ ހިތަށް އެރިއެވެ. ކައިވެނީގެ ފުރަތަމަ ރެއެއަށްޓަކާ ތަފާތު ކުލަކުލައިގެ މާމެލާމެލިން އެނދުމަތި ރީތިކޮއްފައިވާ އިރު ޓައިލްސްމަތިވެސް މާމަލުގެ ފިޔައިން ފުރާލާފައި ވާއިރު ދުރުދުރުގައި ޖަހާފައިވާ އުއްބައްތިތަކުގެ މީރުވަހުން ކޮޓަރިތެރެވަނީ އެއްވަސްވެފައެވެ.\n"ނޫނޭ މަސައްކަތް ފަށެއް ކޮށްލާފަ އެބަހުރި.." ލައިބާގެ މޫނަށް ނަވީން ބަލާލުމުން ތެޅިތެޅި އޮތް ހިތަކާއި އެކު ލައިބާ ހިނިތުންވެލިއެވެ.\nނަވީން ބޭނުންވީ ހުރިޙާ ހަޤީގަތެއް ލައިބާއަށް މިރޭ އޮޅުން ފިލުވައިދޭށެވެ. ނަވީން އަންބަކު ހުރިކަމާއި ލައިބާ އާ ކައިވެނިކުރީ ކޮން މަގްސަދެއްގައި ކަން އޮޅުން ފިލުވައިދޭށެވެ. އެހެނަސް ނަވީނަކަށްވެސް އެވާހަކަ ދައްކާނެހާ ހިތްވަރެއް ނުލިބުނެވެ. ހިމޭންކަން އިހްތިރުކުރީ އެވާހަކަ ދައްކައިގެން ނަވީންގެ މަގްސަދު ހާސިލް ނުވެދާނެތީއެވެ. އިތުރަށް ވިސްނާލަން މަޖްބޫރުވީއެވެ.\n"އާދޭ....." ލައިބާ ދޮރުމަތީގައި ހުރުމުން އެތެރެއަށް ވަންނަން ނަވީން އެދުނެވެ. އެހެނަސް ލައިބުގެން ފައިވާވަރު ނަވީނަށް އަންދާޒާކުރެވުނެވެ. ނަވީންގެ ހިތަށް ސިފަވީ ޖޫލީ އާ ނަވީންގެ ކައިވެނީގެ ފުރަތަމަރޭ ޖޫލީ ލަދުން އުޅުނު ގޮތެވެ. ލައިބާ ޖޫލީއާ އެއްވެސް ތަފާތެއްނެތެވެ. ބަސްމަދުވެފައި އަމަލުތައް އެހުރީ ޖޫލީ އެކޭ އެއްގޮތަށެވެ.\nކޮޓަރީގައި ހިފާފައިވާ ހިތްގައިމު މީރުވަމުން ޒުވާން ކޮންމެ ހިތެއްގައި ލޭކަށްކުވާލާހާވެއެވެ. ނަވީން ކުރިއަށްޖެހިލައި ލައިބާ ލުއިފަތެއްހެން ނަވީންގެ އަތްދަނޑިމައްޗަށް އުފުލާލިއެވެ. ނަވީންގެ ފައިން ޖަހާދޮރު ލައްޕާލި ވަގުތު ލައިބާ ހަށިގަނޑަށް ލިބުނު ލޮޅުމުގައި ނަވީންގެ ކަރުގައި ދެއަތް ވަށާލެވުނީ ނިކަންބާރަށެވެ.\nވަރަށް ރީތި ……އަވަހަށް އަޕް ކޮއްދެއްޗޭ އިގޭ……….\nމިހާރު ކައިވެނި ކުރާއިރު އިނގޭނެ އެހެން އަނބެއް ހުރިއްޔާ. ކުރިންހެން ސިރުން ކައިވެނި ނުކުރެވޭނެ\nވާހަކައެއް ވީމާ ލިޔުންތެރިޔާ ބޭނުންނަމަ ނޭނގިދާނެ.?\nމި ބައި މާ ކުރު ވަރަށް ރީތި ތަންކޮޅެއް އަވަހަށް ގެނެސްދީފިއްޔާ ރަނގަޅު\nމާޝާﷲ … ވަރަށް ސަޅި… އަވަހަށް ދެން އޮތްބައި އަޕްލޯޑް ކޮށްލައްޗެ….\nއަޅެ ހާދަ ލަހޭ އަޕްވާލެއް…\nވަރަށް ރީތި. ތަންކޮޅެއް އަވަހަށް ގެނެސްދީފިއްޔާ ރަނގަޅު.\nހާދަ ލަހޭ އަނެއް ބައި..\nއަނެއްޕާޓް ތަންކޮޅެއް އަވަސް ކޮށްލަދީބަ ޕްލީސް….\nއަވަސް ކޮށްލަދީބަ އަނެްބައި..\nހާދަ ދުވަހެކޭ ދޯވް… ޕްލީސް އަވަހަށް އަޕްކޮށްދީބަ….\nހާދަ ލަހޭ އަޕްލޯޑް ވާލެއް.. ވާހަކަ ވަރަށް ރީތި.. ބުނާ ދުވަހަށް ގެނެސްދޭން މަސައްކަތްކުރުން އެދެން.. ނޫނީ ކަމެއް ދިމާވިޔަސް އަންގާލަދިނުން އެދެން.. އޭރުން ކިޔުންތެރިންވެސް ހިތްހަމަ ޖެހޭނެހެން ހީވަނީ..\nކިހާ ދެރަކަމެއް ވާހަކަ އަޕްޑޭޓް ނުވަނީ ކީއްވެތަ……..ކީއްވެ ކޮމެއްޓު ތަކަށް ރިިިޕްލައި ނުކުރަނީ………………………………………………………………………………\nދެން އޮތްބައި ގެނެސްދެނީ ކޮންއިރަކުންތަ؟\nވާހަކަ އަވަހަށް އަޕް ކޮއްދީބާ…\nދެން ހިއެއް ނުވޭ މިވާހަކަ އަޕްވާނެހެނެއް… އުއްމީދު ކަނޑާލައިފިން މިވާހަކަ ކުރިއަށް ދާނެކަމާއިދޭތެރޭ… ވަރަށް ސަލާމް… މި ކޮމެންޓް ޕަބްލިޝްވެސް ނުކުރާނެ ކަންނޭނގެ…\nމިކަން ނުވަންޏާ ވެސް ބުނަން ވީނު، އޭރުން އިންތިޒާރު ނުކުރަން ވެސް އިނގޭނީ!\nކާކު މަގޭ ނަމުގައި “މިކަން ނުވަންޏާވެސް ބުނަންވީނުން” މިހެން ލިޔެ ކޮމެންޓް ކޮށްފަ އޭނީ…މަގޭ3ވަނަ ކޮމެންޓަށް ފަހު އިތުރަށް ކޮމެންޓް ނުކުރަން މަމިހުރީ…\nއަޅޭ އިންތިޒާރު ކޮށްކޮށް ވަރުބަލިވެއްޖެ….\nއަދިވެސް އަޕްޑޭޓް ނުވޭ ??\nއެނެމެހާ ކިޔުންތެރިންގެ އަރިހުން ނިހާޔަތަށް މައާފަށް އެދެން ވާހަކަ ލަސްވި ކަމަށްޓަކާ\nވަރަށް ބިޒީކޮން މިއުޅެނީ އިންޝާﷲ ވާހަކަ ނިމެންދެން ގެނެސްދޭނަން\nކޮމެންޓްތަކަށް ރިޕްލައިވެސް ނުކުރެވުނީ ބިޒީކަމުން\nއެކަމަކު މަސައްކަތްކުރާންނަން ކުރިއަށް ހުރި ބައިތައް ތިއެންމެހާ ކިޔުންތެރިން ޝައުގުވެރިވާނޭހެން ގެނެސްދެވޭތޯ\nހުރިހާ ކިޔުންތެރިންނަށްވެސް ވަރަށް ބޮޑަށް ޝުކުރިއްޔާ


ފިލްމް އިންޑަސްޓްރީ ދޫކޮށްލަފާނެ ކަމުގެ އިންޒާރެއް ރާކޭޝް ދީފި\nކާބިލް ސިނަމާ ތަކުގައި އަޅުވަން ހަވާލުކުރި އެގްޒިބިޓަރުން ދެކެ ރުޅިގަދަ ވެއްޖެ\nކާބިލްއަށް މާ މަދު ސްކްރީންތައް ލިބިފައިވުން\nކ. މާލެ 29 ޖެނުއަރީ 2017 | އާދީއްތަ 15:12 2,511\nކާބިލް އާއި ރައީސްގެ ޕޯސްޓަރު - ހިންދުސްތާނީ ޓައިމްސް\nފިލްމް "ކާބިލް" އާއި "ރައީސް" ބުދަ ދުވަހު ރިލީޒްކޮށްފައިވާއިރު ޕްރޮޑިއުސަރ ރާކެޝް ރޯޝަން އޭނާގެ ފިލްމް ކާބިލް ސިނަމާތަކުގައި އަޅުވަން ހަވާލުކުރި އެގްޒިބިޓަރުން ދެކެ ރުޅިގަދަ ވެއްޖެއެވެ.\nއެގްޒިބިޓާރުން ދެކެ އޭނާ ރުޅިއައިސްފައިވަނީ މި ދެ ފިލްމު އެކުއެކީގައި ރިލީޒްކުރަން ހަމަޖެހުމާއެކު ޑިސްޓްރިބިއުޓަރުންނާއި އެގްޒިބިޓަރުން ސްކްރީންތަކުގެ ފަންސާސް ޕަސެންޓް ރާކޭޝް އާއި ޙިއްސާ ކުރާނެ ކަމަށް ކުރިން ބުނެފައިވީ ނަމަވެސް ފިލުމް ރިލީޒް ކުރި ދުވަހު އޭނާގެ ފިލްމަށް މާ މަދު ސްކްރީންތައް ލިބިފައިވުމުންނެވެ.\nކުރިން ދެ ފިލްމަށް ހަމަހަމަ ވާގޮތަށް ސްކްރީންތައް ބަހާލުމަށް ކަމަށް އެއްބަސްވި ނަމަވެސް، އެންމެ ފަހުން ފިލްމް ރިލީޒް ކުރިއިރު ސްކްރީންތައް ބެހިގެން ގޮސްފައިވާ ގޮތުން ކާބިލް އަށް ލިބިފއިވަނީ 40 ޕަސެންޓް އެވެ. އަދި ރައީސް އަށް 60 ފަސެންޓް އެވެ.\nފިލްމު "ކާބިލް" އާއި "ރައީސް" އެއްދުވަހެއްގައި ރިލީޒްކޮށްފައިވާއިރު، "ރައީސް" ވަނީ 3،400 ސްކްރީނުގައި ރިލީޒްކޮށްފައެވެ. އަދި "ކާބިލް" ރިލީޒްކޮށްފައިވަނީ 800 އެއްހާ ސްކްރީނުގައެވެ.\nމިކަމާ ނުރުންވެގެން "ބޮލީވުޑްލައިފް"އަށް ދިން އިންޓިވައުއެއްގައި ރާކޭޝް ބުނީ، އިންޑިޔާގެ ފިލްމް އިންޑަސްޓްރީ އެއްދުވަހުން އަނެއް ދުވަހަށް ތަހުޒީބުވަމުން އަންނާނެ ކަމަށް ހީކުރެވުނު ނަމަވެސް، މި އިންޑަސްޓްރީ މިދަނީ އެއްދުވަހުން އަނެއް ދުވަހަށް ފަހަތަށް ކަމަށެވެ. މީގެ ކުރިން ވެސް މިފަދަ ކޯޅުންތައް އުފެދޭ ގޮތަށް ކަންކަން ނުނިންމުމަށް ބުނެފައިވާނެ ކަން ފާހަގަކުރަމުން ރާކޭޝް ބުނީ، މިއީ ފިލްމުތަކަށް ލިބޭ ވަރަށް ބޮޑު ނިކަމެތި ކަމެއް ކަމަށެވެ.\nރާކޭޝް އިތުރަށް ބުނީ ޕްރޮޑިއުސަރުންނާއި، ޑިސްޓްރިބިއުޓަރުންގެ އިތުރުން އެގްޒިބިޓަރުން ވެސް ދަނީ އެއްދުވަހުން އަނެއް ދުވަހަށް ފަހަތަށް ކަމަށާއި އޭގެ ސަބަބުން ފިލްމުތައް ބެލުމަށް ވަންނަ އޯޑިއަންސް ވެސް ގެއްލެމުން އަންނަ ކަމަށެވެ.\nވާދަވެރި ދެ ފިލްމު އެއްފަހަރާ ޕްރިމިއާރ ކުރުމުން، ދެ ފިލްމަށް އެއްފަހަރާ ޓިކެޓު ގަންނަން ފައިސާ ހުރީ ކޮން ބައެއްގެ އަތުގައިތޯ ރާކޭޝް ސުވާލު އުފެއްދިއެވެ. އަދި މިކަމަށް އޮތް ހަމައެކަނި ޙައްލަކީ ސްކްރީންތައް ހަމަހަމައަށް ދިނުން ކަމަށާއި އޭރުން ކުރިއަށް އޮތްތަނުގައި މިފަދަ ކޯޅުމެއް އުފެދޭނެ ފަދަ ގޮތަކަށް ފިލްމުތައް ޕްރިމިއާރކުރާ ތާރީޚުތައް ފައިނަލް ކުރުމުގައި ކޮންމެ މީހަކު ވެސް ދެފަހަރު ވިސްނާނެ ކަމަށް ރާކޭޝް ބުންޏެވެ.\nމި ގޮތަށް ކަންކަން ވަމުންދާނަމަ ފިލްމް އުފެއްދުމުގެ ޚިޔާލް އޭނާ އެއްކޮށް ދޫކޮށްލާނެ ކަމަށް ރާކޭޝް ވަނީ ބުނެފައެވެ.\nއިންޑިއާ ފިޔަވާ ފިލްމް ރިލީޒްކުރި ޑުބާއީ، ޔޫކޭ، ޔޫއެސްއޭ ނިއުޒިލެންޑް އަދި ސިންގަޕޫރު ފަދަ ތަންތަނުގައި ދެ ފިލްމަށް އެއްވަރަކަށް ސިނަމާތައް ދީފައިވާއިރު އިންޑިއާގައި އެގޮތަށް ކަންކުރަން ޖެހެނީ ކީއްވެތޯ އޭނާ ވަނީ ސުވާލު އުފައްދާފައެވެ\nބެލެވޭ ގޮތުގައި ރާކޭޝްގެ ފިލްމް ކާބިލްއުޅެނީ ޝާހުރުކް ޚާންގެ ރައީސް އަށް ވުރެން ވިޔަފާރީގެ ގޮތުން ފަހަތުގައެވެ.\nދެފިލްމު އެއްފަހަރާ ޕްރިމިއާ ކުރުމުން އުފެދުނު ކޯޅުންގަނޑާ އެކު ރާކޭޝް ވަނީ ޝާހުރުކް އާއި އޭނާއާ ދެމެދު އޮތް ރަޙުމަތްތެރިކަމާ މެދު ވެސް ސުވާލު އުފައްދާފައެވެ.\nއެގޮތުން ރާކޭޝް ބުނީ ހުރިހާ ކަމެއްގައި ވެސް "ހަޑި ހާވާ"، މިންގަނޑުތަކާ ވެސް ޚިލާފުވަމުން އަންނަތަން ފެންނައިރު، އެއްވެސް ޕްރޮފެޝަނަލިޒަމެއް އަދި ރަޙުމަތްތެރިކަމުގެ ކަންފުޅެއް ވެސް މިހާރު ބޮލީވުޑްގައި ނޯންނަ ކަމަށެވެ. އެވާހަކަ އިތުރަށް ތަފްޞީލު ކޮށްދެމުން ރާކޭޝް ބުނީ، އޭނާގެ ކެރިއަރު ފެށިތާ ކުރީކޮޅު އޭނާ އާއި ރިޝީ ކަޕޫރާއި ޖީތެންދްރާއަކީ އެންމެ ގާތް ރަޙުމަތްތެރިން ކަމަށެވެ. އަދި އަދަށްދާންދެން ވެސް ތިން މީހުންގެ މެދުގައި އޮންނަ ރަޙުމަތްތެރިކަމަށް ބަދަލެއް ނާންނަކަން ފާހަގަކުރަމުން ރާކޭޝް ބުނީ، އޭރު މަސައްކަތްކުރަމުން އައި ފިލްމް އިންޑަސްޓްރީއަކީ އެއީ ކަމަށެވެ. އެހެންނަމަވެސް، މިހާރު އަތާ އަތް ޖޯޑުކޮށް ސަލާމްކުރާއިރު މޫނުމަތިން ހިނިތުންވެފައި ހުންނަ މަންޒަރު ފެނުނެއް ކަމަކު ހިތުގައި އޮތް އެއްޗެއް ނޭނގޭ ކަމަށެވެ. ރާކޭޝް އިތުރަށް ބުނީ މީޑިއާ ކުރިމަތީގައި ހީލާ، ކޮނޑާ ކޮނޑު ޖައްސާލުމަކުން އެއީ ރަޙުމަތްތެރިކަމެއް ނޫން ކަމަށެވެ.\nތިން ދުވަހުގެ ތެރޭގައި ކާބިލްއަށް 38.87 ކްރޯޑް ރުޕީޒް ލިބުނުއިރު ރައީސް އަށް ވަނީ 59.83 ކްރޯޑް ރުޕީޒް އަށް ވުރެން ބޮޑު އާމްދަނީއެއް ލިބިފައެވެ.\n"ކާބިލް" އަކީ 60 ކްރޯޑް ރުޕީސްގެ ބަޖެޓަކުން އުފައްދާފައިވާ ފިލްމަކަށްވީއިރު، ބަޖެޓުގައި ރިތިކްގެ މުސާރައެއް ނުހިމެނެއެވެ. މިފިލްމަށް އިންޑިޔާއިން ބޭރުން ލިބުނު އާމްދަނީއަށް ބަލާއިރު، އޮސްޓްރޭލިއާއިން 4،000 ޑޮލަރު އަދި ނިއުޒިލޭންޑުން 3،500 ޑޮލަރުގެ އާމްދަނީއެއް ވަނީ ލިބިފައެވެ. އެއާ ޚިލާފަށް ރައީސްއަށް އޮސްޓްރޭލިއާއިން 3،900 ޑޮލަރުގެ އާމްދަނީއެއް ލިބިފައިވާއިރު، ނިއުޒިލޭންޑުން 16،096 ޑޮލަރުގެ އާމްދަނީއެއް ވަނީ ލިބިފައެވެ.


Bathalaa Tabassum Maruvejje Kamah Bune Dhogu Vaahakathakeh Fathuranee - Vaguthu\nމާލެ އިން ކޮވިޑަށް ފައްސިވާ އަދަދުތައް ދަށަށް! -7ގަޑިއިރު ކުރިން\nބަތަލާ ތަބައްސުމް މަރުވެއްޖެކަމަށް ބުނެ ދޮގު ވާހަކަތަކެއް ފަތުރަނީ\nބޮލީވުޑުގެ ވެޓަރަން އެކްޓްރެސް ތަބައްސުމް މަރުވެއްޖެ ކަމަށް ބުނެ މީސް މީޑިޔާގައި އެތައް ބަޔަކު އެކަމާއި ހިތާމަ ފާޅު ކުރަން ފެށިއެވެ.\nއެހެން ނަމަވެެެސް މިހާރު އެކަން ވެފައި ވަނީ ދޮގު ހަބަރަކަށެވެ. ތަބައްސުމް އަދި މަރުނުވާ ކަމަށާއި ސިއްހަތު ސަލާމަތުން ދުނިޔޭގައި ހުރިކަމަށް އޭނާގެ މީސް މީޑީޔާ އެކައުންޓް މެދުވެރިކޮށް މި ވަނީ ބުނެފައެވެ.\nއޭނާ ބުނީ އެންމެންގެ ހެޔޮ ދުޢާއާއި އެކު ސިއްހަތު ސަލާމަތުން ހުރި ކަމަށެވެ. އަދި އާއިލާއާއި އެކު އުފަލުގައި ހުރިކަމަށާއި ތަބައްސުމްއާއި ގުޅޭ ގޮތުން އަރާފައިވާ އަޑުތަކަކީ ދޮގު ޚަބަރެއް ކަމަށާއި ހުރިހާ އެންމެން ވެސް އެމީހެއްގެ ގޭގައި ސަލާމަތާއި ރައްކާތެރި ކަމާއި އެކު ތިބޭނެ ކަމަށް އުއްމީދު ކުރާ ކަމަށް ތަބައްސުމްގެ އިންސްޓަގުރާމު އެކައުންޓުގައި ލިޔެފައިވެއެވެ.\nކުޑައިރުއިރު ޗައިލްޑް އާޓިސްޓެއްގެ ގޮތުގައި ފިލުމީ ދާއިރާއާއި ގުޅުނު ތަބައްސުމްއަކީ އޭނާގެ ދުވަސްވަރު ފާހަގަކޮށްލެވޭ އަދި އެހާމެ މަގުބޫލު ބަތަލާއެކެވެ.\nދާދިފަހުން ''ޓޯކް ޝޯ'' އެއް ހުށަހަޅައިދީ ގިނަ ބައެއްގެ މަގުބޫލުކަން ހޯދާފައިވާ ތަބައްސުމް އޭނާގެ މަރުގެ ޚަބަރަކީ ދޮގު ޚަބަރެއް ކަމަށް ބުނެ ވަނީ އޭނާގެ އެންމެ ފަހުގެ ފޮޓޯ ވެސް އިންސްޓަގުރާމުގައި ހިއްސާ ކޮށްފައެވެ.\nމި ޚަބަރަކީ ތަބައްސުމްގެ ސަޕޯޓަރުންނަށް ލިބިގެންދާނެ އުފާވެރި ޚަބަރަކަށް ވާނެއެވެ.\nތަބައްސުމްގެ ދަރިފުޅު ހޮޝާން ގޮވިލް އޭނާގެ އިންސްޓަގުރާމު އެކައުންޓުގައި ތަބައްސުމްގެ ފޮޓޯއެއް ހިއްސާކޮށް ބުނެފައިވަނީ އޭނާގެ މަންމަ ތަބައްސުމް ކޯވިޑް ޖެހުމަށް ފަހު އެބަލިން ރަނގަޅުވެފައިވާ ކަމަށާއި ބަލިން ސަލާމަތްވެ އެނބުރި ގެއަށް ފޮނުވާލާފައިވާ ކަމަށެވެ.\nތަބައްސުމް ކުޅެފައިވާ ފިލުމުތަކުގެ ތެރޭގައި ހިމެނެނީ ''ދީދާރު''، ''އަލީބާބާ އޮރު 40 ޗޯރު'' ފަދަ އެތައް ފިލުމެކެވެ.


އެއްދުވަސްވަރެއްގައި އުޅުނު އުސްތާޒަކު 50 މީހުންގެ ގުރޫޕަކަށް ސެމިނާރ އެއް ހުށަހަޅައިދެމުން ދިޔަ އެވެ. ހުރިހާ ބައިވެރިންވެސް ވަރަށް ޝައުޤުވެރިކަމާއެކު މި އުސްތާޒުގެ ވާހަކަ އަޑު އަހަން ތިއްބެވެ.\nކުއްލިއަކަށް އުސްތާޒުގެ ވާހަކަ މެދު ކަނޑާލިއެވެ. ވާހަކަ މެދު ކަނޑާލުމަށްފަހު ފަހަރަކު ބައިވެރިއަކަށް ފުއްޕާހަމެއް ދިނެވެ. އަދި ކޮންމެ ބައިވެރިއެއް ކައިރީ އެ ފުއްޕާހަން ފުއްޕުމަށްފަހު އެ ފުއްޕާހަމުގައި އެ ބައިވެރިއެއްގެ ނަން ލިޔުމަށް އެދުނެވެ. އެއަށްފަހު ހުރިހާ ފުއްޕާހަމެއް ބައިވެރިންގެ އަތުން ނެގުމަށްފަހު އެހެން ކޮޓަރިއަކަށް ފުއްޕާހަން ތައް ލެވުނެވެ.\nބައިވެރިން ދެން ޖެހޭނެ ކަމެއްގެ އިންތިޒާރުގައި ތިއްބެވެ. އެހެން ތިއްބައި ފުއްޕާހަންތައް ހުރި ކޮޓަރިއަށް ހުރިހާ ބައިވެރިން ވެއްދުމަށްފަހު5މިނެޓް ތެރޭ އެ ބައިވެރިއެއްގެ ފުއްޕާހަން ހޯދުމަށް އުސްތާޒު އެދުނެވެ. ހުރިހާ ބައިވެރިންވެސް އެ ބައިވެރިޔާގެ ފުއްޕާހަން ހޯދުމަށް ތެޅިގަތެވެ. އަދި އަނެއް މީހާ ކޮއްޕާ ވައްޓާލައި އެމީހަކަށް ހޯދުނު ގޮތަކަށް އެ މީހެއްގެ ނަން ޖަހާފައިވާ ފުއްޕާހަން ފެނޭތޯ މަސައްކަތް ފެށިއެވެ. ނަމަވެސް5މިނެޓް ވީ އިރު އެއްވެސް ބައިވެރިއަކަށް އެ މީހެއްގެ ފުއްޕާހަން ފެނިފައެއް ނުވެ އެވެ.\nއެ މަސައްކަތް އެ ގޮތަށް ނާކާމިޔާބުވުމުން އުސްތާޒު ދެން އެދުނީ ކޮންމެ ބައިވެރިއަކުވެސް އެންމެ އަވަހަށް އަތުޖެހޭ ފުއްޕާހަމެއް ނެގުމަށްފަހު އޭގޭ ވެރިފަރާތް ހޯދުމަށްފަހު އެމީހަކަށް ރައްދު ކޮށްދިނުމަށެވެ. ކުޑައިރުކޮޅެއްތެރޭ ކޮންމެ ބައިވެރިއަކުވެސް ހުރީ އެ ބައިވެރިޔަކު ނަން ލިޔެފައިވާ ފުއްޕާހަން ހިފައިގެންނެވެ.\nއެ ވަގުތު އަނެއްކާވެސް އުސްތާޒު ވާހަކަ ދައްކަން ފެށިއެވެ. “މިއީ އަހަރެމެންގެ ހަޔާތުގައި ދިމާވާ ގޮތް. ކޮންމެ މީހަކުވެސް އެމީހެއްގެ އަމިއްލަ އުފާ ހަޤީޤަތުގައި ހޯދަން އުޅެންވީ ގޮތް ނޭނގި ތެޅިފޮޅެނީ. ހަޤީޤަތުގައި އަހަރެމެންގެ އުފާވެރިކަން ވަނީ އެހެން މީހުނާއެކު. އެހެން މީހުނަށް އެހީވެ އެހެން މީހުންގެ އުފާތައް އެ މީހުނަށް ރައްދު ކޮށްދިނުމުން އެ މީހެއްގެ އަމިއްލަ އުފާތައް އެއްވެސް ހުރަހަކާ ނުލައި އޮހޮރޭނެ.”\nހުރިހާ ބައިވެރިންވެސް އުސްތާޒުގެ ވާހަކައިން ފިލާވަޅު ލިބި އެގޮތުގައި ކުރިއަށް ދިއުމަށް އަޒުމު ކަނޑައެޅި އެވެ.\nމަސްދަރު: އެކަޑެމިކް ޓިޕްސް ޑޮޓް އޯގް


BREAKING NEWS: Covid Jehigen Italy In Miadhu 718 Meehun Maruvejje - Vaguthu\nއިޓަލީވިލާތުން ކޮވިޑް ޖެހިގެން މިއަދު އިތުރު 718 މީހަކު މަރުވެއްޖެއެވެ. މިއަދަކީ މިދިޔަ އަހަރުގެ ޑިސެމްބަރ 15 ވަނަ ދުވަހަށް ފަހު އިޓަލީން އެންމެ ގިނަ ބަޔަކު ކޮވިޑް ޖެހިގެން މަރުވި ދުވަހެވެ.\nއިޓަލީން މިއަދު 18,938 މީހަކު ވަނީ ކޮވިޑް-19 އަށް ފައްސިވެފައެވެ. މިއަދަކީ އޭޕްރީލް މަހުގެ 03 ވަނަ ދުވަހަށް ފަހު އެންމެ ގިނަ ބަޔަކު ކޮވިޑް-19 އަށް ފައްސިވި ދުވަހެވެ.\nއިޓަލީ އަކީ ޔޫރަޕްގެ ގައުމުތަކުގެ ތެރެއިން އެންމެ ގިނަ ބަޔަކު ކޮވިޑް-19 އަށް ފައްސިވި އެއް ގައުމެވެ. އަދި ކޮވިޑް ޖެހިގެން އެންމެ ގިނަ ބަޔަކު މަރުވި ޔޫރަޕްގެ ގައުމުތަކުގެ ތެރޭގައި ވެސް އިޓަލީ ހިމެނެއެވެ.\nމިހާތަނަށް 3.7 މިލިއަން މީހުން އިޓަލީން ވަނީ ކޮވިޑަށް ފައްސިވެފައެވެ. ކޮވިޑް ޖެހިގެން އިޓަލީން މަރުވި މީހުންގެ އަދަދު 113,579 އަށް އަރައެވެ.\nއިޓަލީން ކޮވިޑް ޖެހިގެން މަރުވި މީހުންގެ އަދަދު މިއަދު އިތުރުވި ނަމަވެސް ކޮވިޑް ފެތުރުން ކޮންޓްރޯލް ކުރުމަށް އެގައުމުގެ ހަ ސަރަހައްދެއްގައި އަޅާފައިވާ ފިޔަަވަޅުތަކަށް މިއަދު ވަނީ ލުއިތައް ދީފައެވެ. އިޓަލީ ސަރުކާރުން ބުނީ ބަލި ކޮންޓްރޯލް ކުރަން އަޅާފައިވާ ފިޔަވަޅުތަކަށް މިއަދު ލުއި ދިނީ ކޮވިޑަށް ފައްސިވި މީހުންގެ އަދަދު ފާއިތުވި ހަފްތާގައި އޭގެ ކުރީ ހަފްތާއަށްވުރެ މަދުވެފައިވާ ކަމަށް ތަފާސް ހިސާބުތަކުން ދެއްކުމުންނެވެ.\nނަމަވެސް އަދިވެސް ހަތަރު ސަރަހައްދެއްގައި ބަލީގެ ނުރައްކާ ބޮޑުކަމަށް ފާހަގަ ކުރެވޭތީ އެސަރަހައްދުތަކުގައި އަޅާފައިވާ ފިޔަވަޅުތައް އަދި ދަމަހައްޓަން ވަނީ ނިންމާފައެވެ.\nއިޓަލީގެ ހެލްތު މިނިސްޓްރީން ބުނާ ގޮތުގައި ކޮވިޑަށް ފައްސިވާ މީހުންގެ އަދަދަށް ބަލާއިރު ހޮސްޕިޓަލްތަކުގައި އެޑްމިޓް ކުރަން ޖެހޭ މީހުންގެ އަދަދު އަދިވެސް ވަރަށް ގިނައެވެ. އެހެންކަމުން ސިއްހީ ހާލަތައް މިހާރު ވެސް ބާރުބޮޑުވެފައިވާ ކަމަށް ހެލްތު މިނިސްޓްރީން ބުނެއެވެ.


Budget nukoh feshi masahkaithah anna aharuge budget ah!\nހއ. މާފިނޮޅު (ހޯރަފުށި) އެއާޕޯޓަށް ބޭނުންވާ ބިން ހިއްކަން ހަމަޖެހިފައިވާ ގޮތް.\n13 ނޮވެންބަރ 20180ކޮމެންޓް\nބަޖެޓް ނުކޮށް ފެށި މަސައްކަތްތައް އަންނަ އަހަރުގެ ބަޖެޓަށް!\nރައީސް އަބްދުﷲ ޔާމީންގެ ސަރުކާރުން، ރިޔާސީ އިންތިހާބާ ދިމާކޮށް އަވަސް އަރުވާލައިގެން ފެށި ބައެއް ޕްރޮޖެކްޓް ތަކަކީ ބަޖެޓް ނުކޮށް ފެށި މަޝްރޫއުތައް ކަމުން އެ މަޝްރޫއުތައް އަންނަ އަހަރުގެ ބަޖެޓުގައި ހިމަނައިފި އެވެ.\nރާއްޖޭގެ އެކި ކަންކޮޅުތަކުގައި ރައީސް ޔާމީން ވަނީ ގިނަ ޕްރޮޖެކްޓްތަކެއް ކުރިއަށް ގެންގޮސްފަ އެވެ. އޭގެ ތެރެއިން ކެޕްމޭނާ ދިމާކޮށް ފެށި ޕްރޮޖެކްޓްތަކުގެ ތެރެއިން ގިނަ ޕްރޮޖެކްޓްތަކަކީ މި އަހަރުގެ ބަޖެޓުގައި އެ ކަމަށް އެއްވެސް ފައިސާއެއް ހިމެނިފައި ނުވާ ޕްރޮޖެކްޓްތަކެކެވެ.\nއެ ޕްރޮޖެކްޓްތައް ފެށުނު އިރު ސަރުކާރާއި އިދިކޮޅު ސިޔާސީ ބޭފުޅުން ވެސް އެކަން ފާހަގަ ކުރި އެވެ. އަދި އެގޮތަށް ޕްރޮޖެކްޓްތައް ފެށުމުން އާ ސަރުކާރެއް އަންނަ އިރު، އެ ކަންކަން ބަޖެޓުގައި ހިމަނަން ޖެހި، އާ ސަރުކާރުން ބޭނުންވާ ޕްރޮޖެކްޓްތައް ހިންގަން ފުރުސަތު ހަނިވުމުގެ ބިރު އޮތް ކަމަށް ބައެއް ފަރާތްތަކުން އޭރު ބުންޏެވެ.\nމިއަދު ރައްޔިތުން މަޖިލީހަށް، ފިނޭންސް މިނިސްޓަރު އަހުމަދު މުނައްވަރު ހުށަހެޅުއްވި ރެކޯޑް 29.6 ބިލިޔަން ރުފިޔާގެ ބަޖެޓުގައި އެ ފަދަ ބައެއް ޕްރޮޖެކްޓްތައް ހިމަނާފައިވާކަން މިހާރު ވަނީ ހާމަވެފަ އެވެ.\nއެގޮތުން އެންމެ ބޮޑަށް ފާހަގަ ކުރެވެނީ ބިން ހިއްކުމަށް އެމްޓީސީސީ އަށް ހަވާލުކޮށްފައިވާ ހއ. މާފިނޮޅު (ހޯރަފުށި) އެއާޕޯޓާއި ގަލްފް ކޮބްލާ އަށް ބިން ހިއްކަން ހަވާލުކޮށްފައިވާ ގދ. ފަރެސްމާތޮޑާ އެއާޕޯޓް ޕްރޮޖެކްޓެވެ. އެ ޕްރޮޖެކްޓުތައް، ކެމްޕޭނު ދުވަސްވަރު ފެށި ނަމަވެސް އެ ކަމަށް މި އަހަރުގެ ބަޖެޓުގައި އެއްވެސް ފައިސާއެއް ހިމަނާފައެއް ނުވެ އެވެ.\nމާފިނޮޅު އެއާޕޯޓަށް ބޭނުންވާނެ ބިން ހިއްކަން އެމްޓީސީސީ އަށް ހަވާލުކުރީ ޖީއެސްޓީއާ ނުލާ 64 މިލިޔަން ރުފިޔާ އަށެވެ. ނަމަވެސް ހަމަ އަގު އެނގޭނީ ސާވޭއަށް ފަހު ކަމަށް އެމްޓީސީސީން ބުންޏެވެ. އަދި ފަރެސްމާތޮޑާ އެއާޕޯޓް ހިއްކަން ގަލްފް ކޮބްލާ އަށް ހަވާލުކުރީ 2.5 މިލިޔަން ޑޮލަރު (38.6 މިލިޔަން ރުފިޔާ) އަށެވެ.\nމި އަހަރުގެ ބަޖެޓުގައި ހިމަނާފައި އޮތީ ފ. ނިލަންދޫ އެއާޕޯޓަށް 100.9 މިލިޔަން ރުފިޔާ އާއި ހދ. ކުޅުދުއްފުށީ އެއާޕޯޓަށް 92.6 މިލިޔަން ރުފިޔާ އާއި ށ. ފުނަދޫ އެއާޕޯޓަށް 88.7 މިލިޔަން ރުފިޔާގެ އިތުރުން ގދ. މާވަރުލު އެއާޕޯޓަށް 54 މިލިޔަން ރުފިޔާ އެވެ.\nއެހެންކަމުން މާފިނޮޅު އެއާޕޯޓާއި ފަރެސްމާތޮޑާ އެއާޕޯޓް ހިންގަން ހަވާލުކޮށްފައިވާ މަޝްރޫއުތަކަށް ފައިސާ ހިމެނީ މި އަހަރުގެ ބަޖެޓުންނެވެ. އެނގިފައިވާ ގޮތުގައި އެމްޓީސީސީން ހިންގި މިފަދަ ގިނަ ޕްރޮޖެކްޓަކުގެ މަސައްކަތް ކޮށްފައިވަނީ ކްރެޑިޓް އުސޫލުން ފަހުން ފައިސާ ދޭ ގޮތަށެވެ.\nމި އަހަރުގެ ބަޖެޓުގައި އަލަށް ހަދަން ބަޖެޓް ކޮށްފައިވަނީ މ. މުލީގައި ތަރައްގީކުރަން ނިންމާފައިވާ އެއާޕޯޓެވެ. އެ އެއާޕޯޓަށް 39.8 މިލިޔަން ރުފިޔާ ވަނީ ބަޖެޓުކޮށްފަ އެވެ. އަދި ހދ. މަކުނުދޫގައި އެއާޕޯޓްގެ މަސައްކަތް ފެށުމުގެ ގޮތުން ހަދަންޖެހޭ ދިރާސާތަކަށް ފަސް ލައްކަ ރުފިޔާ ހިމަނާފައި ވެއެވެ.\nމި އަހަރުގެ ބަޖެޓުގައި ކުޅުދުއްފުށީ އެއާޕޯޓް ނިންމަން އަންނަ އަހަރުގެ ބަޖެޓުގައި ހިމަނަން ޖެހޭނެ ކަމަށް ލަފާކޮށްފައި އޮތީ 64.8 މިލިޔަން ރުފިޔާ އެވެ. ނަމަވެސް އަންނަ އަހަރުގެ ބަޖެޓުގައި ހިމަނާފައި އޮތީ 5.8 މިލިޔަން ރުފިޔާ އެވެ. އަދި ފުނަދޫ އެއާޕޯޓަށް އަނަން އަހަރުގެ ބަޖެޓުގައި 88.7 މިލިޔަން ރުފިޔާ ހިމަނަން، މި އަހަރުގެ ބަޖެޓުގައި ލަފާކޮށްފައި އޮތް އިރު، އަންނަ އަހަރުގެ ބަޖެޓުގައި ހިމަނާފައި ވަނީ 2.6 މިލިޔަން ރުފިޔާ އެވެ.\nމާވަރުލު އެއާޕޯޓް ޕްރޮޖެކްޓް މި އަހަރު ނިންމޭނެ ކަމަށް ބަލާ އެ ޕްރޮޖެކްޓަށް މި އަހަރުގެ ބަޖެޓުގައި 54 މިލިޔަން ރުފިޔާ ހިމެނި އެވެ. ނަމަވެސް އަންނަ އަހަރުގެ ބަޖެޓުގައި ވެސް އެ ޕްރޮޖެކްޓް ނިންމަން 3.5 މިލިޔަން ރުފިޔާ ވަނީ ހިމަނާފަ އެވެ.\nބަޖެޓް ނުކޮށް މިފަދަ އިތުރު ޕްރޮޖެކްޓްތައް ވެސް ސަރުކާރުން ކުރިއަށް ގެންގޮސްފައިވާ ހުރުމަކީ އެކަށީގެންވާ ކަމެކެވެ. އަދި އެފަދަ ބައެއް ޕްރޮޖެކްޓްތަކުގެ މަސައްކަތް ރިޔާސީ އިންތިހާބަށް ފަހު ހުއްޓިފައިވާއިރު، އާ އަހަރުގެ ބަޖެޓުގައި އެ ޕްރޮޖެކްޓްތަކަށް ފައިސާ ހިމެނުމުން، އަލުން މަސައްކަތްތައް ފެށިގެން ދާނެ ކަމަށް ބެލެވެ އެވެ.\nބަޖެޓް 2018 މާފިނޮޅު މަޖިލިސް އެމްޓީސީސީ ހއ. އަތޮޅު ހއ. ހޯރަފުށި ފިނޭންސް ގދ. ފަރެސްމާތޮޑާ


Ingireysi theyo boat hiffhatta video iranun aammu kohfi\nއިނގިރޭސި ތެޔޮ ބޯޓު ހިފަހައްޓާ ވީޑިއޯ އިރާނުން އާންމުކޮށްފި\nއިރާނުން ހިފެހެއްޓި ތެޔޮ ޓޭންކަރު: މި ޓޭންކަރު ހިފެހެއްޓީ ހެލިކެޕްޓަރެއްގެ އެހީގައި\nހޮރްމޫޒް ކަނޑުގެ ސަރަހައްދުން ދަތުރު ކުރަމުން ދިޔަ އިނގިރޭސިވިލާތުގެ ތެޔޮ ޓޭންކަރު ހިފަހައްޓާ މަންޒަރު ދައްކުވައިދޭ ވީޑިއޯ އިރާނުން އާންމު ކޮށްފި އެވެ.\nއިރާންގެ ގައުމީ ޓީވީން އާންމުކުރި އެ ވީޑިއޯއިން ފެންނަ ގޮތުގައި، ޓޭންކަރު ދަތުރު ކުރަމުން ދަނިކޮށް އިރާނުގެ ސިފައިން ވަނީ ހެލިކެޕްޓަރެއްގައި ވަލެއް އެއްސުމަށްފަހު ޓޭންކަރަށް ފައިބާފަ އެވެ. އޭރު އަސްކަރިއްޔާގެ ކުދި އުޅަނދުތައް ޓޭންކަރު ވަށައިގެން ދިޔައީ ދަތުރު ކުރަމުންނެވެ. ވީޑިއޯއިން ފެންނަ ހުރިހާ ސިފައިން ވެސް ތިބީ ކަޅު ކުލައިގެ މާސްކެއް އަޅައި މޫނު ނިވާ ކޮށްގެންނެވެ.\nމި ވީޑިއޯ އަކީ ހެލިކެޕްޓަރުންނާއި ޓޭންކަރު ހިފަހައްޓަން ދިޔަ ކަނޑު އުޅަނދުތަކުން ކޮށްފައިވާ ވީޑިއޯ އެއްކަމަށް ވެސް އަސްކަރިއްޔާ އާއި ހަވަލާދީ ގައުމީ ޓީވީން ބުންޏެވެ.\nވީޑިއޯ އާންމު ކުރުމާއެކު އިނގިރޭސިވިލާތާއި ޔޫރަޕްގެ އެހެން ގައުމުތަކުން ވަނީ ކަންބޮނޑުވުން ފާޅުކޮށްފަ އެވެ. އިނގިރޭސިވިލާތުގެ ފޮރިން މިނިސްޓަރު ޖާމީ ހަންޓް ވަނީ ވަގުތުން ވަގުތަށް ޓޭންކަރު ދޫކޮށްލުމަށް ގޮވާލާފަ އެވެ. އަދި ޓޭންކަރުގައި ތިބި 23 ފަޅުވެރިންގެ ސިއްހީ ހަލަތާމެދު ކަންބޮނޑުވާ ކަމަށްވެސް އޭނާ ވިދާޅުވި އެވެ.\nހަންޓް ވިދާޅުވީ، އިރާންގެ ސަބަބުން މިހާރު ހޮރުމުޒް ކަނޑު އޮޅިން ދަތުރުކުރާ އުޅަނދުތަކަށް ބިރުވެރިކަމާ ކުރިމަތިލާން ޖެހިފައިވާ ކަމަށެވެ. ހަންޓް އިތުރަށް ވިދާޅުވީ، ފޯނުން ގުޅުއްވައިގެން އިރާނާއި މަޝްވަރާ ކުރެއްވި ނަމަވެސް އެދެވޭ ނަތީޖާއެއް ހާސިލްވެފައި ނުވާ ކަމަށެވެ.\nސްޓެނާ އިމްޕީރޯ ކިޔާ އިނގިރޭސިވިލާތުގެ އެ ޓޭންކަރު ހިފެހެއްޓީ ބައިނަލްއަގްވާމީ ކަނޑުދަތުރުތަކާބެހޭ ގާނޫނާއި ހިލާފުވުމުން ކަމަށް އިރާނުން ވަނީ ބުނެފަ އެވެ. އިނގިރޭސިވިލާތުން ވެސް ވަނީ އިރާންގެ ޓޭންކަރެއް ސީރިއާއަށް ތެޔޮ ގެންދަން އުޅޭ ކަމަށް ބުނެ ހިފަހައްޓާފަ އެވެ. އެ ޓޭންކަރު އަދިވެސް އޮތީ އިނގިރޭސީންގެ ބެލުމުގެ ދަށުގަ އެވެ.


ތޮއްޖެހިފައިވާ މާލޭގެ ވަޒަންވެރީންނަށް ޖަޒީރާ ދިރިއުޅުމެއް ހޯދައިދެވެން އޮތީ ކިހިނެތް؟ | ޖަޒީރާރާއްޖެ\nފުރަތަމަ ސަފުޙާ » ވެށިފަހިމާލެ » މާލެ ސިޓީ » މުޖުތަމައު » ޖަޒީރާ ދިރިއުޅުން\nތޮއްޖެހިފައިވާ މާލޭގެ ވަޒަންވެރީންނަށް ޖަޒީރާ ދިރިއުޅުމެއް ހޯދައިދެވެން އޮތީ ކިހިނެތް؟\nSaturday, 13 October 2018 | 00:47\nމަރުކަޒީ ވިސްނުމުގެ ފަރާތްތަކުން ގެންގުޅޭ މާއްދިއްޔަތަށް ބަރޯސާވާ ސިޔާސަތުތަކުގެ ދަށުން، މުޅި ރާއްޖޭގައި އަތްފުނާ އަޅައިގެން، މާލެއަށް ނުކަތާމިނަށް އެތަނަށް މީހުން ޖަމާކޮށްފިއެވެ. މިއަދު، ދިވެހީން ތަހައްމަލުކުރަމުން މިދާ ވޭނާއި ކެކުޅުމުގެ މައިގަނޑު އަސްލަކީ އެއީއެވެ.\nމާލެއަކީ އިންސާނުން ދިރިއުޅުމަށް ނުކުޅަދާނަތަނަކަށް ހެދީ ދެގޮތަކުންނެވެ. ފުރަތަމަ ގޮތަކީ، މާލެ އަރައިގެން ނޫނީ ޒަރޫރީ ހިދުމަތްތައް ލިބެން ނުހުންނަގޮތަށް ނިޒާމު ބައްޓަންކުރުމެވެ. ނަތީޖާއަކީ، ތިމާ ދިރިއުޅޭ ޖަޒީރާވަންތަ ވެހި ދޫކޮށް، މާލޭ ކޮތަރުކޮށްޓެއްގައި ހައްޔަރުވުމަށް ދާންޖެހުމެވެ. ދެވަނަ ގޮތަކީ، މާލެއަށް މީހުން އެރުމަށް ޝައުގުވެރިވަނިވި ކަންކަން ދައުލަތުގެ ޚަރަދުގައި އިންތިހާއަށް ކުރުމެވެ. އޭގެ މިސާލަކަށް ބަލާއިރު، ނިމިދިޔަ ކޮންކުރީޓް ތަރައްގީގެ ފަސް އަހަރުގެ ތެރޭގައި ދައުލަތުގެ ބަޖެޓުން 80 ބިލިޔަން ރުފިޔާގެ މަޝްރޫއުތައް ކުރިޔަށް ގެންދިޔަ ކަމަށް ސަރުކާރުން ބުނާއިރު، އޭގެ ތެރެއިން 70 ބިލިޔަން ހޭދަކުރީ މާލެއަށް އެކަންޏެވެ.\nނަތީޖާއަކީ، މާލޭގެ ވަޒަންވެރީންނަށް ހުރި ނުހޮރައްޕާނަކަށް އެކަން ވެގެންދިއުމެވެ. ހަމަނޭވާ ނުލެވޭވަރަށް މާލޭގެ މަގުތައް ފުރިއްޖެއެވެ. އެއްގަމު އުޅަނދެއް ޕާކްކޮށްލާނެ ތަންކޮޅެއް ނެތެވެ. ބަރިބަރިޔަށް، މަތިމައްޗަށް މީހުން ތިބެގެން ނޫނީ ރޭގަނޑުގެ ނިދިކޮޅުވެސް ލިބޭކަށްނެތެވެ. ހިނގާބިނގާވެ އުޅުމަށް ދަތިވެއްޖެއެވެ. ޓްރެފިކްގައި ޖެހި ހަޔާތުން ގިނަ ވަގުތުތަކެއް ބޭކާރުވާން ފަށައިފިއެވެ.\nކަންމިހެން އޮތުމާއެކު، ޖަޒީރާވަންތަ ދިވެހިރާއްޖޭގައި އެންމެ ފުރަތަމަ މިހާރުން މިހާރަށްވެސް ކުރަންޖެހިފައިވާ ކަމަކީ، މާލޭގެ ވަޒަންވެރީންނަށް ހަމަނޭވާ ލެވޭނެ ގޮތް ހަދައިދިނުމެވެ. އެކަމަކު، ކިހިނެތް ހެއްޔެވެ؟\nހުރިހާ އެންމެނަށްވެސް، ހައްލު ފެންނަނީ މާލެ ތެރެއިންނެވެ. އޭގެތެރޭގައި، މެކޭނިކަލް ޕާކިންގ ސިސްޓަމްތައް ބެހެއްޓުމާއި، ތަންތަން ބުރިބުރިޔަށް ނެގުމާއި މިނޫންވެސް މިފަދަ ހިޔާލުތައް ހިމެނެއެވެ. އެހެންނަމަވެސް، މިއިން އެއްވެސް ކަމަކުން މިއަދާހަމަޔަށް އައިއިރުވެސް އެއްވެސް މައްސަލައެއް ހައްލުވެފައެއް ނުވެއެވެ. ދިޔައީ ގޯހުން ގޯހަށެވެ.\nކަންމިހެން އޮތުމާއެކު، މިއަދު މިވަނީ އިތުރު މަގަކުން ހައްލެއް ލިބޭތޯ ބަލަންޖެހިފައެވެ. ނިކަމެތި އަޅުގަނޑުގެ ސިކުނޑިޔަށް ފެންނަ ހަމައެކަނި ހައްލަކީ، ސަރަހައްދީ ތަރައްގީއަށް ރުހި، ލާމަރުކަޒީ ވިސްނުމެއްގައި ތިބެ، މިރާއްޖޭގެ ބައެއް އެހެނިހެން ސަރަހައްދުތަކުގައި އާބަން ސެންޓަރުތަކެއް ގާއިމުކުރުމެވެ. ސިޓީއޭ ނުވަތަ ޓައުނޭ ކިއްޔަސް އެންމެ ރަނގަޅުތާއެވެ. އެތަންތަނަށް، އަސާސީ ހިދުމަތްތަކާއި ވަޒީފާގެ ބައެއް ފުރުސަތުތައް ފަހިވުމާއެކު ހިޖުރަވެރީންނަށް އޮންނަ ޗޮއިސް ފުޅާވެގެންދާނެއެވެ. އަދި، މާލެއަށް ބަރޯސާވާ މިންވަރު ކުޑަވެ، ހިޖުރަވެރީންގެ މިސްރާބު ބަދަލުވާނެއެވެ.\nނަތީޖާއެއްގެ ގޮތުން، މާލޭގެ މަގުތަކަށް ލުޔެއް ލިބިގެންދާނެއެވެ. ހާސްކަން ފިލާފާނެތެވެ. އުދާހާއި ކަންބޮޑުވުންތައް މަދުވެ، ހަމަނޭވާއެއް ލެވިދާނެއެވެ. އަދި އަންނަން އޮތް ޖީލުތަކަށް ޖަޒީރާވަންތަ ދިރިއުޅުމެއް ކަށަވަރުކޮށްދެވިދާނެއެވެ.\nޝަރުތަކީ، އެންމެ ޝަރުތެކެވެ. ތިމާއަށް ލިބެމުންދާ ލުއިފަސޭހަ އަނެކާއަށް ވެސް ލިބުމަށް އެދުމެވެ. ތިމާއަށް ދަތިއުނދަގޫ މިވަނީ އަނެކާ ދަތިއުނދަގޫ ހާލުގައި އުޅުމަށް، ނިޒާމީގޮތުން ދޫކޮށްލާފައިވާތީކަން ދަނެގަނެ، މަރުކަޒީ ވިސްނުމަށް ނޫނެކޭބުނުމެވެ.\nތޮއްޖެހިފައިވާ މި މާލޭގެ ރައްވެހީންނަށް އޮތް މޮޅާއި ދެރަ ބިނާވެފައިވަނީ، ގައުމީ ތަރައްގީގެ ފޮނިމީރުކަން އަނެކާއަށްވެސް ދިނުމަށް މާލޭގެ ރައްވެހީން ރުހުނު މިންވަރެއްގެ މައްޗަށެވެ. ނިޒާމު މެދުވެރިކޮށް، މާލެއަށް މީހުންޖަމާކުރުމަށް ޖަހަމުންދާ ސަކަރާތް ހުއްޓުވުމަށް އަތުކުރިއޮޅާލި މިންވަރެއްގެ މައްޗަށެވެ.


Morocco kudhin genesdhey posterugai Mabarook ge number\nމޮރޮކޯ ކުދިން ގެނެސްދޭ ޕޯސްޓަރުގައި މަބްރޫކުގެ ނަމްބަރު!\nރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒ1\nކައިވެނި ކުރަން މޮރޮކޯއިން އަންހެން ކުދިން ގެނެސްދޭ ކަމަށް ބުނެ ރައީސް އޮފީހުގެ ތަރުޖަމާން މަބްރޫކް އަޒީޒާއި އެ އޮފީހުގެ އެހެން މުވައްޒަފެއް ކަމަށްވާ މުހައްމަދު ޝުރެއިހުގެ ފޯނު ނަންބަރު ހިމަނައިގެން ފޭސްބުކާއި ޓްވިޓާގައި ޕޯސްޓަރެއް ދައުރު ދައުރުކޮށްފި އެވެ.\nއެ ދެ ބޭފުޅުންގެ ފޯނު ނަމްބަރާއެކު ޓްވިޓާ އާއި ފޭސް ބްކުގައި ދައުރުކުރި ޕޯސްޓް ރަސްމީ / ނުރަސްމީ ވައިބާ އަދި ވަޓްސްއެޕް ގްރޫޕްތަކުގައި ވެސް ޝެއާ ކުރަމުން ދިޔައެވެ. އޭގެ ސަބަބުން އެ ދެ ބޭފުޅުންނަށް ގިނަ ބަޔަކު ފޯނުކޮށް ސުވާލުތައް ކޮށްފައި ވެއެވެ.\nމަބުރޫކް މިއަދު ވިދާޅުވީ އެއީ ބަޔަކު ސަމާސާއެއް ނުވަތަ ޖެއްސުމަކަށްވި ނަމަވެސް އެއީ ކަންބޮޑުވުން އޮތް ސީރިއަސް މައްސަލައެއް ކަމަށެވެ. އެ ޕޯސްޓުގައި އޭނާގެ ފޯނު ނަމްބަރު ހިމެނުމުގެ ސަބަބުން އެކި ފަރާތްތަކުން ގިނަ އަދަދެއްގެ ކޯލުތައް ކުރާތީ ފޯނު ނިންވާލަން މަޖުބޫރުވި ކަމަށެވެ.\nދައުރު ކުރާ ޕޯސްޓަރު\nމަބްރޫކާއި ސުރައިހުގެ ނަމްބަރު ހިމަނައިގެން މިވަގުތު ވެސް ދައުރު ކުރަމުން ދާ އެ ޕޯސްޓްގައި "މޮރޮކޯގެ އަންހެނުންނާ ކައިވެނި ކުރަން ދިވެހިންނަށް ރަނުގެ ފުރުސަތެއް އެބައޮތް" ކަމަށް އިސްތިހާރުކޮށްފައި ވެއެވެ. އެކި އުމުރުފުރައިގެ އަންހެނުންތަކެއްގެ ފޮޓޯ ޖަހައި އެއިން ބޭނުން މީހަކު ހިޔާރުކޮށް އިނދެވިދާނެ ކަމަށް ބުނެފައި ވެއެވެ. އަދި އެއިން މީހަކާ ކައިވެނި ކުރަން ބޭނުންނަމަ ގުޅަން ދީފައި ވަނީ ސުރައިހާއި މަބުރޫކު މޮބައިލް ނަމްބަރެވެ. ރައީސްގައި ވަޒީފާ އަދާ ކުރައްވާ އެ ދެބޭފުޅުންނަނީ އެ އޮފީހުގެ ކޮމިއުނިކޭޝަން ޑިޕާޓްމަންޓްގައި މަސައްކަތް ކުރައްވާ ދެ އެކުވެރިންނެވެ.\nއެ ދެބޭފުޅުން ނަމްބަރު ހިމެނޭ ގޮތަށް މަޣުރިބުގެ އަންހެނުންތަކެއް ޕެކޭޖްކޮށްފައިވާ ޕޯސްޓްގައި އަންހެނުން "ވިއްކާ" އަގަކީ 2،500 ޑޮލަރެވެ.\nއަވަސް އަށް އެނގިފައިވާ ގޮތުގައި. މި މައްސަލަ ފުލުހުންގެ ސަމާލް ކަމަށް ގެންދިއުމުން މިހާރު ވަނީ ބަލަން ފަށާފަ އެވެ.\nރައީސް އޮފީސް އިންސާނީ ވަގުފާރި މުހައްމަދު މަބްރޫކް އަޒީޒް\nދިޔަނެރު ފަޅުގައި ވެސް ދަތުރު ރަށެއް ހަދަނީ


"ހިންމަތުވާލާ" ގެ ޓްރެއިލާ ލޯންޗްކޮށްފި – adduLIVE\n"ހިންމަތުވާލާ" ގެ ޓްރެއިލާ ލޯންޗްކޮށްފި\nJan 24, 2013, 23:35 އިބްރާހީމް ފައިސަލް\nސާޖިދު ހާން ޑައިރެކްޓްކޮށް، އަޖޭ ދޭވްގަން ލީޑް ރޯލް ކުޅެފައިވާ "ހިންމަތުވާލާ" ގެ ފުރަތަމަ ޓްރެއިލާ ލޯންޗްކޮށްފި އެވެ.\nމާޗް މަހުގެ 29 ވަނަ ދުވަހު ރިލީޒް ކުރަން ހަމަޖެފައިވާ "ހިންމަތުވާލާ" އަކީ 1983 ވަނަ އަހަރު ޖީތެންދްރާ އާއި ސްރީ ދޭވީ ލީޑް ރޯލުން ފެނިގެން ކާމިޔާބް ފިލްމް "ހިންމަތުވާ" ގެ ރިމެކިންއެކެވެ. މި ފިލްމްގެ ބަތަލާއަކީ ތަމަޅަ އެކްޓްރެސް ތަމަންނާ އެވެ.\nއަޖޭ އާއި ތަމަންނާގެ އިތުރުން "ހިންމަމަތުވާލާ" ގައި ޒަރީނާ ވައްހާބް، އަދިޔަމަން ސުމަން، މަހޭޝް މަންޖްރޭކަރު އަދި ޕަރޭޝް ރާވަލް މުހިއްމު ރޯލްތަކުން ފެނިގެން ދާނެ އެވެ.\nފިލްްމްގެ ޓްރެއިލާ އާންމު ކުރުމަށް މިއަދު މުމްބާއީގައި ބޭއްވި ކުލަގަދަ ހަފުލާގައި ސާޖިދު ބުނީ ކުރީގެ ފިލްމާ މި ފަހަރުގެ ފިލްމާ ބޮޑެތި ތަފާތުތަކެއް ހުންނާނެ ކަމަށެވެ.\nއެގޮތުން މި ޒަމާނަށް ފެތޭ ގޮތަށް ފިލްމްގެ ބައެއް ކަންކަން ބަދަލުކޮށްފައިވާ ކަމަށް "ހެއި ބޭބީ" އާއި "ހައުސްފުލް" ފްރެންޗައިޒްގެ ޑައިރެކްޓަރު ބުންޏެވެ. އެހެން ނަމަވެސް ދެ ފިލްމްގެ ޕްލޮޓަކީ ހަމަ އެކައްޗެއް ކަމަށް ސާޖިދު ބުންޏެވެ.\nޔޫޓީވީ އާއި ވާޝޫ ބަގްނާނީގެ ޕޫޖާ އެންޓަޓައިންމަންޓް އެންޑް ފިލްމްސް ގުޅިގެން ޕްރޮޑިއުސް ކުރި "ހިންމަތުވާލާ" ގެ ޓްރެއިލާ ލޯންޗް ކުރުމަށް ބޭއްވި ހަފުލާގައި ޔޫޓީވީގެ ސީއީއޯ އަދި ވިދިޔާ ބާލަންގެ ފިރިމީހާ އާއި ވާޝޫ ވެސް ބައިވެރިވި އެވެ.\nމި ފިލްމްގައި ވަނީ "ޑިސްކޯ ގާލް" ގެ ނަމުގައި ސޮނާކްޝީ ސިންހާގެ އައިޓަމް ލަވައެއް ވެސް ހިމަނައިފަ އެވެ.


Noorul-islam.NET :: ދަތުރުވެރިޔާގެ ނަމާދުގެ ޙުކުމްތައް - 1\nދަތުރުވެރިޔާގެ ނަމާދުގެ ޙުކުމްތައް - 1\nCategory » ފިޤްހު\nތާރީޚް: 12 އޯގަސްޓް 2010\nލިޔުއްވީ : ޝަފީޢު ޢަބްދުﷲ\nالحمد الله , و الصلاة و السلام على نبينا محمد و على آله وصحبه أجمعين, و بعد\nފަހެ ހަމަކަށަވަރުން، ނަމާދަކީ އިސްލާމްދީނުގެ އެންމެ ވަރުގަދަ ތަނބެވެ. ޝަހާދަތުގެ ދެކަލިމަ ޖެހިގެން އަންނަ އެންމެ މަތިވެރި ރުކުނެވެ. އެހެންކަމުން ޤުރުއާނާއި ސުންނަތުގައި މިމަތިވެރި ރުކުނުގެ މަތިވެރިކަމާ ބެހޭގޮތުން ގިނަގުނަ އާޔަތްތަކާއި ޙަދީޘްފުޅުތައް ވާރިދު ވެފައިވެއެވެ. ނަމަވެސް މިތަނުގައި އެކަމުގެ ޒިކުރު ކުރުމަކީ އަޞްލު މަޢުޟޫއިން ބޭރުވެވި އިތުރަށް ވާހަކަ ދިގުވެދާނެކަމަކަށްވާތީ އެހިޔާލު ދޫކޮށްލަމެވެ.\nއިސްލާމީ ޝަރީޢަތުގައި ނަމާދުގެ ޙުކުމްތައް ބައެއް ޚާއްޞަ ޙާލަތްތަކުގައި ވަރަށް ލުއިކުރެވިފައި އެބަ ހުއްޓެވެ. އަޅުތަކުންނަށް ފަސޭހަ އަކަށެވެ. އެބައި މީހުނަށް ލުއިކޮށްދިނުމަށެވެ. އެފަދަ ޚާއްސަ ޙާލަތެއްކަމުގައި ދަތުރު ހިމެނެއެވެ. ދަތުރުތަކުގައި ދިމާވެދާނެ ބުރައަކަށްޓަކައެވެ. އެކަމުގައި އަވަދިނެތި އުޅެންޖެހޭ ޖެހުމަށެވެ.\nއަދި ހަމައެހެންމެ، މިޒަމާންވެފައި މިވަނީ ވަރަށް ގިނަ މީހުން އަބަދުމެ އެއްތަނުން އަނެއްތަނަށް ދަތުރުކުރަންޖެހިފާވާ ޒަމާނަކަށެވެ. ތަފާތު ގިނަގުނަ ބޭނުމުގައެވެ. ވިޔަފާރީގެ ބޭނުމުގައެވެ. ތަޢުލީމީ ބޭނުމުގައެވެ. ސިޔާސީ ބޭނުމުގައެވެ. ޞިއްޙީ ބޭނުމުގަވެސް މެއެވެ. މިގޮތުން ދަތުރުމަތީގައި އަޅުކަންތައް އަދާކުރާނެގޮތާ ބެހޭގޮތުން ވަރަށް ގިނަ ލޮބުވެތި އަޙުންނާއި އުޚުތުން މިކަންތައް އޮންނަގޮތް އޮޅުންފިލުވާ ސާފުކުރަން ބޭނުންވެއެވެ. ހާއްސަކޮށް ނަމާދާ ބެހޭގޮތުންނެވެ. ނަމާދު ޤަޞްރުޖަމްޢުކުރުމާ ބެހޭގޮތުންނެވެ. ދަތުރު ޤަޞްރުޖަމްޢުކުރެވޭފަދަ ދަތުރަކަށް ވާނީ ކޮންކަހަލަ ސިފަތަކެއް ލިބުނީމަ ކަމާމެދުގައެވެ. މި ލިޔުމަކީ އެސަބަބުތަކާހުރެ އުފަންވާ ލިޔުމެކެވެ. ކޮންމެވެސް ގާތް އަޙެއްގެ އެދުމުގެ މަތީންނެވެ. އަޞްލަކަށް ބެލީ އައްޝެއިޚް ޞާލިހު ބުނު ޢުޡެއިމީން- رحمه الله- ގެ ދަތުރުގެ ޙުކުމްތަކާބެހޭ ދެއްވާފައިހުރި ފަޠުވާތަކެވެ. އެހެންކަމުން، މާތް ﷲގެ ތައުފީގާއިއެކު މި ޙުކުމްތައް ތިރީގައި ވަރަށް ތިލަކޮށް ބަޔާންކޮށްދެވޭތޯ ބަލާނަމެވެ.\nދަތުރުމަތީގައި ބަންގީގެ ޙުކުމް\nމިކަމަކީ ޢިލްމުވެރިންގެ މެދުގައި ޚިލާފު އުފެދިފައިވާ މައްސަލައެކެވެ. ނަމަވެސް، އެންމެ ރަގަޅު ގޮތަކީ ދަތުރުމަތީގައިވެސް ނަމާދު ވަޤުތު ވަނުމުން ބަންގި ގޮވުމެވެ. އެހެނީ މި އުއްމަތުގެ ނަބިއްޔާ صلى الله عليه و سلم މާލިކު ބުނު އަލްޙުވެއިރިޡުއާއި އޭނަގެ ވަފުދާއި މުޚާޠަބުކުރައްވާ ޙަދީޡް ކުރެއްވިއެވެ؛"إذا حضرت الصلاة فليؤذن لكم أحدكم" މާނައީ؛" ނަމާދު ވަޤުތު ވަނުމުން ފަހެ ތިޔަބައި މީހުންގެ ތެރެއިން މީހަކު ބަންގިގޮވާ ހުށިކަމެވެ". އަދި ހަމައެހެންމެ، އެކަލޭގެފާނު ދަތުރުމަތީގައި ވިޔަސް އަދި ރަށުގައި ހުންނެވިޔަސް ބަންގިއާއި ޤަމަތް ދޫކުރައްވާފައެއް ނުވެއެވެ. އެހެންކަމުން، ދަތުރުމަތީގައިވެސް ބިލާލުގެފާނަށް ވަޤުތުވަނުމުން ބަންގި ގޮވުމަށް އަމުރު ކުރައްވައެވެ.\nނަމާދު ޤަޞްރުކުރުން (4 ރަކުޢަތް ނަމާދު2ރަކުޢަތަށް ކުރުކުރުން) ހުއްދަވާ މަސާފަތް\nބައެއް ޢިލްމުވެރީން ކައިރީގައި މި މަސާފަތަކީ 83 ކިލޯމީޓަރުގެ ދުރުމިން އެ ދަތުރެއްގައި ހުރުމެވެ. ނަމަވެސް، އަނެއްބައި ޢިލްމުވެރީން ދެކިލައްވަނީ އެރަށެއްގެ އަހުލުވެރީންގާތުގައި ޢުރުފީގޮތުން (އާދަކާދާއިގެ ގޮތުން) ދަތުރަކަށްވާ ކޮންމެ ދަތުރެއްގައި ނަމާދު ޤަޞްރުކުރެވިދާނެކަމަށެވެ. އެހެންކަމުން، 83 ކިލޯމީޓަރުގެ މަސާފަތެއް ނެތަސް، އެއަށްވުރެ ކުރުވިޔަސް އަދި ދިގު ވިޔަސް، ޤަޞްރުކުރެވޭނެ ކަމުގައި މި ބޭކަލުން ދެކިލައްވައެވެ. މި ރައުޔަކީ ޝޭޚުލް އިސްލާމް އިބުނު ތައިމިޔާގެ ވެސް ރައުޔެވެ. އެހެނީ، ނަމާދު ޤަޞްރުކުރެވޭނެ ވަކި މަސާފަތެއް ޤުރުއާނުންވެސް އަދި މާތް ޞާހިބާ صلى الله عليه و سلم ގެ ސުއްނަތުންވެސް ބަޔާންކުރައްވާ ކަޑައަޅުއްވާފައި ނުވާތީއެވެ.\nމާތް ﷲ ރުއްސުންލެއްވި މާލިކު ބުނު އަނަސް ރިވާކުރެއްވިއެވެ؛" كان النبي صلى الله عليه وسلم إذا خرج ثلاثة أميال او فراسخ قصر الصلاة وصلى ركعتين ” މާނައީ: " ނަބީ صلى الله عليه و سلم3މޭލު ބޭރަށް ވަޑައިގަންނަވައިފިނަމަ ނަމާދު ޤަޞްރުކުރައްވައި ދެ ރަކުޢަތުން ކުރައްވައެވެ". އެހެންކަމުން އިބުނު ތެއިމިޔާ – رحمه الله- ގެ ރައުޔު އެއީ އެންމެ ޞައްޙަ ރައުޔުކަމުގައި ބެލެވެއެވެ. ނަމަވެސް، ޢުރުފީގޮތުން ރަށްވެހިންގާތުގައި އެއީ ދަތުރެއްކަމާމެދު ޚިލާފުއުފެދޭ ފަހަރު ،83 ކިލޯމީޓަރުގެ މަސާފަތަކީ އެއީ ޤަޞްރުކުރުން ހުއްދަ ދަތުރެއްކަމަށް ބެލިދާނެއެވެ. އެހެނީ މި ރައުޔަކީވެސް އިޙްތިރާމްލިބިގެންވާ އިޖްތިހާދީ ޢިލްމުވެރީންގެ ރައުޔަކަށްވާތީއެވެ. ނަމަވެސް، ހަމަ ކުރިން ބަޔާންކުރިފަދައިން، ޢުރުފީގޮތުން ގޮތުން އެއީ ދަތުރެއްކަމަށް އިއްތިފާޤުވެވޭ ކޮންމެ ދަތުރެއް އެއީ ނަމާދު ޤަޞްރުކުރުން ހުއްދަ ދަތުރެއްކަމަށް ބެލުމީ އެންމެ ރަގަޅުގޮތެވެ.\nދަތުރުވެރިޔާ ދަތުރުގެ ރުޚްޞަތުތަކުގެ ބޭނުން ހިފަން ފަށާނީ ކޮންއިރަކު؟\nޢިލްމުވެރިބޭކަލުން ދެކިލައްވާގޮތުގައި ދަތުރުވެރިޔާ އޭނަގެ ވަޠަނުން ނުވަތަ އެރަށެއްގެ އިންފާރުން ބޭރުވުމާއިއެކު އޭނަޔަށް ދަތުރުގެ ރުޚްޞަތުތަކުގައި ހިފިދާނެއެވެ. މިރާއްޖޭގެ ގޮތުންނަމަ އެއީ އެރަށެއްގެ ފަޅުން ބޭރުވުމުންނެވެ.\n1 – ހަތަރު ރަކުޢަތް ނަމާދުތައް2ރަކުޢަތައް ބަދަލުކުރުމުގެ ރުޚްޞަތު.\n2 – ރޯދަ ދޫކޮށްލުން އަދި ރޯދަމަސް ނިމުނީމަ އެދޫކުރި ރޯދަ ޤަޟާކުރުމުގެ ރުޚްޞަތު.\n3 – ދެޚުއްފުގައި ތިންރޭ ތިންދުވަސްވަންދެން ފެންފުހުމުގެ ރުޚްޞަތު.( މިކަންކުރާނެ ގޮތަކީ؛ ޚުއްފަށް – ނުވަތަ އިސްޓާކީނުފަދަ އެއްޗެތްސަށް- އަރާ މީހުން އެއިސްޓާކީނަށް އެރުމުގެ ކުރިން ފުރިހަމަ ވުޟޫއެއްކޮށްފައިވުން، ދެން އެއަށްފަހު، އޭނަ ވުޟޫކުރާއިރު އިސްޓާކީނު ބާލާކަށްނުޖެހޭނެއެވެ. ފައިދޮވުމުގެ ބަދަލުގައި އެޚުއްފު ނުވަތަ އިސްޓާކީނުމަތީގައި ފެން ފޮހެލުމުން ފުދޭނެއެވެ. މިގޮތަށް ތިންރޭ ތިންދުވާލުވަންދެން ވުޟޫކުރާ ކޮންމެ ފަހަރު ޢަމަލުކުރެވިދާނެއެވެ. ތިންރޭ ތިންދުވާލު ގުނާނީ ފުރަތަމަ އެމީހާ ޚުއްފުގަ ފެންފޮހޭ ހިިނދުންފަށައިގެނެއެވެ.)\n4 – ފަތިސް ނަމާދުގެ އިހު ރާތިބުސުއްނަތް ފިޔަވައި އެހެން ފަރުޟުނަމާދުތަކުގެ ރަވާތިބުތައް ކުރަން ނުޖެހުމުގެ ރުޚްޞަތު. (ނަމަވެސް، އެހެން ނަވާފިލު ނަމާދުކުރެވިދާނެއެވެ. ނަވާފިލުގެ ތެރޭގައި ކޭތުނަމާދު، އިސްތިސްޤާނަމާދު، ވިތުރި، ޞުޙާނަމާދު، ތަޙައްޖުދުނަމާދު ފަދަ މަތިވެރި ނަވާފިލުތައް ހިމެނެއެވެ. އެހެންކަމުން، މި ނަވާފިލުތައް ދަތުރުގަވިޔަސް ކުރުން ވަރަށް ބޭނުންތެރިއެވެ. އޭގެ ތެރެއިން ވިތުރިކުރުމަކީ ރަށުގަވިޔަސް އަދި ދަތުރުގަވިޔަސް ސުއްނަތްކަން އެންމެ ބޮޑު ނާފިލު ނަމާދެވެ).\n5 – ޖަމްޢުކުރޭވޭ ދެ ނަމާދުތައް ޖަމްޢުކުރުމުގެ ރުޚްޞަތު. (އެއީ މެންދުރުނަމާދާއި ޢަޞްރުނަމާދު ޖަމްޢުކުރުން، އަދި މަޣްރިބުނަމާދާއި ޢިޝާނަމާދު ޖަމްޢުކުރުމެވެ. މެންދުރުނަމާދާއި ޢަޞްރުނަމާދު ޖަމްޢުކުރާނީ މެންދުރުވަޤުތު ނުވަތަ ޢަޞްރުވަޤުތުއެވެ. އެހެންކަމުން އިރުއޮއްސުމުގެ ކުރީން މިދެނަމާދު ޖަމްޢުކުރެވެންޖެހޭނެއެވެ. ދެން، މަޣްރިބުނަމާދާއި ޢިޝާނަމާދު ޖަމްޢުކުރާނީ މަޣްރިބުވަޤުތު ނުވަތަ ޢިޝާވަޤުތުއެވެ. އެހެންކަމުން، ރޭދެބައިވުމުގެ ކުރީން މިދެނަމާދު ޖަމްޢުކުރެވެންޖެހޭނެއެވެ.)\nއޯލެވެލް އިމްތިޙާނުގެ ނަތީޖާ ރަނގަޅު ނުވުމަކީ އަހަރެންގެ ޙަޔާތުގެ ނިމުމެއް ނޫނެވެ.\nބައްޕާއެވެ. އަހަރެންނާއެކު ބަދިގެއަށް ނުވަންނާނަން ހެއްޔެވެ؟


Hillary Clinton ah pneumonia jehijje | Mihaaru\nގާޑުންގެ އެހީގައި ހިލަރީ ވެހިކަލަށް އަރާވަޑައިގަންނަވަނީ.\nހިލަރީ ކްލިންޓަނަށް ނިއުމޯނިއާ ޖެހިއްޖެ\n12 ސެޕްޓެމްބަރ 2016 - 09:202comments\nނިއު ޔޯކް (ސެޕްޓެމްބަރު 12) - އެމެރިކާގެ ރިޔާސީ އިންތިޚާބުގައި ވާދަކުރައްވާ ހިލަރީ ކްލިންޓަނަށް ނިއުމޯނިއާ ޖެހިފައިވާކަން އެކަމަނާގެ ޑޮކްޓަރު ޔަގީންކޮށްދީފި އެވެ.\nސެޕްޓެމްބަރު 11 ގައި އެމެރިކާ އަށް ދިން ޓެރަރިސްޓް ހަމަލާ އަށް 15 އަހަރު ފުރުން ފާހަގަ ކުރުމަށް ނިއު ޔޯކުގައި ބޭއްވި ރަސްމިއްޔާތެއް ނިމުމާ އެކު އަތުލަފިކޮށްގެން އެކަމަނާ ވެހިކަލަކަށް އަރުވާ މަންޒަރު އިއްޔެ ވަނީ ފެނިފަ އެވެ. ހިލަރީ ވިދާޅުވީ މާބުރަކޮށް އުޅުއްވަން ޖެހުމުން ވަރުބަލިވެ ހޫނުގަދަވުމުން ދަރިކަނބަލުން ޗެލްސީގެ އެޕާޓްމަންޓަށް ވަޑައިގެންނެވީ ކަމަށެވެ. ދަރިކަނބަލުންގެ ގެއިން ނުކުމެވަޑައިގެން ހިލަރީ ވިދާޅުވީ ސިއްހީ މައްސަލައެއް ނެތް ކަމަށާއި މުޅިން ބަރާބަރު ކަމަށެވެ. ޑޮކްޓަރުގެ ރިޕޯޓް އާއްމުކުރީ އެކަމަނާ އެހެން ވިދާޅުވި ފަހުންނެވެ.\nނަމަވެސް ހިލަރީގެ ޑޮކްޓަރު ލިސާ ބާޑަކް ވިދާޅުވީ ހިލަރީ އަށް ނިއުމޯނިއާ ޖެހިވަޑައިގެންފައިވާކަން ހުކުރު ދުވަހު ޔަގީންކުރެވުނު ކަމަށާއި އެހެންވެ އެކަމަނާ އަށް އެންޓިބައޮޓިކްދީފައިވާ ކަމަށެވެ. އަދި މިހާރު ރަނގަޅުވަމުން އަންނަ ކަމަށް ވިދާޅުވި އެވެ. އިއްޔެގެ އިވެންޓުން އެކަމަނާ މާއަވަހަށް ވަޑައިގެންނެވީ މާބޮޑަށް ވަރުބަލިވެ ހަށިގަނޑުން ފެންމަދުވުމުން ކަމަށް ޑޮކްޓަރު ވެސް ވިދާޅުވި އެވެ.\nހިލަރީ ކްލިންޓަން: އެކަމަނާ ވިދާޅުވަނީ ވެރިކަން ނުކުރެވޭ ވަރުގެ ސިއްހީ އެއްވެސް މައްސަލައެއް ނެތް ކަމަށް.\nހިލަރީގެ އާލާސްކަންފުޅާ ގުޅިގެން އެކަމަނާގެ ކެމްޕޭން ބައެއް އިވެންޓްތައް މިހާރު ވަނީ ކެންސަލްކޮށްފަ އެވެ. ދެ ދުވަހުގެ ކެމްޕޭން ދަތުރެއްގައި ކެލިފޯނިއާ އަށް މިއަދު ކުރެއްވުމަށް ހަމަޖެހިފައިވާ ދަތުރު ވަނީ ފަސްކޮށްފަ އެވެ.\nއެމެރިކާގެ ވެރިކަމަށް ވަޑައިގަތުމަށް 68 އަހަރުގެ ހިލަރީ ފިޓް ނޫން ކަމަށް ވިދާޅުވެ އެކަމަނާގެ ވާދަވެރިޔާ ޑޮނަލްޑް ޓްރަމްޕް ގެންދަވަނީ ފާޑުވިދާޅުވަމުންނެވެ. އެކަމަކު ޑޮކްޓަރު ބާޑަކް ވަނީ ޓްރަމްޕަށް ވުރެ ހިލަރީ ފިޓް ކަމަށް މިދިޔަ މަހު ވިދާޅުވެފަ އެވެ. އުމުރުން 70 އަހަރުގެ ޓްރަމްޕުގެ ސިއްހީ މައުލޫމާތު ވެސް އާއްމުކޮށްފައެއް ނުވެ އެވެ.\nގަނޑުލޭ ކޮޅެއް ނެގުމަށް ހިލަރީ ވަނީ 2012 ވަނަ އަހަރު އޮޕަރޭޝަނެއް ކުރައްވައިފަ އެވެ.\nސެޕްޓެމްބަރު 11 ގެ ހަމަލާ އަށް 15 އަހަރު ފުރުން އެމެރިކާގެ އިތުރުން ދުނިޔޭގެ އެހެން ގައުމުތަކުގައި އިއްޔެ ވަނީ ފާހަގަކޮށްފަ އެވެ. ހަތަރު މަތިންދާ ބޯޓު ހައިޖެކްކޮށް ދިން ހަމަލާގައި ވަނީ 2،996 މީހުން މަރުވެފަ އެވެ. ފުރަތަމަ ދެ ބޯޓުން ހަމަލާދީ ގޮއްވާލީ ނިއު ޔޯކުގެ ވޯލްޑް ޓްރޭޑް ސެންޓަރުގެ ޓްވިން ޓަވަރެވެ. ތިން ވަނަ ބޯޓު ގޮއްވާލީ ޕެންޓަގަނަށެވެ. އަދި ހަތަރު ވަނަ ބޯޓުގެ ހަމަލާ އަމާޒުކުރީ ޕެންސިލްވޭނިއާގެ ދަނޑަކަށެވެ.\nހިލަރީ އާއި ޓްރަމްޕުގެ ފުރަތަމަ ބަހުސް އޮންނާނީ މި މަހު 26 ގަ އެވެ. އިންތިޚާބުގައި ވޯޓުލުން އޮންނާނީ ނޮވެމްބަރު 8 ވަނަ ދުވަހު އެވެ.\nއިތުރު ލިޔުންތައް ހިލަރީ ކްލިންޓަން އެމެރިކާ އެމެރިކާގެ އިންތިޚާބު 2016\nހިލަރީ ދެން އިންތިޚާބެއްގައި ވާދައެއް ނުކުރައްވާނެ


Athah Heyovaru, Hifan Lui, Loolhaafathi Iphone-12 Dhahkaalaifi - Vaguthu\nއަތަށް ހެޔޮވަރު، ހިފަން ލުއި، ލޫޅާފަތި، އައިފޯނު-12 ދައްކާލައިފި\n1 އަހަރު ކުރިން ( އޮކްޓޯބަރ 13, 2020 )\nއެޕަލްގެ އާމޮޑެލްއެއްގެ އައިފޯން ގަންނަން ބޭނުންވެފައި ތިބި މީހުންނަށް މިއޮތީ އުފާވެރި ޚަބަރެކެވެ.\nއައިފޯން 12 އެޕަލް އިން ތައާރަފް ކޮށްފިއެވެ. އައިފޯން-12 ގެ ހަތަރު މޮޑެލްއެއް ވަނީ ތައާރަފް ކޮށްފައެވެ. އެއީ އައިފޯން-12 އާއި އައިފޯން-12 މިނީ އަދި އައިފޯން-12 ޕްރޯއާއި އައިފޯން-12 ޕްރޯ މެކްސް އެވެ.\nއަލަށް ތައާރަފްކުރި އައިފޯންގެ އެންމެ ހާއްސަ އެއްސިފައަކީ މިއައިފޯންގައި 5ޖީ ހިމެނުމެވެ. މީގެ އިތުރުން ދެން ހިމެނޭ އެންމެ ހާއްސަ އަނެއް ސިފައަކީ އައިފޯން-12 ވަޔަލެސްކޮށް ޗާޖް ކުރެވޭނެއެވެ.\nމިރޭ ތައާރަފްކުރި ފޯނުތަކުގެ ތެރެއިން އެންމެ ވަރުގަދައީ އައިފޯން-12 ޕްރޯ އާއި ޕްރޯ މެކްސް އެވެ. ސްޓެއިންލެސް ސްޓީލްގެ ދެފޯނުގެ ހަތަރު ކުލައެއް ލިބޭނެއެވެ. އެއީ ސިލްވާ، ގްރެފިކް، ގޯލްޑް އަދި ޕެސިފިކް ބްލޫއެވެ. ޕްރޯގައި 6.1 އިންޗިގެ ޑިސްޕްލޭއެއް ހިމެނޭ އިރު ޕްރޯ މެކްސްގައި 6.7 އިންޗީގެ ޑިސްޕްލޭއެއް އިންނާނެއެވެ. ޕްރޯ އަދި ޕްރޯ މެކްސްގެ ކެމެރާ ވަނީ ވަރަށް ބޮޑަށް ވަރުގަދަކޮށްފައެވެ.\nއެޕަލް އިން ބުނާ ގޮތުގައި އައިފޯން-12 ވާނީ ސްކްރީން ފަސޭހައިން ތަޅައިގެން ނުދާނެގޮތައް އުފައްދާފައިވާ "އެންމެ ވަރުގަދަ ސްމާޓް ފޯނަށެވެ."\nއެންމެ ބާރުގަދަ ދެފޯން ކަމަށްވާ އައިފޯން-12 އާއި އައިފޯން-12 ޕްރޯ މެކްސްގެ އަގު ބޮޑެވެ. އައިފޯން-12 ޕްރޯގެ އަގަކީ 999 އެމެރިކާ ޑޮލަރެވެ. އައިފޯން 12 ޕްރޯ މެކްސްގެ އަގަކީ 1099 އެމެރިކާ ޑޮލަރެވެ. އައިފޯން-12ގެ އަގަކީ 799 އެމެރިކާ ޑޮލަރެވެ. އައިފޯން-12 މިނީގެ އަގަކީ 699 އެމެރިކާ ޑޮލަރެވެ.\nއައިފޯން 12 އާއި 12 ޕްރޯ އަށް ޕްރީއޯޑަރު ކުރެވޭނީ މިމަހުގެ 16 އިން ފެށިގެންނެވެ. ފޯނު ލިބޭނީ މިމަހުގެ 23 ވަނަ ދުވަހުން ފެށިގެންނެވެ.\nއައިފޯން 12 މިނީ އާއި ޕްރޯ މެކްސް އަށް ޕްރީ އޯޑަރު ކުރެވޭނީ ނޮވެމްބަރ 06 ވަނަ ދުވަހުން ފެށިގެންނެވެ. އަދި މިދެފޯން ގަންނަން ލިބޭނީ ނޮވެމްބަރ 13 އިން ފެށިގެންނެވެ.\nއައިފޯން ތައާރަފް ކުރުމުގެ ރަސްމިއްޔާތުގައި ވާހަކަދައްކަމުން އެޕަލް ކުންފުނީގެ ސީއީއޯ ޓިމް ކުކް ވިދާޅުވީ މިރޭ ތައާރަފް ކުރި އައިފޯނާއި އެކު އަނެއްކާވެސް އައިފޯންގެ އާޖީލެއް ފެށުނީ ކަމަށެވެ. މިޖީލުގައި ވެސް އައިފޯން ވެގެން ދާނީ މީހުންގެ ފަރުދީ މިނިވަންކަމަށް ވަރަށް ބޮޑަށް އިހްތިރާމް ކޮށްގެން ފޯނު ބޭނުންކުރާ މީހުން އެދޭފަދަ ސިފަތައް ހިމަނައިގެން ނެރޭ ފޯނުތަކަކަށް ކަމަށް ޓިކް ކުކް ވިދާޅުވިއެވެ.\nއޮކްޓޯބަރ 13, 2020 22:40\nދައްކަބެ ފޮޓޯއެއް 🥺\nއޮކްޓޯބަރ 13, 2020 23:02\nއެސް20ގަ އިންނަ އަލްޓްރާ ޒޫމް ފީޗަރ އެޕަލް އިން ކޮޕީ ނުކުރޭ ހާދަ ދެރައޭ ހަމައެކަނި 5ޖީ އައީވެސް 😥\nއޮކްޓޯބަރ 13, 2020 23:12\nތިޔަ ކުއްލި ހަބަރަކައް ވަަންވި ސަބަބަބެއް ނުވިސްނޭ🤔🤔\nއޮކްޓޯބަރ 13, 2020 23:17\nއެމެރިކާމީހުނަށް 5ޖީ ފޯނެއް އުފެއްދުނުއިރު ޗައިނާގަ5ލައްކަ 5ޖީ ޓަވަރު ޖަހައިގެން އެންމެން ގެންގުޅެނީ 5ޖީ ފޯނު. 100 ޑޮލަރަށް 5ޖީ ފޯނު އެބަ ވިއްކާ.\nއޮކްޓޯބަރ 14, 2020 06:40\nއާފަލަށް އަދިކިރިޔާ 5ޖ އާ ހިސާބަށް ފޯރީ؟! ވަޔަލެސް ޗާޖުވެސް... އަޅެ!!!!\nސެމްސަންގުން ތިކަންކޮށް މިހާރު ބާވެއްޖެ. ކަލޭމެން ވިއްޔެއްނު މަހަަށްފަރަށް ދާން ފަށަން\nއޮކްޓޯބަރ 14, 2020 07:49\nބޭކާރު ހަރަދެއް . އައިފޯނު ފަހުގެ ވަތަރުތައް ގަތުމަށްވުރެ ރަނގަޅުވާނެ އުމްރާ ދަތުރެއްވެސް\nއޮކްޓޯބަރ 14, 2020 08:31\nއައިފޯން ގެންގުޅޭ ފަރާތްތަކަށް މީ އުފާވެރި ކަބަރެއް ބަލަ އެންޑރޮއިޑް ގެ އަހުލުވެރީން ނަކަށް ނޫނޭ މި ފޯނު ޚާއްޞަވަނީ މީ އައިފޯން ގެންގުޅެ މި ދުވަހަށް އިންތިޒާރު ކުރާ މީހުނަށް ޚާއްޞަ ދުވަހެއް\nއޮކްޓޯބަރ 14, 2020 08:37\nސަމްސަންގް ކަސްޓަމަރުން ބޭނުން ކޮއްފަހުރި މުސްކުޅި ފީޗާރސް ތައް އާއެއްޗެއް ގޮތުގަ އެޕަލް އަށް އަންނާނީ..5ޖީ ވަޔަރލެސް ޗާރޖިންގ..ހަހަހަހަހާ\nއޮކްޓޯބަރ 14, 2020 08:45\nއެންޑްރޮއިޑްގެ ކެމެރާއަށް ވުރެ ސަޅިވާނެ.\nއޮކްޓޯބަރ 14, 2020 16:05\nކެމެރާ ހުންނަގޮތޭ ރީތީ. ފޮޓޯ ކަމަކުނުދޭ.....


Loabiveriyaa aai aailaain dhekki meehaaaa ekugai indhefi\nއިންޑިއާގެ މަދްޔަ ޕްރަދޭޝްގެ މީހަކު އެއްފަހަރާ ދެ މީހުންނާ ކައިވެނިކޮށްފި އެވެ. އޭނާ ކައިވެނިކުރީ އޭނާ މާ ކުރިންސުރެ އެ މީހަކާ ކައިވެނި ކުރުމުގެ ހުވަފެންތައް ދެކެމުން އައި އަންހެންމީހާ އާއި މައިންބަފައިން އޭނާއާ ކައިވެނިކުރަން ޚިޔާރު ކޮށްފައިވާ އަންހެންމީހާ އާ އެވެ. އިންޑިޔާ މީހުން ދެ އަންބަށް ކައިވެނި ކުރުމަކީ އެއްގޮތަކަށް ވެސް ކުރާ ކަމަކަށް ނުވާތީ އެ މީހުންނަށް މި ކައިވެންޏަކީ ވަރަށް ބޮޑު ކަމަކަށް ވަނީ ވެފަ އެވެ.\nބެޓުލް ކިޔާ ރަށެއްގައި ދިރިއުޅޭ ސަންދީޕް އުއިކޭ ނަމަކަށް ކިޔާ މިމީހާ ދެ މީހުންނާ ކައިވެނި ކުރީ އެއްތަނެއްގައި އެއް ވަގުތެއްގަ އެވެ. މި މަހުގެ އަށްވަނަ ދުވަހު އޮތް މި ރަސްމިއްޔާތުގައި އޭނާގެ އަވަށުގެ ގިނަ އަދަދެއްގެ ބަޔަކު ވެސް ބައިވެރިވި އެވެ.\nއިންޑިއާގެ ނިއުސް އެޖެންސީއަކުން ބުނެފައިވާ ގޮތުގައި ގަބީލާއަކަށް ނިސްބަތްވާ ސަންދީޕް އަކީ މިހާރު ދެ އަންހެނުންނާ ކައިވެނި ކޮށްގެން އުޅޭ މީހެކެވެ. އަދި މިއީ އޭނާ ދިރިއުޅޭ ސަރަހައްދުގެ މީހުން މިހާތަނަށް ކޮށްފައިވާ ކަމެއް ނޫނެވެ.\nސަންދީޕް އަށް އޭނާގެ ލޯބިވެރިޔާ އާ ބައްދަލުވީ ބޯޕާލްގައި ކިޔަވަން ހުރި ދުވަސްވަރުގަ އެވެ. އެ ދެ މީހުންގެ ލޯބީގެ މާތައް ފޮޅެމުން ދިޔައިރު އަނެއްކޮޅުން އޭނާގެ ރަށުގައި އޭނާގެ މައިންބަފައިން ދިޔައީ އޭނާ ކައިވެނިކުރާނެ މީހަކު ހޯދައި ކައިވެނީގެ އިންތިޒާމްތައް ކުރަމުންނެވެ.\nމި މައްސަލަ ބޮޑު އަރާރުންގަނޑަކަށް ވެގެން އެހިސާބުގަނޑުގައި ބަސް ބުނަން ހުރި އިސް މީހާގެ ކައިރިއަށް ސަންދީޕް އާއި އޭނާ ކައިވެނި ކުރަން އުޅޭ ދެ އަންހެނުންގެ އާއިލާއިން ގޮސް އޭނާގެ ކިބައިން ގޮތެއް ނިންމައިދިނުމަށް އެދުނެވެ. ޕަންޗާޔަތު ނުވަތަ އެ އަވަށުގެ ވެރިމީހާ ދެ އަންހެނުންނަށް އެންގީ ސަންދީޕް އާ ކައިވެނި ކޮށްގެން އެއް ގެއެއްގައި އެ ދެ އަންހެނުންނަށް އުޅެވޭނެކަމަށް ފެންނަ ނަމަ ދެ މީހުން ވެސް އޭނާ އާ ކައިވެނި ކުރުމަށެވެ.\nމި ދެ އަންހެނުން އެކަމަށް އެއްބަސްވުމުން އަވަށުގެ މީހުން މި މީހުންގެ ކައިވެނި ކުރުވީ އެވެ. ނަމަވެސް މި ކައިވެނީގެ ރަސްމިއްޔާތު ބޭއްވީ ކަމާ ބެހޭ ފަރާތްތަކުން ނަގަން ޖެހޭ ހުއްދަތައް ނުނަގައި އަދި ކޮވިޑް-19 ވަބާގެ ސަބަބުން އަމަލުކުރަން އަންގާފައިވާ ގައިޑްލައިންތަކާ ޚިލާފަށް ކަމަށް ބުނެ މި މީހުންނާ ދެކޮޅަށް މިހާރު ވަނީ މައްސަލައެއް ފުލުހަށް ހުށަހަޅާފަ އެވެ.\nރައްކާތެރިވާން ފައިސާތައް މެޝިނުން ދޮވުމުން ބޮޑު ބައެއް ހަލާކު\nސިނގިރޭޓު ދޫކޮށް އެ ފައިސާއިން ގެއެއް އަޅައިފި


Kaanuthakuge mathiganduthah halaakuve gina dhuvasthakeh, maguthakuge rahkaatherikan gehlifa !\nއަލުން ހެދި މަގުތަކުގައި ހުރި ކާނުތަކުގެ މަތިގަނޑުތައް ހަލާކުވެ، މަގުތައް ބޭނުންކުރުމުގައި ރައްކާތެރިކަންވަނީ ގެއްލިފަ އެވެ. ކުޅުދުއްފުށީގައި އަލުން ތާރުއަޅައިގެން ހަދާފައިވާ މަގުތަކުގައި ހުރި ގިނަ އަދަދެއްގެ ކާނުތަކުގެ މަތިތައް ވަނީ ތެޅިފައި އެވެ.\nއެންމެ ފުރަތަމަ ކުޅުދުއްފުށީގައި ތާރުއެޅި އަމީނީމަގުގެ ކާނުތަކުގައި ބޭނުންކޮށްފައިވަނީ ދަގަނޑުމަތިތަކެއް ނަމަވެސް، އަލުން ހެދި މަގުތަކުގައި ކާނުތަކުގެ މަތިތައް ތައްޔާރުކޮށްފައިވަނީ ސިމެންތި އެވެ. އެކަމުގެ ސަބަބުން މަގުތައް ރަނގަޅަށް ހަދާ ނުނިމެނީސް ގިނަ މަގެއްގައި ހުރި ކާނުތައް ވަނީ ފުޑިފަ އެވެ. ސިމެންތި މަތިތައް ބޭނުންކުރަން ފެށުމުން އޭރުވެސް ގިނަ ބަޔަކު ކަންބޮޑުވެ، އެކަމުގެ ޝަކުވާ ކަމާގުޅުން ހުރި ފަރާތްތަކަށް ހުށަހަޅާފައިވެ އެވެ. އެހެންނަމަވެސް ރައްޔިތުންގެ ޝަކުވާތަކަށް ބީރު ކަންފަތެއް ދިނުމަށްފަހު ސިމެންތި މަތިތައް ވަނީ ބޭނުންކޮށްފައި އެވެ.\nއޭގެ ހިތި ނަތީޖާ މާގިނަ ދުވަސްތަކެއް ނުވަނީސް ފެންނަމުންދާއިރު ސިމެންތި މަތިތައް ބޭނުންކުރަނީ ހަރަދު ކުޑަކުރުމުގެ ގޮތުން ކަމަށް ބައެއް ފަރާތްތަކުން ބުނެ އެވެ.\n” ސިމެންތި ތައްޔާރުކުރި މަތިތައް ހަދާފައިވަނީ ވަރަށް ފެންވަރުވެސް ދަށްކޮށް. އަޅުގަނޑު އޭރުވެސް އެމަތިތައް ބޭނުން ނުކޮށް އޭގެ ބަދަލުގައި ދަގަނޑު މަތިތައް ބޭނުންކޮށްދިނުމަށް އެމްއާރުޑީސީއާއި ހައުންސިންގ މިނިސްޓްރީގައި އެދުނިން.” ކުޅުދުއްފުށީގެ މުވައްސަސާއެއްގެ އޮފިޝަލަކު ވިދާޅުވި އެވެ.\nއޭނާ ވިދާޅުވީގޮތުގައި ކުޅުދުއްފުށީ ކަހަލަ ވެހިކަލްތައް ގިނަ ރަށްރަށުގައި އެފަދަ ފެންވަރު ދަށްކޮށް ބޭނުންކޮށް، ތައްޔާރުކޮށްފައިވާ މަތިތަކެއް ބޭނުންކޮށްފިނަމަ އަބަދުވެސް ކާނުތަކުގައި މަތިތައް ހުންނާނީ ހަލާކުވެ މަރާމާތުކުރަން ޖެހިފައިވާކަމަށް މިނިސްޓްރީގައި ދެންނެވި ކަމަށެވެ. އަދި އެކަމުގެ ސަބަބުން ހަރަދު އިތުރަށް ބޮޑުވެގެންދާނެ ކަމަށްވެސް މިނިސްޓްރީގައި ލިޔުމުން ދެންނެވި ކަމަށް އޮފިޝަލް ވިދާޅުވި އެވެ.\nކާނެއްގެ މަތިގަނޑު ހަލާކުވެ، މިކަމުގެ ސަބަބުން މަގުގެ ރައްކާތެރިކަން ވަނީ ގެއްލިފައި–\nކުޅުދުއްފުށީގެ ކުރީގެ ކައުންސިލް މެމްބަރަކު ވިދާޅުވީ ރައީސް ޔާމީން ރަށްރަށުގެ މަގުތައް ހަދަމުންދަނީ ވަރަށް ފެންވަރު ދަށްކޮށް ކަމަށާއި ބޭނުންމަކީ އަވަސް އަރުވާލައިގެން ރިޔާސީ އިންތިހާބަށް ނިންމާލުންކަމަށެވެ. އޭގެ ހެއްކެއްގެ ގޮތުގައި އޭނާ ދެއްކީ ކުޅުދުއްފުށީ އަމީނީމަގުގެ ކާނުތަކުގައި ބޭނުންކޮށްފައިވާ ގަނޑުމަތިތަކެވެ. އަމީނީމަގު ހެދުމުގެ މަސައްކަތްކޮށްފައިވަނީ ރައީސް ނަޝީދާއި ރައީސް ވަހީދުގެ ވެރިކަމުގަ އެވެ. އޭނާ ވިދާޅުވީ ރައީސް ޔާމީންގެ ވެރިކަމުގައި ކުޅުދުއްފުށީގައި ކޮންމެ މަޝްރޫއުއެއްވެސް ފަށަނީ ކޮންމެވެސް އިންތިހާބެއް ބޯމަތިވުމުން ކަމަށެވެ.\n” އަހަރެމެން ދުއްވާ ޓެކްސީތަކަށް އަހަރުން އަހަރަށް ދައުލަތަށް ޓެކްސް ދައްކަން ޖެހޭ. އެކަމަކު މަގުތަކުގެ ކާނުގެ މަތިތައް ހަލާކުވެ އެތަކެއް ދުވަސްތަކެއް ދަނީވަމުން މީހަކަށް ކަމެއްވާނީ ބުނެފައެއް ނޫން ދޯ، ރައްކާތެރިކަމެއް ނެތް. ކާނެއްގެ މަތިގަނޑު ތަޅައިގެންގޮސް އޭގެ ތެރެއަށް ނުވެއްޓޭނެކަމުގެ އެއްވެސް ޔަގީން ކަމެއް ނެތް.” ޓެކްސީ ޑްރައިވަރަކު ބުންޏެވެ.\nއަލަށް ހެދި މަގުތަކުގެ ކާނު މަތިތައް ހަލާކުވެފައިވާއިރު އެކަން ރަނގަޅުކުރުމަށް ކަމާގުޅުން ހުރި މުވައްސަސާއަކުން އުޅޭތަނެއް ނުފެނެ އެވެ. މިފަދަ ކަންކަމަކީ ދޫކޮށްލައިގެން ތިބެވޭނެ ކަންކަމެއް ނޫނެވެ. މަގުތަކަކީ ހުރިހާ ރައްޔިތުން ބޭނުންކުރާ ތަނަކަށްވާއިރު މިގޮތަށް ރައްކާތެރިކަން ގެއްލިގެން ދިއުމުން ކޮންމެ ވަގުތަކުވެސް ހިތާމަވެރި ހާދިސާއެއް ހިނގައިދާނެކަމުގެ ބިރުއެބަ އޮތެވެ.


Ooredoo Color run anna mahu 28 gai\nއުރީދޫ ކަލަރ ރަން އަންނަ މަހު 28 ގައި\nއައްޑޫ ސިޓީގައި ބޭއްވުމަށް ހަމަޖެހިފައިވާ އުރީދޫ ކަލަރ ރަންގައި ވީހާވެސް ގިނަ ދުވުންތެރިން ބައިވެރިވުމުގެ ފުރުސަތު ދިނުމުގެ ގޮތުން ދުވުން ޖޫން 28 ކަމަށްވާ ހުކުރު ދުވަހަށް ބަދަލުކޮށްފި އެވެ.\nމި ބަދަލު ގެނެސްފައި ވަނީ ގުޅުން ހުރި ގިނަ ޕާޓްނަރުންނާއި ދުވުންތެރިންގެ އެދިލެއްވުމާއި އެކުކަމަށާއި އަދި މިނިސްޓްރީ އޮފް ޔޫތް ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ ބައިވެރިވުމާއި އެކުކަމަށް އުރީދޫއިން މައުލޫމާތު ދެއެވެ.\nމިދިޔަ މަހު އުރީދޫ ކަލަރ ރަން އައްޑޫ އިއުލާންކޮށްފައިވަނީ ރާއްޖޭގެ ތަފާތު ހިސާބުތަކުގައިވާ ރައްޔިތުންނަށް އުރީދޫ ކަލަރ ރަންގެ އުފާ ތަޖުރިބާކޮށްލުމުގެ ފުރުސަތު މަގުފަހިކޮށްދިނުމަށެވެ. ދުޅަހެޔޮ ދިރިއުޅުމަކަށް ދުވުމަކީ މަޖާ އަދި އުފާވެރިކަން ގެނުވަދޭނެ ހަރަކާތެއްކަން އަންގައިދިނުމުގެ އަމާޒާއި އެކު ކުރިއަށްގެންދާ އުރީދޫ ކަލަރ ރަންގެ މަޤްބޫލުކަން އަހަރުން އަހަރަށް އިތުރުވެ ރިކޯޑު އަދަދެއްގެ ދުވުންތެރިން ވަނީ ބައިވެރިވެފައެވެ.\n6 އަހަރުން މަތީގެ ހުރިހާ ފަރާތްތަކަށް ވެސް މި ދުވުމުގައި ބައިވެރިވުމުގެ ފުރުސަތު ވަނީ ހުޅުވާލެވިފައެވެ. ތަފާތު ހަރަކާތްތަކެއް ހިމެނޭ5ކިލޯމީޓަރުގެ މި ކުރު ދުވުމަކީ އަލަށް ދުވާ ފަރާތްތަކާއި އާއްމުކޮށް ދުވާ ފަރާތްތަކަށްވެސް ބައިވެރިވުމަށް މަޖާވާނެ އިވެންޓެއް ކަމަށް އުރީދޫން މައުލޫމާތު ދެއެވެ.\nއުރީދޫ ކަލަރ ރަންގައި ކޮންމެ ކިލޯމީޓަރއެއް ދުވެ ނިމުމުން ބެހެއްޓިފައިވާ ކުލަ ސްޓޭޝަންތަކުން ކުލަގަދަ ގޮތެއްގައި އެކަން ފާހަގަ ކުރާނެއެވެ. މިއީ ވަކި ވަގުތެއްގެ ތެރޭގައި ނިންމަން ޖެހޭ ރޭހަކަށް ނުވާތީ ހިނގާފަ، ޖޮގްކޮށްފަ، ދުވެފަ ނޫނީ ނަށަމުންވެސް މި ދުވުން ނިންމިދާނެއެވެ. މި ހަރަކާތް އިތުރަށް ފޯރިގަދަ ކުރުމަށްޓަކައި ބައިވެރިންގެ ތެރެއިން އެންމެ ފޯރިގަދަ ދުވުންތެރިޔާ އަދި އެންމެ ސަޅި ކޮސްޓިއުމް ހޮވާލެވި ވަރަށް ހާއްސަ އިނާމުތަކެއް ދެވޭނެއެވެ.\nފާއިތުވި އަހަރު ހުޅުމާލޭގައި ބޭއްވުނު ކަލަރ ރަން އާއި އެއްފަދައިން، އައްޑޫގައި ވެސް ކަލަރ ރަންގެ ފޯރި މުޅި ދުވަހަށް ކުރިއަށްގެންދާނެއެވެ. މިގޮތުން، ހަވީރު ބޭއްވޭ ރަންގެ ކުރިއަށް ހެންދުނު ގަޑީގައި ކައިޓް ފެސްޓިވަލެއްވެސް ބޭއްވުމަށްވަނީ ހަމަޖެހިފައެވެ.\nމި ދުވުމުގައި ބައިވެރިވާން އެދޭ ފަރާތްތަކުން އުރީދޫ މޯލޑިވްސްގެ ވެބްސައިޓް މެދުވެރިކޮށް ފަސޭހަކަމާއި އެކު ރެޖިސްޓަރ ކުރުމުގެ ފުރުސަތު ވަރަށް އަވަހަށް ހުޅުވައިލެވޭނެއެވެ.